REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Peta vanredna sednica **(neredigovane i neautorizovane)**

Narodne skupštine Republike Srbije

U Četrnaestom sazivu

03 Broj 06-2/82-25

10. jun 2025. godine

B e o g r a d

(Sednica je počela u 10.00 časova. Predsedava Elvira Kovač, potpredsednik Narodne skupštine.)

\*

\* \*

PREDSEDAVAJUĆA: Poštovane dame i gospodo narodni poslanici, otvaram sednicu Petog vanrednog zasedanja Narodne skupštine Republike Srbije u Četrnaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 98 narodnih poslanika.

Podsećam vas da je članom 49. Zakona o Narodnoj skupštini predviđeno da kvorum za rad Narodne skupštine prilikom svakog odlučivanja postoji ako je na sednici prisutna većina od ukupnog broja svih narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 148 narodnih poslanika, odnosno da je prisutna većina od ukupnog broja svih narodnih poslanika i da postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje, u skladu sa članom 287. Poslovnika?

Reč ima narodni poslanik Aleksandar Jovanović. Izvolite.

ALEKSANDAR JOVANOVIĆ: Pitanje za celu Vladu, na osnovu kog tačno zakona je Vlada donela odluku da se sa kompleksa Generalštab skine status zaštićenog kulturnog dobra?

Pitanje za ministra policije Ivicu Dačića, šta je prošle godine u Zavodu za zaštitu spomenika radila BIA? Da nam podnese izveštaj.

Pitanje za ministra vojnog doživotnog Batu Gašića, da se izjasni po pitanju projekta Generalštab i poklanjanju vojnog kompleksa usred Beograda američkim ofšor kompanijama da se na mestu gde su NATO bombarderi sravnili sa zemljom taj prostor grade hoteli sa džakuzijem?

Pitanje za novu ministarku ekologije Saru Pavkov – šta radi firma GP Zoran Rakić na desnoj obali Morave, na potezu od sela Katun pa naniže i šta se dešava sa biljnim vrstama u reci? Dakle, dole se dešava ekološka kataklizma.

Pitanje za novu ministarku, tj. staru ministarku Sofronijević Damjanović Aleksandru, kada će konačno da nas primi da vidimo šta se radi ovde po Srbiji kada su u pitanju zaštićena područja i gradnja takođe u vezi Generalštaba?

Pitanje takođe za gospođu Sofronijević, kada ćete već jednom da prestanete da zazidavade žive ljude po Beogradu u bloku 4 i ovde dole u Kneza Miloša? Hvala lepo.

PREDSEDAVAJUĆA: Zahvaljujem.

Reč ima narodna poslanica Sonja Pernat. Izvolite.

SONjA PERNAT: Postavljam pitanje ministarki zaštite životne sredine – da li ministarka zaštite životne sredine, pošto je nedavno boravila u Zrenjaninu, zna da je kompanija „Linglong“ u svom zahtevu za odlučivanje o proceni potrebe uticaja na životnu sredinu navela da ceo kompleks za proizvodnju guma u Zrenjaninu obuhvata samo restoran, portirnicu, upravnu zgradu i parking? Namerno nisu naveli ili slučajno nisu naveli postrojenja koja će najviše proizvoditi zagađenje, što bi u prevodu značilo da će „Linglong“ gume proizvoditi u restoranu. I ono što je najčudnije i što je još gore, Gradska uprava Zrenjanina je prihvatila bez ikakvog pogovora ovu laž i bez provere ili možda po nečijem nalogu. Podsetiću vas da planirana proizvodnja guma u Zrenjaninu, koje će „Linglong“ plasirati je 13,5 miliona guma godišnje. Po njima, oni će te gume praviti u restoranu.

Zato postavljam pitanje Ministarstvu, kako je moguće da se ovako brutalna prevara nad građanima prihvata kao Vladin zahtev i kako je moguće da nijedna inspekcija apsolutno ne reaguje? Mogu da pričaju, uopšte meni ne smeta. Ako ovo nije bezakonje i ako ovo bezakonje prođe u Zrenjaninu, kako vi nazivate projekte, proći će i u Jadru i proći će svugde. A ono što treba da znate je da to nisu projekti, to su ljudi, to je život, to su reke, to su njive koje će biti zagađene kod nas u Zrenjaninu sa proizvodnjom od 13,5 miliona guma godišnje. U svakoj normalnoj zemlji, u svakoj uređenoj zemlji, lažno prikazivanje ekološkog rizika povlači trenutnu zabranu rada i krivičnu odgovornost, bez obzira na to ko je investitora. Ali mi pod parolom „Ne damo Srbiju“ dali smo komad po komad zemlje svim stranim investitorima. Zahtevam da „Linglong“ podnese nov istinit zahtev, a da Ministarstvo ispita odgovornost svih koji su učestvovali u donošenju ovako sramnog i nezakonitog rešenja.

Pitanje za ministra unutrašnjih poslova. U nedelju su se održali izbori u Kosjeriću i Zaječaru. Uprkos pretnjama, ucenama, uprkos policijskoj opsadi, prisustvu ljudi bez oznaka, tetoviranim čuvarima zakona, nije pobedio strah.

Ja postavljam pitanje ministru - zašto je u Kosjeriću kordon policije čuvao kol centar Srpske napredne stranke? Koja naredba je izdata, po čijem nalogu? Od koga ste čuvali? Od naroda? Od istine? U kojoj to zemlji policija čuva kol centar neke stranke?

Pogledajte kako izgledaju policajci - istetovirani, bez obeležja i bez ikakvih znakova. Da li je to policija ili su to neki tetovirani čuvari zakona, mi nemamo priliku da saznamo.

Još jednom - ko su ljudi bez oznaka, kako je moguće da su bez oznaka izašli policajci na teren? Po njihovom trenutnom pravilniku, ove tetovaže nisu dozvoljene i kažnjive su.

Znači, u kojoj to zemlji policija čuva kol centar od ljudi? U zemlji gde se vlast plaši narodne volje. Toliko.

PREDSEDAVAJUĆA: Zahvaljujem.

Reč ima narodna poslanica Ana Ivanović. Izvolite.

ANA IVANOVIĆ: Poštovanje.

Prvo pitanje za Vladu Republike Srbije - da li je Vlada Republike Srbije dala saglasnost na proglašenje Projekat "Jadar" za projekat od strateškog značaja Evropske unije?

Drugo pitanje za aktuelnu predsednicu skupštine parlamenta, Anu Brnabić, a u tom trenutku bivšu premijerku, koja je zaustavila Zakon o kulturi, koji je sastavio vaš bivši ministar Vladan Vukosavljević, gde je glavna stavka Zakon o ćirilici i zašto Srpska napredna stranka već tri puta zabranjuje Rezoluciju o Jasenovcu u Skupštini Srbije? Hvala.

PREDSEDAVAJUĆA: Zahvaljujem.

Reč ima narodni poslanik Stefan Janjić. Izvolite.

STEFAN JANjIĆ: Prvo pitanje je za gospodu iz SNS - što su toliko snuždeni, ja mislim da su dobili izbore u Kosjeriću i Zaječaru?

Da krenem od pitanja za gospodina ministra policije, da li je sadašnji ili bivši, videćemo, gospodin Ivica Dačić, da li je on i dalje ministar policije i da li on ima kontrolu nad policijom, pošto mi se čini da je njegova policija prešla u kriminalne ruke?

Da vidimo šta se dešava u Kosjeriću na izborima u nedelju, gde je SNS ostvario vrhunski rezultat.

Evo ga gospodin policajac sa tetovažom. Dobro, to je pokazala i moja koleginica. Znate da su tetovaže zabranjene, tj. da moraju da se pokriju. Da vidimo koju gospodu je policija čuvala u Kosjeriću.

Gledajte ovog gospodina koji pokazuje jedan lep znak, nešto što vi volite, taj znak, pošto ste ga kačili po mostovima, evo je gospoda koju je policija čuvala. Gledajte kakve su ovo glave, sve za zetove da ih poželite. Pogledajte kakva je ovo gospoda. To policija čuva u Kosjeriću.

Pitanje za gospodina ministra je da li je moguće da je on i dalje ministar? Nisam siguran da li je njegova stranka prešla cenzus u Zaječaru? Jel jeste ili nije? Jeste vi prešli cenzus u Zaječaru ili niste? Koliko imaju? Da li imaju 2,99%, 3,03%? Sad se borite da ih prebacite malo u Zaječaru. Inače, u Kosjeriću, po zapisnicima, imate više osvojenih glasova, ali, gospodo, vi u Kosjeriću niste pobedili. Vaša predsednica Skupštine koja se nije pojavila danas kaže kako ste u Kosjeriću imali ne znam koliko više glasova nego na prošlim izborima, ali brojke kažu drugačije.

Naime, u Kosjeriću ste, gospodo, na prošlim lokalnim izborima 2021. godine imali oko 5.200 glasova, a sad jedva 3.680-ak. Toliko o uspehu vaše stranke u Kosjeriću. Inače, čuo sam da je predsedniku Republike bilo loše tog dana. Nadam se da je dobro. Kažu da su ga polivali ladnom vodom, nije se čovek pojavio, kažu u 10, pa ga nije bilo u 10, pa u 11, pa nešto snužden, pa Đuku nešto malo proziva, jel si smršao, nisi smršao, nije mi nešto bio srećan, nije bio zadovoljan. Predsednik vaše stranke se ne pojavljuje, nema ga nigde, Vučević, mučeni… A inače predsednik vaše stranke ne zna čak ni da pročita rezultate, jer se čovek malo uplašio u Kosjeriću - 51 razlike, pa, gospodo, to je 0,6%, statistička greška pored krađe. Pa zar vi niste velika stranka, vi pobeđujete - razvalićemo vas! Pa, gde ste bili u Kosjeriću, šta vam se desilo? Sakrili ste se u mišje rupe, nema vas nigde, dobili smo vas u Kosjeriću! Gledajte, ne smete da nas pogledate u oči! Milenko gleda dole! Gde vam je pobeda u Kosjeriću - 51 razlike?

Poštovani građani Republike Srbije, za vas informacija. Vladajuća koalicija je doživela debakl. SPS u Zaječaru videćemo da li je prešao cenzus. Nije. Evo, niste prešli cenzus, Vučić vas je ugasio. Pređite na stranu naroda, ipak ste vi gospoda za ove iz SNS-a, moram da priznam. Pređite u opoziciju, ipak! Nemojte da padnete na 1% pa da vam spušta cenzus!

Inače, građani Republike Srbije, ja mogu samo da vam čestitam, svima koji ste učestvovali u Kosjeriću, ja sam bio tog dana tamo… Normalno da sam bio. Aleksandar Vučić na listi u Kosjeriću. On zna gde je Kosjerić, on zna sve gde je. On zna sve opštine u Kosjeriću, zna sva biračka mesta…

U svakom slučaju, hoću da se zahvalim svim kolegama iz opozicije na vrhunskom rezultatu u Kosjeriću, tražićemo ponavljanje na nekim biračkim mestima. Videćemo, u svakom slučaju, građani Republike Srbije, Kosjerić i Zaječar su pokazatelj da opozicija ujedinjena može da pobedi ovaj režim, a za dalje ćemo videti.

Vi sad svakako vidite šta vam je činite. Za SPS možda je vreme da se povučete sa političke scene, a za SNS vi u mišije rupe, pa videćemo dalje. Hvala vam.

PREDSEDAVAJUĆA: Zahvaljujem se.

Reč ima narodni poslanik, Rastislav Dinić.

RASTISLAV DINIĆ: Hvala predsedavajuća.

Moje pitanje za Republičku javnu tužiteljku Zagorku Dolovac - da li je ona, da li je bilo koje tužilaštvo u Srbiji preduzelo bilo kakve istražne radnje povodom isticanja neonacističkih simbola na zidinama Niške tvrđave? Kao što znate to se desilo pre nekoliko dana u gradu u kome već nedeljama se iscrtavaju kukasti krstovi i tako dalje, širom grada. To rade neke neonacističke grupe, ali sada po prvi put to je istaknuto na zidinama tvrđave, svega ni nepun kilometar od logora Crveni krst, prvog koncentracionog logora na teritoriji Evrope u kome je stradalo više desetina hiljada ljudi.

Imam neke predloge za ovu istragu. Naime, ne bi bilo loše krenuti od građanina Vučić Aleksandra koji je dan ranije, dan pre ovog isticanja kukastog krsta, da budem vrlo precizan, poslao istu poruku koju šalje i ovaj transparent - Bolje ćaci nego naci. To je Aleksandar Vučić napisao na svom Instagramu, a narednog dana se pojavio, osvanuo u Nišu transparent sa istim tim natpisom i kukastim krstom. Ko je istakao kukasti krst na zidine Niške tvrđave?

Kada već pričamo o nacizmu, nije loše da se malo informiše i ovaj dotični građanin Vučić Aleksandar, pa i mnogi drugi funkcioneri SNS, o tome šta su bile osnovne odlike nacizma.

Jedna osnovnih odlika nacizma jeste bilo i to, odnosno Nacističke partije da je bila u pitanju partija koja je imala svoje ulične batinaše, koji su tukli političke protivnike, zastrašivali sve koji nisu bili poželjni i štitili mitinge i govore Adolfa Hitlera.

Koja partija u Srbiji danas ima svoje plaćene ulične batinaše? Svi znamo - Srpska napredna stranka, rado ću vam odgovoriti na to pitanje.

U Nišu pre nekoliko nedelja, kada je održan veliki govor Aleksandra Vučića, nije moglo da se prođe gradom, ali ne zbog policijske, to nisu sprečavale policijske jedinice, to su sprečavale jedinice obučene u crne majice sa crnim kačketima, ljudi poput onih koji su slomili vilicu studentkinji u Novom Sadu, za koje je Aleksandar Vučić rekao da nisu uradili ništa, da su samo branili svoje prostorije, ljudi poput onih koji su na izlogu mog sopstvenog odbora, našeg odbora, niškog odbora Zeleno-levog fronta iscrtali svastiku preko nekoliko meseci. Svi znamo ko su ti ljudi. To su ljudi koji su povezani sa navijačkim grupama iz Niša, koji su povezani sa neonacističkim grupama iz Niša i koji za novac štite skupove i govore Aleksandra Vučića iz Srpske napredne stranke.

Dakle, vraćam se na pitanje za Zagorku Dolovac - šta je uradila da otkrije ko je istakao kukasti krst na zidinama tvrđave i da li će ispitati u sklopu toga i Aleksandra Vučića kao direktnog inspiratora ovog transparenta? Dodaću tome i narednu stvar - da li će ispitati s tim u vezi i veze između Srpske napredne stranke i navijačkih i neonacističkih organizacija koje operišu u Nišu i širom Srbije?

Eto, toliko. Hvala.

PREDSEDAVAJUĆA: Zahvaljujem.

Reč ima narodni poslanik Branko Pavlović.

Izvolite.

BRANKO PAVLOVIĆ: Hvala.

Da, se vratimo na prava građana. Njihova prava se masovno krše svakoga dana.

Pitanje za Vladu Republike Srbije - kada će preuzeti sve mere iz svoje nadležnosti, da se prekine ovo stvaranje haosa u državi, blokade saobraćajnica, te blokade državnih institucija, te blokade fakulteta. Imamo premlaćivanje novinarke u Kosjeriću. Imali smo premlaćivanje dekana pre izvesnog vremena u Novom Sadu sve u prisustvu policije. Imao povećano nasilje koje se pojavljuje na svakom koraku.

To je eksperiment sa građanima Srbije. Do kada će građani koji žele da žive i rade normalno u ovoj zemlji moći da istrpe oduzimanje njihovih Ustavom garantovanih prava ukoliko država ne bude radila svoj deo posla.

Tamo smo imali svedočanstvo novinara u Kosjeriću da im je policija rekla da treba da se zaključaju u opštinu jer su neki opasni ljudi okolo. Pa, hapsite ih ako su opasni ljudi tu. Ako znate da su opasni to znači da su iz kriminalnih struktura, da im nije tu mesto. Dovedite autobuse, spakujte ih i ako je to organizovano, vodite ih. To nije za policiju, to je za Bezbednosno-informativnu agenciju, da vidimo ko to radi u urušavanju države i ko to hoće da sruši ustavni poredak Srbije.

Prema tome, minimalno od čega treba početi ove blokade saobraćajnica, počevši od ovih šatora ispred Skupštine Srbije do ovih šatora ispred Vlade, treba ukloniti i omogućiti normalno kretanje svim građanima ove zemlje. Milion ljudi dnevno u Beogradu je lišeno svojih prava.

Ministar policije je objasnio da su ovi šatori ispred Srbije zato što postoje grupacije koje bi zauzele taj prostor za dalje rušenje ustavnog pravnog poretka Srbije. Ja mogu to da prihvatim na dan, dva ili tri, ali iza toga, izvinite, Vlada ima na raspolaganju obaveštajne službe, ima policiju. Te koji hoće da se na taj način obračunavaju sa ustavno-pravnim poretkom Srbije hapsite, a građanima omogućite normalno kretanje, normalan život, normalan rad. Ne sme da se dozvoli više nikakvo blokiranje institucija, ni televizija, ni tužilaštva, ni sudova, ni fakulteta. Moramo da se vratimo u normalne okvire.

Dok se ovde pre svega radi o političkim nadmudrivanjima, najveći broj građana Srbije stavljeno je u poziciju da njihova ljudska prava se žrtvuju zarad procena ovih ili onih politički struktura. Ne, Vlada Srbije je dužna da primenjuje Ustav i zakon i ako to nije radila do sada, odmah, od koliko danas mora da počne da radi na tome.

Pitanje je dakle više retoričko, ali formalno glasi - kada će Vlada preduzeti nadležnosti koje joj pripadaju da bi po zakonu sprečila haos u koji nas guraju sa strane da bi videli dokle ljudi u Srbiji mogu da izdrže to maltretiranje?

Hvala.

PREDSEDNIK: Hvala vam.

Reč ima narodni poslanik Uroš Đokić.

Izvolite.

UROŠ ĐOKIĆ: Hvala, predsedavajuća.

U ime građana Republike Srbije, čije interese ovde i zastupamo i u ime poslaničkog kluba Narodnog pokreta Srbije Mikija Aleksića, imam pitanje za ministra policije, gospodinu Ivica Dačića, kao i za načelnike PU u Zaječaru i PU u Kosjeriću – u koliko postupaka su pripadnici MUP-a u proteklih mesec i po dana postupali kada je u pitanju otkrivanje i procesuiranje izvršilaca krivičnih dela iz izbornog prava?

Ovo pitanje postavljam naročito imajući u vidu da je predsednik naše države u nedelju, par sati posle završetka izbora u Kosjeriću i Zaječaru, izašao na RTS sav snužden, sav pogubljen i izjavio doslovce: „Sve što živi u Kosjeriću izašlo je da glasa protiv nas. Ipak, opet je bilo više onih koji su glasali za nas. Podsećam vas da je izlaznost u Kosjeriću iznosila 85%“. Pa, na koga je to mislio predsednik Republike? Da li to u Kosjeriću i Zaječaru postoje neki ljudi koji ne žive tamo, koji su upisani u biračke spiskove i koji nesretni moraju da glasaju kako im se kaže i onako kako su ucenjeni?

Što se Zaječara tiče, na lokalnim izborima u Zaječaru 2021. godine SNS satelit Nenad Ristović, kolega koji je ovde u sali, današnji poslanik SNS i SPS, ukupno 44 mandata i samo šest mandata za opoziciju, a danas na lokalnim izborima u Zaječaru, posle koga je diktatoru jasno da se sprema za put u jednom smeru, ova njegova klapa ukupno 27 mandata, sve sam SPS pokušava da održi na veštačkim plućima, sve sam pokušava SPS da održava na veštačkim plućima, da im date jedan mandat, ali shvatio je da bi to njemu uzelo mandat, tako da i to više ne pije vodu.

S druge strane, opozicija ukupno 23 mandata. Za samo četiri godine vlasti 17 mandata, gospodo, ste izgubili. Valjda je to jasan pokazatelj šta Zaječar misli o vama.

Sve su ovo podaci samo na osnovu preliminarnih rezultata. Još uvek se utvrđuju nepravilnosti. Još uvek se utvrđuju izborne krađe i neće baš rezultati biti ovako, a koliko je to, dragi građani Srbije, govori podatak da je u Zaječaru bilo 6% glasova van biračkog mesta, 6% glasova od kuće. Pa, to je kao kada bi na parlamentarnim izborima 250 hiljada ljudi glasalo od kuće. Jasno je da to nije moguće.

Na lokalnim izborima održanim u Kosjeriću 2021. godine od 27 mandata, SNS i prikolica Milan Stamatović 22 mandata, opozicija ukupno pet. Ove godine pata karte. Prema preliminarnim rezultatima, SNS 14 mandata, grupa Ujedinjeni za Kosjerić 13 mandata i tamo je u toku utvrđivanje izbornih rezultata i tamo se otvaraju džakovi i tamo se broje glasovi i videćemo šta će biti konačan epilog.

Međutim, ono što je potpuno sigurno i ono što je potpuno jasno jeste da u Kosjeriću SNS više ni formalno, na papiru gospodo nema vlast. To je suštinski i životno već izgubio. To se sada dokazuje.

Nemojte se smejati, kolega. Ostalo je samo da se proknjiži, da se faktičko stanje privede pravnom stanju, jer nije normalno kada u životu imate ta dva odstupanja. Uvek i zapamtite uvek, pravno stanje se prikloni faktičkom stanju, a faktičko stanje je da vas građani ove zemlje, gospodo, više neće i to ćete saznati na najlakši način.

Džaba sedam miliona evra uloženih u Kosjerić u kupovinu 1.500 glasova, džaba Čumetovi kamioni, džabe Zvonkovi kamioni, džaba rentakar kriminalci braće Hofman. Sve je to džabe, jer su na izborni dan i politički stranke i pobunjeni građani i volonteri i bajkeri i ratni vojni veterani i studenti svi stale rame uz rame. Gospodo, u Kosjeriću se desio sudar svetova. Desio se sudar dve Srbije, a takav sudar će se desiti i na nivou Republike kada ova kukavica prekoputa, koja još jedino može da vlada umišljenom zemljom ćacilend, raspiše izbore i shvati da ga narod više neće. Desiće mu se narod, to niko izbegao nije.

Gospodo, ne pomažu više ni ucene, ni kupovine, ni putujući batinaši, ne pomažu ni subvencije, ni mršavi asfalti. Građani Srbije, što su pokazali u Kosjeriću, ne pristaju da budu kusur vlasti Srpske napredne stranke, ne pristaju da im neko jede godine. Pa, naravno da ćete svi ići u zatvor kada se ovo završi, naravno da ćete se procesuirati. Ko će građanima da vrati godine života? Ko će da vrati decu u Kosjerić koja su otišla iz Kosjerića?

Zato treba da vam bude jasno, nas je više, a vama je spremna karta u jednom smeru. Ako vam je lakše, možete krenuti i beogradskim metroom, jer samo nepostojeći voz može nepostojeću vlast iz zamišljenog ćacilenda odvesti na najmračnije strane istorije, tamo gde vam je i mesto.

PREDSEDNIK: Reč ima narodni poslanik Jelena Milošević.

JELENA MILOŠEVIĆ: Pitanja za ministra policije Ivicu Dačića.

Šta bi bilo kad bi Mile iz Grljanja kod Zaječara vozio auto bez tablica, istekne mu registracija, Mile nema pare da registruje auto, vrati tablice i posle nekog vremena sakupi pare, ali sad mu treba i šlep služba, jer Mile ne može da ide sa komšijom Žiletom, mora da plati šlep službu? Odrala bi saobraćajna policija od kazne i jednog i drugog, osim ako ne radi izbore za Srpsku naprednu stranku, onda može sve, pa i da vozi kola bez tablica, kao što je to bilo na izborima u Zaječaru i Kosjeriću.

Šta bi bilo, gospodo, da je auto bez tablica povredio nekog, ne daj Bože da udario pešaka na pešačkom? Kako biste utvrdili identitet vlasnika vozila? Jel su ljudi budale, pa su izmislili tablice i registraciju koju vi sada ukidate u danu izbora? Zašto kola bez tablica, zašto se kriju tablice ako sve radite po zakonu? Kola bez tablica policija nije zaustavljala, ali je zaustavila bajkere na putu ka tom istom Grljanju. Branili ste Grljan kao da vam život zavisi od tog.

Da znate, dragi građani, vas kažnjavaju ako nemate sve zihernadle u priboru za prvu pomoć, a naprednjaci mogu da voze i bez tablica i da ih policija štiti.

Šta je bilo u izbornom danu u vili Vijena u Zaječaru, štab policije ili štab SNS? Ako je štab policije, šta su u njemu radili ljudi sa spiskovima? Ako je bio štab SNS, zašto ga je čuvala žandarmerija? Jeste li policiju na to sveli, da čuva ćacilend i štabove naprednjaka?

Da ste tog dana hteli da hapsite, zatvori bi bili puni kriminalaca, a ne studenata. Paradirali su zaječarskim selima živopisni, istetovirani, nabildovani likovi kao oslobodioci, pretorijanci stranke koja tvrdi da ima podršku građana. Zašto ako vas narod hoće? Kome pokazujete silu, kome uterujete strah? Pa, vama je u izbornoj noći iza kordona policije u prvom redu bilo 100 godina robije.

Poslednje pitanje za ministra Dačića. Je li svestan da je služenjem Vučiću i svođenjem policije da čuva ćacilend i naprednjačke štabove, svoju stranku sveo na statističku grešku, jer u Zaječaru, gospodo, niste prešli cenzus. To što on radi, ne da nisu vrednosti pravih socijalista, nego je sebe kandidovao da ostane upamćen kao čovek koji je izdao građane koje bi trebalo da štiti, birače zbog kojih postoji, vrednosti u koje se zaklinjao.

Pitanje za Agenciju za sprečavanje korupcije - zar su toliko preterali s funkcionerskom kampanjom i zloupotrebom javnih resursa da ste morali da napravite presedan i izreknete im opomenu? Zamislite vi kakva je ta kampanja bila u Zaječaru i Kosjeriću kad je i ovakva nikakva Agencija za sprečavanje korupcije izrekla opomenu. Pa ovo je primer funkcionerske kampanja po kojoj bi trebalo napisati udžbenik. Eto, kada Vučić završi knjigu o tome kako je pobedio obojenu revoluciju, nek počne odmah sledeću kako raditi funkcionersku kampanju, o tome najviše zna.

Opsedali su Zaječar i Kosjerić najviši državni funkcioneri, od Vučića preko svih ministara, do državnih sekretara, obećavali i davali svakojake subvencije, potpisivali silne ugovore za projekte koji nikad neće biti realizovani, da čovek ne zna, pomislio bi da će Zaječar da postane evropska metropola.

Sve ste probleme u kampanji rešili i fabrike i radna mesta i domove kulture u selima i fiskulturne sale u školama. Da je bilo novinara sem Goce Uzelac, pa da vas pita zašto to do sada niste uradili, vi i vaš Boško Ničić, 20 godina na vlasti u Zaječaru. Asfaltirali ste, obećavali, poklanjali belu tehniku i freze, delili subvencije i veštačka đubriva, pakete, kupovali, pretili i ucenjivali, upregli sve funkcionere, kriminalce, kandidovali Vučića, ko da će on da bude gradonačelnik Zaječara, uradili sve moguće i opet ste morali da kradete.

Niste mogli protiv Uglješe Đuričkovića i Dragane Rašić. Njih dvoje su stali na crtu Vučiću, celoj vladi i kriminalcima, celom sistemu. Potrošili ste više para na brutalnu negativnu kampanju usmerenu na Uglješu nego što ste uložili u Zaječar u poslednje četiri godine. Izmislili ste da mu je deda ubio 900 Zaječaraca, ej bre, pa to zdrav razume ne može da pojmi. Potrošili ste milione evra naših para i opet ste krali. U iole normalnijim uslovima, vi biste bili mračna i ružna prošlost ove naše namučene zemlje i bićete, jer ne možete baš sve da kupite. Zaječar i Kosjerić su vam to pokazali.

Moj naklon za Uglješu, Draganu, sve ljude koji su vam se suprotstavili, koji su branili svoje pravo da glasaju kako hoće, a ne kako moraju.

Nije gotovo, vi ste gotovi. Hvala.

PREDSEDNIK: Hvala.

Reč ima Milenko Jovanov.

MILENKO JOVANOV: Moje pitanje upućujem prvo predsedniku RIK, ako može poslanicima da dostavi rezultate izbora u Kosjeriću i Zaječaru, pa da ljudi uporede brojeve, a onda da vide otprilike kako to oni koji su osvojili više glasova su izgubili, što slušamo već pola sata, a oni koji su osvojili manje glasova i mandata, oni su pobedili. Znači, manje je više. Očigledno to treba da uđe u logo opozicije. Mi ćemo, naravno, u naš ubaciti pčelu.

Drugo moje pitanje jeste takođe upućeno predsedniku RIK, da objavi, da bismo mogli da prosledimo zvanično javnosti da oni kojima oni ovo rade, ne obraćaju se oni ni nama, ni građanima, nego se obraćaju svojim pristalicama na društvenim mrežama, koji im ovih dana govore da su nesposobni, kao što jesu, da ne znaju ništa, kao što ne znaju, da nemaju pojma da vode kampanju, kao što ne znaju, da su upropastili sve što su mogli da upropaste, kao što jesu. E, sada, pokušavaju na svaki način da se opravdaju, da kažu – pa, ne, nismo mi izgubili, mi smo pobedili, samo vi to ne razumete, to što mi imamo manje mandata, pa to tako treba, to je pobeda, a oni su izgubili, oni sa više mandata nemaju pojma, bre, njih narod neće, nas narod hoće. Ja uzmem 13, onaj uzme 14, mene hoće, a njega neće. To je logika.

Idemo dalje. Da nam dostavi koliko su imali kontrolora po svakom biračkom mestu ovi iz opozicije, zato što je to jako važno da građani čuju. Dakle, ako neko uz sve one kontrolore, a imali su više kontrolora nego vladajuća koalicija po biračkom mestu… Mi smo jadni? Imali su više kontrolora po biračkom mestu, uz sve one bajkere, uz sve one naciste koje su pozvali tih dana da maltretiraju ljude po Kosjeriću i Zaječaru, da prate ljude od biračkog mesta do kuće, da upadaju ljudima u kuće.

Mi smo ćaci, mi smo naci, to smo se razumeli. I bolje biti ćaci nego naci.

(Narodni poslanici opozicije dobacuju.)

Sram vas bilo! Sram vas bilo!

Drugo, zašto dobacujete? Nikom od vas nisam dobacivao. Čemu nervoza?

Pobednici, pa dajte malo osmeha. Pokažite malo, u pobedi se ne ponesite. Polako, bre.

Dakle, da vidimo kako to pored svog tog nacističkog šljama i ološa koji su dovukli da maltretiraju građane, da biju novinare, da prete, da upadaju ljudima u privatne kuće, pored svih onih kontrolora. Pa, kako su to toliko nesposobni da ih opet neko pokrade? Pa vi onda nacrtanu kravu niste u stanju da sačuvate, bre, a tražite da vam neko da državu. Pa, jeste li normalni?

Iz svih ovih vapaja, iz svega ovog, sad ne znam, da li je to pobednički zanos, ne znam kako se zove ovo stanje u kome se oni nalaze nakon što su ovako razbili na izborima, nakon svega toga, ja samo vidim jednu tužbalicu, jedan pokušaj da se objasni kako oni i dalje treba da egzistiraju na političkoj sceni, jer su nam neophodni. Nama, kao vladajućoj koaliciji, vi jeste neophodni, ovako svi kako vas vidim, apsolutno ste neophodni. Ja molim studente u blokadi koji su rekli da vas neće na listi, da ipak još jednom razmisle, ja mislim da ste vi dragoceni, mislim da je jako važno da ostanete i na lokalnim listama, da vodite lokalne kampanje, da budete kandidati za poslanike, da budete poslanici, članovi skupštinskih radnih tela, svuda ste pokazali apsolutnu dominaciju i ne bi valjalo tek tako da odbace to vaše iskustvo u pobedama, u trijumfima, u fantastičnim raspravama, u elokvenciji.

Dakle, nije razlog tek tako da se sujeta stavi na prvo mesto, to što ste vi duže od njih u politici. Ne, treba da vas ostave što duže da trajete. Dakle, da pobednici ostaju da pobeđuju, a mi gubitnici da nastavimo da gubimo.

Sa druge strane, poštovani građani Srbije i vama na kraju da kažem jednu stvar, nemojte da verujete ni meni, ni njima. Pogledajte rezultate, RIK to objavi na sajtu. Imate na sajtu RIK-a svaki zapisnik, sve zapisnike su potpisali, njihovi kontrolori su potpisali, sve i jedan zapisnik. Dakle, apsolutno jasno šta se dogodilo, saberite, oduzmite i vidite ko ima više, a ko manje glasova, koga narod hoće, a koga neće. Posle sedam meseci terora, maltretiranja, blokada, pretnji, iživljavanja, nasilja, opet izgubili, pa vama nema pomoći i zato je važno da što duže trajete. Hvala.

PREDSEDNIK: Hvala vam.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavamo vas da su sprečeni da sednici prisustvuju sledeći narodni poslanici: Tatjana Pašić i prof. dr Miloljub Albijanić.

Saglasno članu 86. stav 2. Poslovnika obaveštavam vas da je sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri predloge akata iz dnevnog reda.

Poštovane dame i gospodo narodni poslanici, uz saziv sednice Petog vanrednog zasedanja Narodne skupštine u Četrnaestom sazivu koja je sazvana na zahtev 137 narodnih poslanika, saglasno članu 106. Ustava Republike Srbije, članu 48. Zakona o Narodnoj skupštini i članu 249. Poslovnika Narodne skupštine, dostavljen vam je Zahtev za održavanje vanrednog zasedanja Narodne skupštine Republike Srbije sa određenim dnevnim redom sadržanim u tom Zahtevu.

Za sednicu Petog vanrednog zasedanja Narodne skupštine u Četrnaestom sazivu određen je

D n e v n i r e d:

1. Predlog zakona o ostvarivanju prava iz Alimentacionog fonda, koji je podnela narodni poslanik Ana Brnabić;

2. Predlog zakona o izmenama i dopunama Zakona o utvrđivanju garantne šeme i subvencionisanju dela kamate kao mera podrške mladima u kupovini prve stambene nepokretnosti;

3. Predlog zakona o izmenama i dopuni Zakona o elektronskim medijima;

4. Predlog zakona o izmenama i dopunama Zakona o javnim medijskim servisima;

5. Predlog zakona o izmenama i dopunama Zakona o javnom informisanju i medijima;

6. Predlog zakona o zaštiti vazduha;

7. Predlog zakona o izmeni Zakona o Centralnoj evidenciji stvarnih vlasnika;

8. Predlog zakona o zaduživanju Republike Srbije kod NLB KOMERCIJALNA BANKA AD BEOGRAD za potrebe finansiranja Projekta izgradnje auto–puta, deonica Beograd – Zrenjanin – Novi Sad;

9. Predlog zakona o davanju garancije Republike Srbije u korist OTP banke Srbija akcionarsko društvo Novi Sad, Banke Poštanska štedionica, akcionarsko društvo, Beograd i Banca Intesa ad Beograd po osnovu zaduženja Elektrodistribucije Srbije d.o.o. Beograd, u vezi sa projektom unapređenje distributivne mreže;

10. Predlog zakona o potvrđivanju Sporazuma između Vlade Republike Srbije i Vlade Demokratske Republike Sao Tome i Prinsipe o ukidanju viza za nosioce diplomatskih i službenih pasoša;

11. Predlog zakona o potvrđivanju Sporazuma između Vlade Republike Srbije i Vlade Republike Togo o ukidanju viza za nosioce diplomatskih i službenih pasoša;

12. Predlog zakona o potvrđivanju Sporazuma između Vlade Republike Srbije i Vlade Republike Maldiva o ukidanju viza za nosioce diplomatskih i službenih pasoša;

13, Predlog zakona o potvrđivanju Sporazuma između Vlade Republike Srbije i Vlade Republike Burundi o ukidanju viza za nosioce diplomatskih, službenih i servisnih pasoša;

14. Predlog zakona o potvrđivanju Sporazuma između Vlade Republike Srbije i Vlade Republike Gvineje Bisao o ukidanju viza za nosioce diplomatskih, službenih i specijalnih pasoša;

15. Predlog zakona o potvrđivanju Sporazuma između Vlade Republike Srbije i Vlade Republike Uzbekistan o ukidanju viza za nosioce diplomatskih i službenih pasoša;

16. Predlog zakona o potvrđivanju Sporazuma između Vlade Republike Srbije i Vlade Republike Gane o ukidanju viza za nosioce diplomatskih i službenih pasoša;

17. Predlog zakona o potvrđivanju Sporazuma između Vlade Republike Srbije i Vlade Nepala o ukidanju viza za nosioce diplomatskih i službenih pasoša;

18. Predlog zakona o potvrđivanju Sporazuma između Vlade Republike Srbije i Vlade Republike Kongo o uzajamnom ukidanju viza za nosioce diplomatskih, službenih i servisnih pasoša;

19. Predlog zakona o potvrđivanju Sporazuma između Vlade Republike Srbije i Vlade Republike Tadžikistan o međusobnom ukidanju viza za nosioce diplomatskih i službenih/zvaničnih pasoša;

20. Predlog zakona o potvrđivanju Sporazuma između Vlade Republike Srbije i Vlade Kraljevine Esvatini o uzajamnom ukidanju viza za nosioce diplomatskih i službenih pasoša;

21. Predlog zakona o potvrđivanju Sporazuma između Vlade Republike Srbije i Vlade Svete Lucije o ukidanju viza za nosioce diplomatskih i službenih pasoša;

22. Predlog zakona o potvrđivanju Ugovora o kreditnom aranžmanu kupca, između Republike Srbije koju zastupa Vlada Republike Srbije postupajući preko Ministarstva finansija, delujući u svojstvu Zajmoprimca aranžiran od strane Bred Banque Populaire, Credit Agricole Corporate and Investment Bank, Credit Industriel et Commercial, Credit Lyonnais, Natixis i Societe Generale, delujući u svojstvu Ovlašćenih vodećih aranžera sa Natixis, delujući u svojstvu Banke za globalnu koordinaciju, strukturiranje i dokumentaciju i Natixis, delujući u svojstvu ESA Agenta i Finansijskih institucija navedenih u Delu I Priloga 1, delujući u svojstvu Prvobitnih zajmodavaca;

23. Predlog zakona o potvrđivanju Sporazuma o zajmu (Drugi zajam za razvojnu politiku zelenog rasta u Republici Srbiji) između Republike Srbije i Međunarodne banke za obnovu i razvoj;

24. Predlog zakona o potvrđivanju Aneksa 1 Sporazuma između Vlade Republike Srbije i Vlade Republike Francuske o aktivnostima Francuske agencije za razvoj i institucije PROPARCO u Srbiji;

25. Redovan godišnji izveštaj Zaštitnika građana za 2022. godinu, koji je podneo Zaštitnik građana (broj 02-603/23 od 30. marta 2023. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine i Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

26. Redovan godišnji izveštaj Zaštitnika građana za 2023. godinu, koji je podneo Zaštitnik građana (broj 02-785/24 od 15. marta 2024. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine i Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

27. Redovan godišnji izveštaj Zaštitnika građana za 2024. godinu, koji je podneo Zaštitnik građana (broj 02-550/25 od 21. marta 2025. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine i Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

28. Izveštaj o radu Poverenika za informacije od javnog značaja i zaštitu podataka o ličnosti za 2022. godinu, koji je podneo Poverenik za informacije od javnog značaja i zaštitu podataka o ličnosti (broj 02-516/23 od 21. marta 2023. godine) sa Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

29. Izveštaj o radu Poverenika za informacije od javnog značaja i zaštitu podataka o ličnosti za 2023. godinu, koji je podneo Poverenik za informacije od javnog značaja i zaštitu podataka o ličnosti (broj 02-835/24 od 22. marta 2024. godine) sa Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

30. Izveštaj o radu Poverenika za informacije od javnog značaja i zaštitu podataka o ličnosti za 2024. godinu, koji je podneo Poverenik za informacije od javnog značaja i zaštitu podataka o ličnosti (broj 02-558/25 od 24. marta 2025. godine) sa Predlogom zaključka Odbora za pravosuđe, državnu upravu i lokalnu samoupravu od 2. juna 2025. godine;

31. Redovan godišnji izveštaj Poverenika za zaštitu ravnopravnosti za 2022. godinu, koji je podneo Poverenik za zaštitu ravnopravnosti (broj 02-485/23 od 15. marta 2023. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine;

32. Redovan godišnji izveštaj Poverenika za zaštitu ravnopravnosti za 2023. godinu, koji je podneo Poverenik za zaštitu ravnopravnosti (broj 02-781/24 od 15. marta 2024. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine;

33. Redovan godišnji izveštaj Poverenika za zaštitu ravnopravnosti za 2024. godinu, koji je podneo Poverenik za zaštitu ravnopravnosti (broj 02-476/25 od 17. marta 2025. godine) sa Predlogom zaključka Odbora za ljudska i manjinska prava i ravnopravnost polova od 1. juna 2025. godine;

34. Izveštaj o radu Državne revizorske institucije za 2024. godinu, koji je podnela Državna revizorska institucija (broj 02-611/25 od 31. marta 2025. godine) sa Predlogom zaključka Odbora za finansije, republički budžet i kontrolu trošenja javnih sredstava od 2. juna 2025. godine;

35. Izveštaj o radu za 2024. godinu, koji je podnela Agencija za sprečavanje korupcije (broj 02-554/25 od 21. marta 2025. godine) sa Predlogom zaključka Odbora za finansije, republički budžet i kontrolu trošenja javnih sredstava od 5. juna 2025. godine;

36. Izveštaj o radu Fiskalnog saveta za 2024. godinu, koji je podneo Fiskalni savet (broj 02-602/25 od 31. marta 2025. godine) sa Predlogom zaključka Odbora za finansije, republički budžet i kontrolu trošenja javnih sredstava od 5. juna 2025. godine;

37. Izveštaj o radu Komisije za kontrolu državne pomoći za 2024. godinu, koji je podnela Komisija za kontrolu državne pomoći (broj 02-645/25 od 3. aprila 2025. godine) sa Predlogom zaključka Odbora za finansije, republički budžet i kontrolu trošenja javnih sredstava od 5. juna 2025. godine;

38. Predlog zaključka povodom predstavljanja Izveštaja Evropske komisije o Republici Srbiji za 2024. godinu, koji je podnelo 11 narodnih poslanika u Narodnoj skupštini Republike Srbije;

39. Predlog odluke o prestanku funkcije predsednika Saveta Državne revizorske institucije, koji je podneo Odbor za finansije, republički budžet i kontrolu trošenja javnih sredstava;

40. Predlog odluke o izboru predsednika Saveta Državne revizorske institucije, koji je podneo Odbor za finansije, republički budžet i kontrolu trošenja javnih sredstava;

41. Lista kandidata za izbor predsednika Komisije za kontrolu državne pomoći, koju je podneo Odbor za finansije, republički budžet i kontrolu trošenja javnih sredstava;

42. Predlog da se za potpredsednika Narodne skupštine izabere narodni poslanik Dunja Simonović Bratić, koji je podneo 31 narodni poslanik u Narodnoj skupštini Republike Srbije;

43. Predlog odluke o izmeni Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa ALEKSANDAR VUČIĆ - Srbija ne sme da stane;

44. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa IVICA DAČIĆ - Socijalistička partija Srbije (SPS);

45. Predlog odluke o izmeni Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama, koji je podnela predsednik Narodne skupštine;

46. Predlog odluke o izmeni Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama, koji je podnela predsednik Narodne skupštine.

Kao narodni poslanik, ja sam, na osnovu člana 92, člana 157. i članova 170. i 192, a shodno članu 157. stav 2. Poslovnika, predložila da se obavi zajednički načelni jedinstveni pretres o predlozima akata iz tačaka od 1. do 46. dnevnog reda.

Stavljam na glasanje ovaj predlog.

Zaključujem glasanje: za – 126 narodnih poslanika, protiv – 26, uzdržan – niko, nije glasalo – 22, od ukupno 174 prisutna narodna poslanika.

Konstatujem da je Narodna skupština prihvatila ovaj Predlog.

Predlog za vođenje pretresa u pojedinostima odmah po završetku načelnog pretresa Predloga zakona koji sam predložila.

Stavljam na glasanje ovaj predlog.

Zaključujem glasanje: za – 129 narodnih poslanika, protiv – 24, uzdržan – niko, nije glasalo 23, od ukupno 176 prisutnih.

Narodna skupština je prihvatila ovaj predlog.

Prelazimo na rad po dnevnom redu.

Primili ste ostavke narodnih poslanika Aleksandra Antića i Aleksandre Pavlović Marković na funkciju narodnog poslanika i Izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ovih ostavki.

Saglasno članovima 132. i 133. Zakona o izboru narodnih poslanika, Narodna skupština na predlog Odbora za administrativno-budžetska i mandatno-imunitetska pitanja konstatuje da je prestao mandat, pre isteka vremena na koje su izabrani, narodnim poslanicima Aleksandru Antiću i prof. dr Aleksandri Pavlović Marković, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta.

Saglasno Odluci Narodne skupštine da se obavi zajednički načelni i jedinstveni pretres o predlozima akata iz tačaka od 1. do 46. dnevnog reda, a pre otvaranja zajedničkog načelnog i jedinstvenog pretresa, podsećam vas da je prema članu 97. Poslovnika, ukupno vreme rasprave za poslaničke grupe je pet časova, kao i da se ovo vreme raspoređuje na poslaničke grupe srazmernom broju narodnih poslanika članova poslaničke grupe.

Molim poslaničke grupe ukoliko to već nisu učinile da odmah podnesu prijave za reč sa redosledom narodnih poslanika.

Saglasno članu 157. stav 1, članu 170. stav1, članu 192. stav 3. i članu 238. stav 4, a shodno članu 157. stav 2. Poslovnika Narodne skupštine, otvaram zajednički načelni i jedinstveni pretres o predlozima akata iz tačaka od 1. do 46. dnevnog reda.

Molim potpredsednicu da preuzme vođenje sednice.

PREDSEDAVAJUĆA (Elvira Kovač): Poštovani narodni poslanici, dakle, prva od predlagača tačaka dnevnog reda, reč ima predsednica Narodne skupštine Ana Brnabić.

ANA BRNABIĆ: Hvala vam.

Poštovani narodni poslanici, poštovani građani Republike Srbije, imam zaista veliku privilegiju i veliku čast da predstavim Predlog zakona o ostvarivanju prava iz Alimentacionog fonda koji smo izradili na inicijativu i uz podršku predsednika Republike Aleksandra Vučića, a čiji je osnovni cilj unapređenje brige o deci, podrška porodicama, a posebno ženama, odnosno majkama koje uglavnom, nakon razvoda, ostanu da vode računa o deci.

Kroz Alimentacioni fond čiji osnivanje predlažemo država olakšava položaj samog deteta i roditelja koji vrši roditeljsko pravo ili staratelja, budući da se iz Alimentacioni fonda sredstva potrebna za izdržavanje deteta isplaćuju najkasnije dva meseca nakon pokretanja izvršnog postupka. Dakle, najkasnije.

Koliko je ovo važno govori, između ostalog, jedan podatak iz popisa sprovedenog 2022. godine koji kaže da 320 hiljada žena u Srbiji samostalno brine o deci, između 80 i 90 hiljada muškaraca koji samostalno brinu o deci, a da čak polovina ima problem sa naplatom alimentacije, a među njima dve trećine su žene. Usvajanjem ovog zakona ovaj problem koji, pre svega, utiče na decu se rešava, a država na sebe preuzima da goni one koji izbegavaju svoju obavezu plaćanja alimentacije i oni, praktično, postaju dužnici države.

Što se tiče tehničkih stvari, ovim Predlogom zakona predlažemo da se Alimentacioni fond osniva kao budžetski fond, da se osniva na neodređeno vreme i da bi Alimentacionim fondom upravljalo ministarstvo nadležno za porodičnu zaštitu. Javnost rada Alimentacionog fonda, što je izuzetno važno, bi se obezbedilo objavljivanjem izveštaja na šestomesečnom nivou, na internet stranici ministarstva nadležnog za porodičnu zaštitu.

Predlažemo, takođe, da se za sprovođenje ovog zakona u 2025. godini obezbede sredstava u iznosu od 500 miliona dinara u budžetu Republike Srbije a da se u naredne dve fiskalne godine sredstava obezbede u okviru limita opredeljenog za Ministarstvo za brigu o porodici i demografiju.

Ovom prilikom takođe želim da se zahvalim Vladi Republike Srbije na podršci i na pozitivnom mišljenju koje smo dobili.

Šta je takođe izuzetno važno za porodice da znaju? To je da kako bi obezbedili što širu zaštitu na eksplicitno insistiranje predsednika Republike Srbije Aleksandra Vučića predložili smo da se uslovi kumulativno u zakonu postave u smislu da se radi o detetu, i to o detetu u kontekstu porodičnog zakona, što takođe podrazumeva i maloletnu i punoletnu decu do 26. godine starosti dok su na redovnom školovanju kako bi obezbedili da nemaju problema tokom redovnog školovanja i time pružili dodatnu podršku i njima i njihovim roditeljima.

Takođe, naravno podrazumeva se da su državljani Republike Srbije i da imaju status izvršnog poverioca u izvršnom postupku postignutom radi ostvarivanja prava na zakonsko izdržavanje.

Sama činjenica da je reč o izvršnom postupku u stvari će obezbediti da ovaj postupak bude sproveden izuzetno efikasno, lako, tako da ne pravimo nikakvih dodatnih administrativnih problema ovim porodicama i da ta podrška od strane države dođe najefikasnije, najbrže i, još jednom, bez ikakvih birokratskih opterećenja za ove porodice.

Jako važno – zaštitni mehanizam za Republiku Srbiju kako bi pokazali i na ovaj način odgovornost prema budžetu Republike Srbije, pošto je budžet Republike Srbije budžet svih naših građana, zaštitni mehanizam je propisan tako što je, odnosno biće dato ovlašćenje javnom izvršitelju da u istom ovom izvršnom postupku, dakle da ne postoje dva izvršna postupka, u istom izvršnom postupku sprovede izvršenje iz sredstava izvršnog dužnika u korist Republike Srbije za ona sredstva koja su isplaćena iz alimentacionog fonda, s tim što Republika Srbija ima pravo na povraćaj sredstava od izvršnog dužnika sa kamatom na isplaćeni iznos. Posebno važno – ovo pravo Republike Srbije na tu naplatu nikada ne zastareva. Tako da, obezbeđujemo u stvari da Republika Srbija, odnosno svi naši građani ova sredstva zaista i povrate i da imamo ovo, alimentacioni fond, kao dugoročno održiv mehanizam.

Prelaznim i završnim odredbama, takođe još jedna izuzetno važna stvar za sve porodice u Srbije koje se nalaze u ovom problemu, prelaznim i završnim odredbama uređuje se primena ovog zakona i na postupke koji su pokrenuti pre njegovog stupanja na snagu a u kojima izvršenje nije sprovedeno u roku od dva meseca od dana stupanja zakona na snagu. Na taj način mi praktično štitimo i one porodice, odnosno administrativno da kažemo poverioce iz ranije pokrenutih postupaka. Oni se stavljaju u isti položaj kao i porodice koje će postupak pokrenuti nakon usvajanja i stupanja ovog zakona na snagu.

Još jednom kažem da se ponosim što imam priliku da kao predlagač, a na inicijativu predsednika Aleksandra Vučića, sa timom ljudi koji je radio na predlogu ovog zakona imam čast da predstavim ovaj predlog zakona zato što mislim da je ovo svakako jedan od najboljih predloga zakona za zaštitu dece i pre svega samohranih majki. Država će preuzeti na sebe gonjenje onih neodgovornih ljudi koji izbegavaju isplatu alimentacije svojoj deci. Oni će sada biti dužnici države. Mi ćemo sve to naplatiti sa kamatom. Takođe, još jednom, to nikada neće zastareti.

Iskreno smatram i mislim da će samo usvajanje ovog i ovakvog zakona otkloniti mnogo ovakvih situacija i mnogo ovakvih problema i da ti ljudi koji sramotno, sramotno izbegavaju plaćanje alimentacije i te obaveze održavanja i izdržavanja svoje dece i ako misle da to mogu da urade u odnosu sa supružnicima, uglavnom sa ženama, da će se uplašiti države i da će automatski, praktično većina njih samim usvajanjem ovog zakona krenuti da izvršavaju svoje obaveze zato što neće želeti da imaju problem sa državom, dodatnu naplatu kamata, i činjenicu da ovakvo potraživanje nikada neće zastareti.

Ponosim se što imamo priliku svi zajedno u ovoj Narodnoj skupštini da glasamo za ovakav predlog zakona i time još jednom pokažemo odgovornost prema svim našim građanima, a posebno prema deci u Republici Srbiji.

Hvala vam. Pozivam sve da zajedno glasamo za ovaj Predlog zakona.

PREDSEDAVAJUĆA: Reč ima ministar finansija Siniša Mali.

Izvolite.

SINIŠA MALI: Hvala puno.

Poštovana predsedavajuća, poštovani narodni poslanici, poštovani građani Srbije, dame i gospodo, ja ću se osvrnuti na četiri zakona koja su danas ovde na dnevnom redu, nakon toga će moje kolege govoriti još o preostalim zakonima o kojima ćemo raspravljati u danima koji su pred nama.

Ono o čemu je gospođa Brnabić govorila je vrlo važno, taj zakon o alimentacionom fondu, iz prostog razloga što pokazuje brigu prema onima kojima je ta naša briga najpotrebnija, ali danas takođe ovde pred vama su izmene Zakona o tzv. jeftinim kreditima, stambenim jeftinim kreditima za naše mlade.

Ovaj zakon smo usvojili pre samo par meseci, negde polovinom marta, odnosno vi ste ga usvojili i velika zahvalnost na tome. Hoću da vam kažem da je to jedan od najvećih uspeha koji je ova Vlada i prethodne Vlade u prethodnih 13 godina uspela da napravi. Naime, za ovih tri meseca imamo preko 5.500 mladih koji su se prijavili i pokazali zainteresovanost za ove jeftine stambene kredite. Od toga imamo preko 1.000 mladih sa kojima smo ugovore i kredite već potpisali.

Podsetiću vas, osam poslovnih banaka podržava ovaj projekata i želja nam je da sa samo 1% učešća, dakle ukoliko uzmete da je vrednost kredita recimo 75.000 evra 1% učešća je 750 evra, što je vrednost jednog malo boljeg mobilnog telefona, dakle da samo sa takvim niskim učešćem naši mladi do 35 godina starosti dođu do svoje prve nekretnine.

Ogroman uspeh smo napravili, ogroman uspeh smo ostvarili. Zainteresovanost je stvarno velika i to je mnogo važno da naši mladi dobiju priliku da na jedan brz, efikasan i jeftin način dođu do svoje prve nekretnine. I ako se sećate i ako razmišljate svi koji ste malo stariji, uvek je najveći problem prva nekretnina, da se dođe do prvog stana, do svoje kuće, a onda nakon toga razvijate i svoju karijeru, zasnivate svoju porodicu i u tom prvom koraku država Srbija je tu da pomogne i da se taj san koji mnogi sanjaju i ostvari.

Ono što smo uvideli u protekla tri meseca je da postoje neki zahtevi ili sugestije od strane i klijenata, dakle, i mladih a i od strane poslovnih banaka kako bismo unapredili ceo taj sistem. Četiri su najvažnije promene. Radimo ih upravo kako bismo našim mladima izašli u susret.

Prva promena se odnosi na to da uključujemo i pomoćne objekte kao objekte za koje se može davati kredit. Do sada su bili, samo to da kažem, glavni objekti, stan ili kuća. Videli smo dosta zahteva da se i pomoćni objekti uključe u zahtev za odobrenje kredita. Ovim zakonom ćemo to omogućiti.

Drugo, ako se sećate, mi smo ovim zakonom omogućili da i oni koji nemaju posao, dakle, nezaposleni takođe mogu da dobiju stambene kredite uz podršku i garanciju države. Ono što smo primetili da osim jemca iz uže porodice postoji veliki broj zahteva da jemac za takav kredit bude i neko treće lice. Upravo izmenama ovog zakona i to omogućavamo.

Dosta mladih je tražilo da na svom zemljištu, na svojoj zemlji, zemlji svojih roditelja sagradi kuću ili kupi montažnu kuću, montažni objekat. To ovim izmenama zakona omogućavamo.

Konačno, bilo je dosta nedoumica oko toga da li se taksa za upis hipoteke kada je Republički geodetski zavod u pitanju plaća od strane klijenta ili od strane banke. Ovim izmenama zakona i tu dilemu rešavamo. Dakle, ne plaća se ništa kada je ta taksa u pitanju, odnosno trošak te takse preuzima država Srbija na sebe, kako bi upravo naši mladi pod povoljnijim uslovima i uz što niže troškove došli do svoje prve stambene jedinice.

Ono što mi je posebno važno i nadovezao bih se na ono o čemu je Ana govorila, dakle, sećate da smo pre tri godine započeli jedan veliki projekat, projekat koji za cilj ima da upravo naše mlade majke dođu do svoje prve stambene jedinice. Ako se sećate, majke koje rode svoje prvo dete imaju pravo da od države dobiju besplatno, dobiju gratis, kako bih rekao, bez bilo kakve obaveze, pomoć do 20.000 evra za kupovinu svoje prve nekretnine.

Ono što ćemo da uradimo nakon izmena ovog zakona, mi ćemo omogućiti da se i ta pomoć do 20.000 evra računa kao učešće u jeftinim stambenim kreditima, ukoliko se ispunjavaju svi uslovi. Tako da, u stvari bez učešća čak imaćemo mogućnost da pojedini mladi dođu do svoje prve stambene jedinice.

Inače, kada sam već na toj temi, samo da vas obavestim da je ukupno 1035 majki u proteklih par godina dobilo ovu pomoć od države, a ukupan iznos novca koji smo iz budžeta izdvojili da bi našim mladim majkama pomogli da dođu do svoje stambene jedinice je tačno 12,3 miliona evra.

Dakle, kroz Zakon o Alimentacionom fondu i kroz izmene Zakona o jeftinim stambenim kreditima i kroz ovu pomoć koju, podsećam, već godinama unazad, tri godine tačnije, dajemo našim mladim majkama, pokazujemo brigu prema ljudima, pokazujemo brigu za one kojima je ta briga najpotrebnija. To je jedna od osnova naše politike od koje nećemo odustati.

Drugi zakon koji je pred vama i želim da vam skrenem pažnju na njega, to je upravo izgradnja autoputa Beograd-Zrenjanin-Novi Sad. Kao što znate, jedan od stubova naše ekonomske politike, osim podizanja životnog standarda, dakle podizanje plata, penzija, minimalne zarade, i o tome ćemo razgovarati tokom diskusije ovih dana, su takođe investicije. Dakle, 7,4% našeg BDP ide u kapitalne investicije. Trenutno gradimo veliki broj autoputeva, veliki broj brzih saobraćajnica, veliki broj brzih pruga, takođe.

Ono što je predsednik Vučić najavio, na Vidovdan 28. juna, imaćemo i otvaranje 20 novih kilometara autoputa na Koridoru 11, od Pakovraće do Požege. Do kraja godine imaćemo otvaranje još 14 kilometara tzv. Moravskog koridora od Vrbe do Vrnjačke Banje. Imaćemo i otvaranje 25 kilometara Dunavske magistrale od Požege do Golubca. Dakle, to su sve stvari koje menjaju, naravno, kvalitet života u našoj Srbiji, podižu kvalitet infrastrukture i čine našu zemlju atraktivnijom.

Ono što mi je važno kod autoputa Beograd-Zrenjanin-Novi Sad, radi se o autoputu punog profila, 105,4 kilometra je njegova dužina. Sada za sve one koji žive u Vojvodini, znate da gradimo takozvani Fruškogorski koridor, znate da gradimo takozvani „Smajli“ od Bačkog Brega do Kikinde i ovo je još jedan autoput koji gradimo na teritoriji AP Vojvodina. Dakle, Vojvodina će u narednih nekoliko godina sa ova tri važna autoputa biti potpuno umrežena autoputevima, što je dodatni podsticaj za dalji rast i razvoj tog dela Srbije.

Deonica Beograd-Zrenjanin dugačka je 67,7 kilometara, Zrenjanin-Novi Sad 37,7 kilometara. Ono što mi je pogotovo važno, ukoliko uzmete prosečnu brzinu ili maksimalnu brzinu od 130 kilometara na sat, koja je dozvoljena na autoputevima, od Zrenjanina do Beograda će se stizati za tačno 30 minuta, a od Zrenjanina do Novog Sada za 15 do 20 minuta. Zamislite šta to samo znači za građane Banata, za građane Vojvodine, za građane Srbije. Na kraju krajeva, inače autoput Beograd-Zrenjanin-Novi Sad je i prvi autoput na teritoriji Banata koji ćemo izgraditi.

Treći zakon na koji želim da vam skrenem pažnju je Zakon o podršci Elektrodistribuciji Srbije. Ono što je za nas veoma važno nekako je recidiv iz prošlosti, a to su ovi drveni stubovi, drveni stubovi na koje je nakačena elektroenergetska mreža. Ispred vas je upravo zakon koji podrazumeva zamenu, dakle sa 52,2 miliona evra, zamenu tih drvenih stubova, izgradnju sigurnih betonskih stubova i to sve na području Kraljeva, Niša i Kragujevca.

Dakle, veliki broj gradova, pogotovo ruralnih delova će biti pokriven ovim zajmom. Ovo mi je veoma važno da napomenem, da nastavljamo sa unapređenjem naše elektroenergetske mreže, osim izgradnje velikih i važnih objekata kao što vetroparkovi, solarni parkovi. Znate i sami da ubrzano radimo na studiji izvodljivosti i za Đerdap 2 i za Bistricu, Buk Bijela je već krenula da se radi. Dakle, veoma je važno da tu infrastrukturu, niskonaponsku ili visokonaponsku, poboljšamo na pravi način. Ovaj zajam i ovaj projekat koji je danas na dnevnom redu pred vama je jedan od najvažnijih u tom pogledu.

Konačno, pred vama je, takođe, Predlog zakona oko kreditnog aranžmana za nabavku i kupovinu rafala. Dakle, 12 višenamenskih lovaca, jednih od najboljih u svetu. Želimo na ovaj način da u potpunosti unapredimo i modernizujemo našu avijaciju, našu vojsku takođe, inače u sklopu velike modernizacije i velikih, nikada većih ulaganja u Vojsku Srbije i ovo je jedan od tih projekata.

Radi se o tome da ćemo mi u narednih dve godine, biće potrebno da izgradimo potpuno infrastrukturu kako bi te moderne letelice uspeli na pravi način da primimo i da koristimo. Inače, što se dinamike tiče, mi smo već prva dva avansa isplatili iz budžeta Republike Srbije. Ovo je kredit kojim pokrivamo ostatak obaveza prema francuskoj strani i od dana plaćanja avansa, što je bilo pre nekih godinu dana, mi ćemo početkom 2028. godine već dobiti prvi rafal, tj. prvi avion će stići u Srbiju, a nakon toga svakog meseca sukcesivno po jedan, dok se ne ispuni ukupna obaveza od francuske strane.

To su četiri zakona, poštovani narodni poslanici, uvaženi građani Srbije, koja su po meni veoma važna i koja su danas na dnevnom redu. Mi ne odustajemo od naše ekonomske politike, ona koja je usmerena ka podizanju životnog standarda, koja je na kraju krajeva usmerena i ka podizanju kvaliteta infrastrukture.

Za kraj, samo bih želeo da vas obavestim o događaju koji sam imao pre dolaska u parlament. Dakle, Beograd i Srbija su danas domaćini preko 400 delegata iz 154 zemlje, plus pet međunarodnih institucija i organizacija. Dakle, 159 što organizacija, što institucija je prisutno danas u Beogradu. To je prvi pripremni sastanak oko organizacije velike specijalizovane izložbe Ekspo 2027. godine koja će se desiti u našoj Srbiji. Nikada veća zainteresovanost. Sam po sebi taj događaj danas i sutra je najveći događaj po broju zemalja koji smo ikada organizovali u našoj zemlji, što dovoljno govori i o opravdanosti toga da budemo domaćini takvog jednog velikog događaja, najvećeg u našoj istoriji, najvećeg 2027. godine u svetu.

S druge strane, ogromno je interesovanje svih zemalja sveta da dođu u Beograd, da dođu u Srbiju. Zato i kažemo da je to naša najveća razvojna šansa, kroz bilateralne odnose sa tim zemljama, kroz izgradnju naše infrastrukture, kroz projekat „Srbija 2027, Skok u budućnost“. Dakle, potpuno ćemo podići kvalitet života naših sugrađana, predstavićemo sebe na pravi način i to je šansa koju ne možemo i ne smemo da propustimo.

Dakle, Beograd i Srbija su danas već centar sveta, ne postoji veći događaj od toga. S druge strane, imamo, eto, manje od dve godine da se pripremimo za taj najveći događaj u našoj istoriji i potpuno smo posvećeni tome. Hvala još jedanput na podršci za taj veliki događaj.

Konačno, nadam se da ćete u Danu za glasanje dati podršku zakonima o kojima sam govorio. Hvala puno.

PREDSEDNIK: Hvala vam.

Reč ima ministar Boris Bratina.

Izvolite.

BORIS BRATINA: Zahvaljujem.

Poštovana predsednice Narodne skupštine, uvaženi građani Republike Srbije, poštovani narodni poslanici, pred vama se danas nalaze predlozi tri medijska zakona - Predlog zakona o izmeni i dopuni Zakona o elektronskim medijima, Predlog zakona o izmenama i dopunama Zakona o javnim medijskim servisima i Predlog zakona o izmenama i dopunama Zakona o javnom informisanju i medijima.

Mi smo već u toku 2023. godine usvojili dva medijska zakona, čije su izmene i dopune danas na dnevnom redu. Reč je o Zakonu o javnom informisanju i medijima i Zakonu o elektronskim medijima. Donošenje ova dva zakona pratila je transparentnost i inkluzija svih relevantnih činilaca na medijskom tržištu, a sprovedene su i javne rasprave o oba zakona, održani okrugli stolovi u više gradova Srbije, nakon kojih su uzeta u obzir sva pristigla mišljenja, predlozi i sugestije.

Donošenje ova dva zakona obezbedilo je ispunjenost pristupnih obaveza iz Programa 10, na način kako je predviđeno Strategijom razvoja sistema javnog informisanja u Republici Srbiji za period od 2020-2025. godine.

Zakon o javnom informisanju i medijima i Zakon o elektronskim medijima, ali i predlozi zakona koji su danas na dnevnom redu, u skladu su sa strateškim opredeljenjem Republike Srbije za unapređenje medijskog pravnog okvira, što je od ključnog značaja za zaštitu i jačanje medijskih sloboda.

U cilju obezbeđenja i maksimalne transparentnosti u toku izrade nacrta zakona o izmenama i dopunama zakona koji su danas na dnevnom redu, Ministarstvo informisanja i telekomunikacija je tokom 2024. godine formiralo tri radne grupe, sastavljene od predstavnika resornih ministara i institucija, novinarskih i medijskih udruženja i civilnog društva, dok su predstavnici međunarodnih organizacija, poput Misije OEBS-a u Srbiji, Kancelarije Saveta Evrope i delegacije EU učestvovale kao posmatrači u ovom procesu i pružile podršku u vidu angažovanja međunarodnih eksperata. Sve navedene radne grupe su u drugoj polovini decembra 2024. godine završile nacrte zakona i poslale ih nakon toga Evropskoj komisiji na mišljenje.

Ministarstvo informisanja i telekomunikacija je u proteklih šest meseci bilo intenzivno u komunikaciji sa Evropskom komisijom, u cilju usaglašavanja nacrta medijskih zakona sa sugestijama Evropske komisije.

Tokom ovog procesa sve sugestije i komentari Evropske komisije su sa dužnom pažnjom razmatrani i pripremljeni su predlozi ovih zakona, vodeći računa o regulatornom okviru Republike Srbije i usklađenosti sa istim.

Kada je reč o Predlogu zakona o izmenama i dopuni Zakona o elektronskim medijima, treba reći da se u skladu sa komentarima Evropske komisije ovim zakonom predviđaju relativno male izmene važećeg zakona. Uglavnom je reč o pravno-tehničkim modifikacijama.

Imajući u vidu sugestije Evropske komisije, a sve sa ciljem da se ne naruši samostalnost regulatornog tela, predložena je izmena člana 6. Zakona, tako što je ograničena uloga Narodne skupštine, odnosno precizirano je da je regulator odgovoran Narodnoj skupštini isključivo u vezi sa sledećim pitanjima. To su pitanja izbora i razrešenja članova Saveta, davanje saglasnost na Statut i finansijski plan regulatora, razmatranje godišnjeg izveštaja o radu regulatora i izveštaj o radu za period kraći od godinu dana koji se dostavlja na zahtev Narodne skupštine.

U vezi sa pitanjem finansiranja regulatora, izmenjen je član 46. te je predloženo da regulator ima potpunu autonomiju u upravljanju budžetom, koji ne može biti proizvoljno umanjen ili uvećan od strane drugih institucija.

U članu 12. izvršeno je terminološko usaglašavanje kako bi se naveli tačni nazivi nezavisnih institucija. Izvršene su i promene u članu 71, kojim se definiše zabrana govora mržnje, kao i člana 72. koji propisuju zabranu objavljivanja pojedinih programskih sadržaja.

Iako se ovi članovi nalaze u okviru Glave 4 važećeg zakona koja govori o obavezama pružaocima medijskih usluga, izmenama je precizirano da se te obaveze odnose na pružaoce medijskih usluga a ne na regulatora.

Predlog zakona o izmenama i dopunama Zakona o javnim medijskim servisima polazi od značaja koji javni medijski servisi imaju u očuvanju i unapređivanju demokratskih vrednosti društva, kao i od strategije razvoja sistema javnog informisanja u Republici Srbiji za period od 2020-2025. kojom je predviđena izrada i izmena dopuna Zakona o javnim medijskim servisima, a sve sa ciljem da se ovaj propis harmonizuje sa važećim pravnim tekovinama EU i standardima Saveta Evrope.

Nakon izrade nacrta zakona o izmenama i dopunama Zakona o javnim medijskim servisima usledio je proces usaglašavanja sa komentarima Evropske komisije.

Najvažnije izmene i novine koje donosi ovaj predlog zakona su sledeće: redefinisan je pojam javnog medijskog servisa u skladu sa evropskim aktom o slobodi medija i proširena osnovna načela rada medijskog servisa.

Imajući u vidu da u svom delovanju javni medijski servis ostvaruje javni interes, uvažava zahteve javnosti i za svoje delovanje odgovara javnosti, predloženim izmenama predviđena su još tri načina na kojima javni servis održava odnose sa javnošću, a odnose se na: komunikaciju sa slušaocima, gledaocima i čitaocima i organizacijama civilnog društva, delovanje programskog saveta i delovanjem poverenika za zaštitu slušalaca, gledalaca i čitalaca.

U skladu sa ciljem da se ostvari potpuna finansijska i institucionalna nezavisnost javnih medijskih servisa, odnosno dugoročan i stabilan način finansiranja medijskih servisa, izmenjeni su članovi koji definišu taksu za javni medijski servis i način naplate takse za javni medijski servis.

U cilju stabilnog načina finansiranja javnih medijskih servisa, predloženo je da, citiram, "način naplate takse za javni medijski servis mora biti takav da obezbedi kontinuirano i nesmetano funkcionisanje javnog medijskog servisa", kraj citata, iz člana 41.

Takođe, ovim Predlogom zakona stavlja se van snage Zakon o privremenom uređivanju načina naplate takse za javni medijski servis, a pojedine njegove odredbe inkorporisane su u Predlogu ovog zakona.

Dodata su još dva načela na kojima se zasniva rad javnih medijskih servisa, a tiču se sadržaja i pluralizma mišljenja, kao i saradnje sa slušaocima, gledaocima i čitaocima.

Novim predloženom odredbama redefinisane su odredbe koje se odnose na upravni odbor javnih medijskih servisa, predloženi su jasni kriterijumi za izbor članova upravnog odbora, definisani su poslovi koji spadaju u delokrug rada upravnog odbora, generalnog direktora. Naime, predloženo je povećanje i preciznije određen korpus ovlašćenja generalnog direktora programskog saveta kome je sada, između ostalih, dodata i nova aktivnost a to je da na javnom konkursu bira Poverenika za zaštitu prava slušalaca, gledalaca i čitalaca, kao i da razrešava Poverenika i donosi opšti akt kojim bliže uređuje postupak izbora, delokruga rada i prestanka rada Poverenika.

Novim predlogom zakona predlaže se uvođenje instituta Poverenika za zaštitu prava slušalaca, gledalaca i čitalaca, čije je uvođenje Evropska komisija pozdravila. Tačnije, sprovodeći strateška opredeljenja države, definisan je status i položaj Poverenika, način izbora i razrešenje. Predviđeni su i uslovi koje mora da ispunjava kandidat za Poverenika, garantovana je njegova nezavisnost i samostalnost u radu. Takođe, propisani su i razlozi za prestanak mandata Poverenika. U obavljanju svog posla, Poverenik je dužan da vodi evidenciju o pristiglim pritužbama i predlozima, da o njima obaveštava glavne urednike i da o preduzetim aktivnostima pisanim putem obavesti podnosioce pritužbi i predloga. Propisana je i obaveza Poverenika da tromesečno dostavlja programskom savetu, generalnom direktoru i upravnom odboru izveštaj o pritužbama i predlozima slušalaca i gledalaca koji sadrži i podatke o preduzetim radnjama po istima, te da na sopstvenu inicijativu daje predloge za poboljšanje medijskih usluga javnog medijskog servisa, kao i predloge za unapređenje kvaliteta emitovanog sadržaja.

Kada je reč o Predlogu zakona o izmenama i dopunama Zakona o javnom informisanju i medijima, ovaj zakon je takođe pretrpeo relativno male izmene, u skladu sa komentarima Evropske komisije. Izmenjen je član 6. stav 2. važećeg Zakona o javnom informisanju i medijima, te je predloženo da je, radi zaštite konkurencije i raznovrsnosti ideje i mišljenja, zabranjeno svako delovanje i postupanje koje ograničava, sprečava ili narušava konkurenciju u oblasti javnog informisanja.

Imajući u vidu komentare Evropske komisije u vezi sa članom 39. važećeg zakona koji definiše pitanje izdavača medija, a sve sa ciljem da se uredi rad medija čiji su izdavači lica koja su osnovana neposredno ili posredno od strane lica iz člana 39. stav 5. tačka 2) ovog zakona, uveden je novi član 39a, čija je intencija da se osigura nezavisnost uređivačke politike ovih medija u odnosu na osnivača i izdavača.

Takođe, predviđeno je da se članovi organa upravljanja izdavača čiji su osnivači lica iz člana 39. stav 5. tačka 2. ovog zakona imenuju iz reda stručnjaka iz oblasti koje su od značaja za obavljanje poslova izdavača, stručnjaci iz oblasti medija, kulture, menadžmenta, prava i finansija. Kao i da članovi organa upravljanja ovih izdavača ne mogu biti nosioci javnih funkcija, funkcija u političkoj stranci kao ni lica čije bi članstvo organa upravljanja moglo da dovede do sukoba interesa dve godine po prestanku funkcije, a u skladu sa propisom koje reguliše sprečavanje sukoba interesa pri obavljanju javne funkcije.

Predložen je i novi stav člana 47. koji se odnosi na javne nabavke te je predviđeno da se sve javne nabavke medijskih usluga od strane organa javne vlasti dodeljuju u skladu sa transparentima, objektivnim, proporcionalnim i nediskriminatornim kriterijumima koji se unapred javno objavljuju putem vebsajta organa javne vlasti kao i putem otvorenih, proporcionalnim i nediskriminišućih postupaka.

Imajući u vidu sugestije Evropske komisije izmenjene su i odredbe koje definišu objavljivanje informacija u vezi sa krivičnim postupcima, te je u skladu sa evropskim standardima i dobrom ustanovljenom praksom predloženo da novinari trebaju da budu slobodne u izveštavanju o krivičnim predmetima koji su u toku ali uz ograničenje u pogledu poštovanja principa, pretpostavke, nevinosti.

Na kraju, želeo bih da naglasim da je unapređenje medijskog regulatornog okvira živa materija i da na poboljšanju i unapređenju medijskih zakona moramo nastaviti dalji intenzivan rad.

Poštovani narodni poslanici, nadam se da ćemo imati ovde konstruktivnu raspravu, stojim vam na raspolaganju za sva pitanja i sugestije i pozivam vas da su danu za glasanje date podršku navedenim predlozima zakona. Hvala na pažnji.

PREDSEDNIK: Hvala vam.

Reč ima ministar Marko Đurić. Izvolite.

MARKO ĐURIĆ: Poštovane kolege, članovi Vlade, narodni poslanici, danas imam jednu lepu priliku da vam se obratim povodom poziva da ratifikujete niz sporazuma koje Republika Srbija zaključila sa zemljama sa kojima u poslednjih nekoliko godina razvijamo i unapređujemo saradnju. Reč je o zemljama koje se ne nalaze u našem neposrednom okruženju, veliki deo njih nalazi se na udaljenim meridijanima i kontinentima, ali ovi sporazumi koji se nalaze pred vama danas svedočanstvo su ambicije naše zemlje da nastavi generacijama ranije započetu tradiciju održavanja i razvijanja odnosa sa zemljama i narodima širom sveta, na korist i u interesu kako naše spoljne politike tako i naših ključnih nacionalnih interesa, posebno kada je reč o Kosovu i Metohiji. To je nešto što takođe ne treba da smetnemo sa uma kada razmatramo ove na izgled tehničke zakone kojima se ratifikuju ovi međunarodni sporazumi, a to je i činjenica da održavanje veza i kontakata Republike Srbije sa zemljama sa kojima danas ratifikujemo sporazume predstavlja direktan ekonomski interes naše zemlje i da održavanje odnosa sa ovim zemljama predstavlja komparativnu prednost Srbije u odnosu na druge zemlje u našem okruženju.

Republika Srbija danas ima impresivnu mrežu prijatelja u međunarodnoj areni. Snagu i uticaj te mreže prijatelja čitava naša javnost imala je prilike da vidi u nekim od ključnih momenata naše novije istorije i poslednjih godina, a kao jedan od primera navešću i odbranu nacionalnih interesa povodom rezolucije koja je trebala prošlog proleća da celokupnom našem narodu stavi žig i etiketu srama i da nas dodatno posvađa i po nacionalnim i po drugim linijama. Rezolucije koju je Srbija zahvaljujući ogromnom angažovanju i predsednika Republike, Aleksandra Vučića i celokupne naše diplomatske mreže uspela da pretvori u potpunu suprotnost onoga što su nameravali njeni autori. Tako je Srbija na svoju stranu pridobila u tom trenutku više od sto zemalja članica UN, a to je za nas bila najteža tema kako unutrašnji politički, zbog našeg multikulturnog i multinacionalnog karaktera, tako i spoljnopolitički, zbog težine teme o kojoj se radilo.

Kada je reč o Kosovu i Metohiji, ne moram ni da vam govorim šta održavanje veza sa ovim zemljama za nas znači. Srbija danas ima jasnu većinu država na svojoj strani kada je reč o organizaciji UN. Uspeli smo da drugu godinu za redom sprečimo nastojanja Prištine da napreduje kroz članstvo različite Agencije UN i pokušaje da mimo međunarodnih konvencija, mimo Povelje UN pristupi organizacijama poput Saveta Evrope.

Ono što hoću da kažem je da – nacionalno odgovorna spoljna politika, pružene ruke koju Srbija vodi podrazumeva balans, balans u svemu, balans u dobrim odnosima, balans koji nam omogućuje da danas kao što je to potpredsednik Vlade gospodin Mali malopre pomenuo, u Beogradu i u Srbiji imao 154 države i međunarodne organizacije predstavljene na organizacionom sastanku za predstojeći EKSPO koji ćemo u Beogradu ugostiti za nešto manje od dve godine. Zbog toga ćemo nastaviti da pred vas iznosimo ovakve zaključke i ovakve predloge, zato što želimo da u Srbiju dođe što je moguće više i političkih i ekonomskih i kulturnih i najšire moguće predstavnika država sa različitih meridijana.

Kada je reč o ostalim koracima koje preduzimamo vezano za unapređenje naše diplomatske službe, želim da kažem da je juče za nas bio jedan veoma lep i značajan dan. Juče je Srbija stavila u punu funkciju sistem za eVize. Od juče građani 47 zemalja širom sveta mogu putem internet platforme da apliciraju za vizu Republike Srbije, da dobiju online vizu na svoje sanduče bez neophodnosti da prelaze stotine, pa i hiljade kilometara do ambasada i konzulata. Mogu da na taj način dobiju jedan veoma pozitivan i povoljan prvi utisak o zemlji koja ulaže u digitalizaciju, modernizaciju u napredne tehnologije, a sa ponosom ističem da je Ministarstvo spoljnih poslova na taj način postao prvi organ javne uprave koji digitalni pečat uvodi u upotrebu.

Direktan rezultat ovog koraka koji smo juče preduzeli, a koji je rezultat rada koji su u prethodnih oko godinu dana zajednički preduzimalo Ministarstvo spoljnih poslova, Ministarstvo unutrašnjih poslova, Kancelarija za IT i javnu upravu, Ministarstvo za unutrašnju i spoljnu trgovinu i razni stručnjaci iz niza naših agencija. Dakle, jedan međuresorni poduhvat, rezultat toga je da ćemo zahvaljujući ovom sistemu za eVize već u ovoj godini imati i do 30% turista više iz država sa kojima imamo vizni režim, to je ujedno i bezbedniji način i bolji način zato što daje našim službama više vremena da se pripreme za dolazak ovih ljudi.

Nastavićemo da digitalizujemo i druge konzularne usluge iz službe zbog toga što smatramo da naši građani zaslužuju najbolje i zaslužuju da imaju pristup uslugama na način koji će omogućiti da naše porodice u iseljeništvu, u rasejanju budu bolje povezane sa maticom, da budu lakše spojene, da izdavanje putnih isprava postane lakše, brže, i efikasnije nego što je bilo ranije u našim konzulatima i na tome intenzivno radimo sa Ministarstvom unutrašnjih poslova u saradnji.

Želim da vas obavestim, poštovani poslanici i poštovane kolege, da ćemo nastaviti da unapređujemo i kadrovsku strukturu naše diplomatije. Zbog toga možete da očekujete da u narednom periodu oglasimo javni konkurs pod nazovimo „Budi srpski diplomata“, zato što želimo da na meritrokratskim osnovama uključimo u rad naše diplomatske službe po strogo meritrokratskim kriterijumima, naglašavam, mlade, kvalifikovane, talentovane ljude iz različitih profesija i segmenata našeg društva, da ojačamo naša 103 diplomatsko konzularna predstavništva i da proširimo našu mrežu i na zemlje u kojima nismo bili predstavljeni u prethodnom periodu, a za koje procenjujemo da po svom ekonomskom značaju, snazi i uticaju ili iz različitih drugih geopolitičkih razloga postoji potreba da u njima Republika Srbija bude predstavljena adekvatno.

Dakle, ono što je bitno da građani znaju i da naši narodni poslanici znaju je da sve to realizujemo za najmanji iznos novca komparativno u regionu.

Dakle, naše ulaganje po glavi stanovnika u takvu diplomatsku službu je jeftinije i manje nego u bilo kojoj državi našeg neposrednog okruženja.

Dakle, mi se ponosimo time što za najmanji uloženi novac imamo najkvalitetniju i imaćemo još kvalitetniju uslugu u ovom domenu.

Zato vas pozivam da usvojite ove predložene sporazume, da izglasate unapređenje odnosa Srbije sa nizom zemalja koje su obuhvaćene ovim sporazumima i želim da vas uverim u to da će Republika Srbija nastaviti sa realizacijom nacionalno odgovorne politike pružane ruke sa ciljem da doprinese osiguranju ukupne stabilnosti, koja je ključna za naš širi društveni razvoj.

Nastavićemo sa vođenjem jedne nezavisne, samostalne spoljne politike, koja ima u fokusu očuvanje naših interesa i kada je reč o Kosovu i Metohiji i kada je reč o položaju i pravima Srba u regionu i kada je reč, naravno, o članstvu Srbije u Evropskoj uniji i drugim ključnim prioritetima.

Poštovani narodni poslanici, danas ću govoriti i reći nekoliko reči i o još jednom predlogu zakona koji je povezan delimično sa poslom kojim se bavim u domenu koji se odnosi na unapređenje odnosa Srbije i EU, ali je istovremeno i u širem domenu u nadležnosti Vlade. Reč je o Predlogu zakona o zaštiti vazduha.

Poštovani narodni poslanici, poslednji Zakon o zaštiti vazduha naša zemlja usvojila je sada već davne 2009. godine. U međuvremenu potrebe, okolnosti i regulative vezane za ovu problematiku i materiju su se menjale, ali su se menjale i okolnosti u našoj zemlji i okolnosti vezane za primenu zakona.

Evropska unija je od stupanja na snagu prethodne verzije Zakona o zaštiti vazduha inovirala ovu regulativu čitavim nizom uredbi različitih propisa, različitih novih elemenata kojima se nivo kontrole kvaliteta vazduha, nivo zaštite vazduha kroz organizacione i druge korake unapredio na daleko viši nivo nego što je to bio u prošlom periodu i Republika Srbija, odnosno naša Vlada odlučila je da sa svoje strane uradi ono što je u njenoj nadležnosti, a kroz Ministarstvo za zaštitu životne sredine da predloži jedan moderan evropski zakon o zaštiti vazduha, koji će osigurati daleko transparentniju, daleko efikasniju zaštitu i daleko više standarde kada je reč o očuvanju kvaliteta vazduha u našoj zemlji.

Tokom višemesečnog konsultativnog procesa, koji je počeo u januaru, a nakon održane javne rasprave tokom koje je prispelo više od pet stotina različitih predloga, inicijativa i ideja u vezi sa ovim predlogom zakona, a nakon što je resorno nadležno ministarstvo obradilo i usvojilo više od dve stotine ovakvih predloga i inicijativa, pred vama se našao zakon kojim je izvršena profesionalizacija procesa merenja kvaliteta vazduha kroz uključivanje inspektora i povećanje efikasnosti, kao i uvođenje obaveznih rokova za odluke za zaštitne mere u vezi sa zaštitom vazduha.

Takođe, uvedena je obaveza Agencije za zaštitu životne sredine da obaveštava sve u lancu, uključujući jedinice lokalne samouprave i druge aktere, o stanju u vezi sa kvalitetom vazduha.

Takođe, ovo omogućava i olakšava jedinicama lokalne samouprave da preduzimaju svoje zakonske obaveze u vezi sa istim.

Predviđene su i konsultacije i učešće javnosti u vezi sa preduzimanjem mera vezane za zaštitu vazduha na lokalnom nivou i definisana je obaveza informisanja javnosti, što je, mislim, u ovom smislu jednu od ključnih stvari. Dakle, zakonom je definisana daleko jasnija, daleko oštrija, daleko preciznija obaveza informisanja javnosti, tako da građani mogu da vrlo jasno i u kratkom roku dobiju sve informacije vezane za stanje kvaliteta vazduha.

Proširena je kaznena politika i ovo je vrlo značajno. Dakle, proširene je kaznena politika i uvedene su nove obaveze i zabrane, kao i detaljno regulisane kaznene mere za sve obaveze i zabrane u tekstu zakona koji se nalazi pred vama, koje do sada nisu imale adekvatne kaznene odredbe, što omogućava primerenu reakciju na sva eventualna kršenja zakona.

Dakle, nema takozvanih kaučuk paragrafa, odnosno paragrafa koji mogu da se izvrdavaju, nego lepo ko krši zakon, kada je reč o kvalitetu vazduha, prvo javnost mora odmah da zna ko krši zakon, kako krši zakon, agencija, ministarstva i lokalna samouprava imaju jasne obaveze, građani imaju pravo da zahtevaju izvršenje tih obaveza, a ko krši zakon predviđena je kazna, a uvedena je i obaveza inspekcija i drugih nadležnih organa da efikasnije i bolje sprovode to nego što je bilo predviđeno ranije i mehanizmi za to su bili unapređeni u skladu sa propisima i regulativama EU, tako da ovim predlogom Srbija zaista i u ovom domenu zaštite životne sredine hvata priključak i korak sa evropskom regulativom.

Predlažem da, s obzirom na to da je reč o predlogu koji je prošao javnu raspravu, predlogu u čijoj izgradi su učestvovali svi, i civilni sektor i svi zainteresovani u javnosti, i da je reč o temi koja se tiče interesa svih građana Republike Srbije, bez obzira na političko opredeljenje i bilo kakvu drugu odliku, da se oko ovih tema, kako ove prve teme, dakle, teme vezane za unapređenje odnosa Srbije sa nizom zemalja, tako i ove druge teme, a to je Predlog zakona o zaštiti vazduha, izjasnimo jednim konsenzusom, da iskoristimo priliku da ovaj niz pozitivnih zakonskih predloga usvojimo jedinstveno, jednoglasno i da građanima Srbije pokažemo i pošaljemo poruku da smo iznad podela i svađa i da radimo zajedno za budućnost Srbije.

Hvala i živeli!

PREDSEDNIK: Hvala vam.

Prelazimo sada na izvestioce nadležnih odbora.

Reč ima Elvira Kovač.

Izvolite.

ELVIRA KOVAČ: Uvažena predsednice, ministri i članovi Vlade, dame i gospodo narodni poslanici, samo da naglasim da sada neću pričati kao ovlašćeni predstavnik Odbora, već kao predlagač zaključaka povodom razmatranja Izveštaja Evropske komisije. Tu kao predlagač imam vremena.

Najpre bih se zahvalila predsednici koja je smatrala da je značajno, doduše, prošlo je nekoliko meseci, od kada je objavljen poslednji izveštaj Evropske komisije o Srbiji, ali pošto je Odbor za evropske integracije raspravljao o istom dokumentu još u novembru i posle te rasprave smo doneli zaključke koji se takođe nalaze na dnevnom redu, mislim da je u ovom momentu značajno da pričamo i na ovu temu. Trudiću se da budem koncizna.

Dakle, kada čitamo, nažalost, o tome smo čuli i iz izjava predsednice, da ovom prilikom pažnja javnosti, medija nije bila prevelika kada se pojavio izveštaj prošle godine. Mi smo ovde uveli dobru praksu, raspravljali smo o prethodna tri. O poslednjem, za 2023. godinu, nismo. Podsetiću sve nas, tada su raspisani izbori. Imali smo izbore u decembru mesecu 2023. godine.

Kada pričamo o izveštaju za 2024. godinu, on pokriva zapravo period do 1. septembra prošle godine, od 15. juna pretposlednje i tačno se u tom tekstu vide geopolitičke promene jer ne spominje se toliko proširenje i korupcija kao ranije, konstantno su to najčešći izrazi, već sada bezbednost i vlada.

Ono što je značajno za sve nas, da upravo zbog bezbednosti ponovo je spomenuto i naglašeno da kako za zemlje kandidate, tako i za samu EU je značajno njeno proširenje iliti da se iskoristi momenat za ceo Zapadni Balkan, pa tu vidimo svoju priliku i za Srbiju.

Konačno se ne spominje toliko ta evropska perspektiva. Nikada nam nije bilo jasno šta evropska perspektiva zapravo znači.

Uopšteno, kada pričamo o nekoj generalnoj oceni za Srbiju, ona je u prethodnom izveštaju matematički izražena u 3,12, za dlaku, malo je bolja od prethodnih, koje su uvek oko neke trojke, 3,05, 3,03, 2,8, dakle, taj istorijski trenutak i momentum za proširenje se naglašava, konkretno za našu zemlju se spominju šta sve Srbija treba da uradi, kredibilne nepovratne reforme, funkcionisanje demokratskih institucija, reforma javne uprave, pravna država, svima nama jasno, i dve najteže, ali najjasnije stvari koje se konstantno podvlače su normalizacija odnosa Beograda i Prištine, značajno za stabilnost celog regiona i usklađivanje sa spoljnom i bezbednosnom politikom Evropske unije u pogledu sankcija Rusiji.

Ključni utisak je, kao što sam to naglasila, da je proširenje Zapadnog Balkana postavljeno visoko na agendi i zbog toga zaista i mi treba da iskoristimo momenat. Ali, da pričamo sami o sebi, dakle, u Narodnoj skupštini Republike Srbije, ocene su slične kao i ranije. Dakle, spominje se da Skupština mora da ojača svoju efikasnost, transparentnost i autonomiju, kako bi se osiguralo sprovođenje neophodnih kontrola. Stoga, smatram da je značajno što raspravljamo o ovom, a na ovoj sednici raspravljamo i o izveštajima, odnosno zaključcima povodom razmatranja izveštaja nezavisnih regulatornih tela.

Dakle, ponavljaju se slične rečenice u Narodnoj skupštini, da posle onih prethodnih izbora u decembru 2023. godine, da je sastav značajno pluralističniji nego ranije, ali da Narodna skupština još uvek, nažalost, nema plan rada, da su tenzije između vladajuće koalicije i opozicije obeležile parlamentarne debate itd.

Ono od čega ne bežimo, o čemu mora da se razgovara, i tu smo pohvaljeni, je da je smanjen hitan postupak, usvajanje zakona po hitnom postupku smanjeno na 6%, jer u tom periodu je svega 17 od 161 zakona usvojeno po hitnoj proceduri, dakle, zapravo je prepolovljeno donošenje zakona po hitnom postupku, jer u prethodnom izveštaju to je bilo 12% i posle malo smanjeno na 9%. Nadam se da ćemo se držati tog plana.

Ono što je takođe zanimljivo, pohvaljuje se Narodna skupština, odnosno rukovodstvo Narodne skupštine, jer u rukovodstvu ima više žena, tri potpredsednice i predstavnici stranaka nacionalnih manjina su uključeni kako u rukovodstvo Narodne skupštine, tako određeni predstavnici stranaka nacionalnih manjina vode i određena ministarstva.

Ono o čemu svi pričamo, što je značajno i što po meni treba podvući i ovde jeste da u ovom Izveštaju, takođe, nakon tri izveštaja za 2021, 2022. i 2023. godinu, u Izveštaju za 2024. godinu podvlači se da je Srbija spremna tehnički za otvaranje Klastera 3 – konkurentnost i inkluzivni rast, pošto se o tome dosta govori sada i u javnosti, zapravo činimo i ovom sednicom konkretne korake.

Samo da naglasim, Klaster 3 znači zapravo osam poglavlja, od kojih je pet poglavlja već otvoreno, Poglavlje 17 - ekonomska monetarna politika, 20 – preduzetništvo i industrijska politika, 25 – nauka i istraživanje, 26 – obrazovanje i kultura. Ova dva su privremeno i zatvorena, i 29 – carinska unija.

Dakle, u ovom klasteru je zapravo preostalo tri poglavlja koja bismo trebali da otvorimo. Iskreno se nadamo da ćemo do toga i doći. Malopre spomenuto od uvaženog ministra Poglavlje – 10 informaciono društvo, mediji, Poglavlje 16 – oporezivanje i Poglavlje 15 – socijalna politika i zapošljavanje. Srbija ima spremne pregovaračke pozicije za sva ova poglavlja.

Ono što se nadalje naglašava u izveštaju, iako se u članstvo u Evropskoj uniji navodi kao strateški cilj, Komisija ocenjuje da su oni prevremeni izori 2023. godine takođe, nažalost, usporili reforme i prekid u samom funkcionisanju Vlade.

Ono što se naglašava i na čemu zaista svi radimo je da je potrebna snažna politička volja, efikasno planiranje i najznačajnije koordinisanje politika, zajedno sa dovoljnim ljudskim i finansijskim kapacitetima, resursima za pristupanje Srbije Evropskoj uniji i da Srbija zaista treba da ubrza rad na reformama. I naravno i ovde se spominju preporuke OEBS-a, ODIHR-a, uključujući i one koje se odnose na ključne aspekte izbornog procesa.

Kao stvar prioriteta se traži, mislim da je to značajno i zaista se trudim u Odboru za evropske integracije da radimo na tome, a tu nam je neophodna pomoć medija, mislim da je ovo jedan od dobrih načina, proaktivna i objektivna komunikacija sa građanima, potrebno je da se konstantno predstave postignuća u saradnji sa EU, koja je zaista najveći ekonomski i politički partner Srbije.

Srbija je u ovom izveštaju pohvaljena za donošenje reformske agende koju je donela početkom oktobra prošle godine i naglašava se da je uslov za prebacivanje prve tranše sredstava iz plana rasta za Zapadni Balkan sprovođenje dugogodišnjih preporuka ODIHR i izbor novog Saveta REM-a. Svi znamo da je to u toku i da ćemo predloge imati na sledećoj sednici Narodne skupštine.

Naglašava se u izveštaju da su značajni napori uloženi u potpunu integraciju jedinstveno EU tržište i kada gledamo po poglavljima, npr. u Poglavlju 24 je naglašeno da Srbija doprinosi upravljanju migracijama, da ima konstruktivnu ulogu, efikasno sarađuje sa susedima i članicama EU. Kao što sam spomenula, naravno, konstantno pitanje neuvođenja sankcija Rusiji, ali sa druge strane, podvlači izveštaj i priznaje da Srbija šalje finansijsku i humanitarnu podršku Ukrajini.

Od Beograda se traži da nastavi sa intenziviranjem aktivnosti sprečavanja bilo kakvog pokušaja korišćenja teritorije Srbije ili pravnih lica registrovanih u Srbiji za zaobilaženje restriktivnih mera EU, a da podvučemo, bez obzira što može i drugačije da se čita, ja smatram da je veliki uspeh što nema nazadovanja. Znači, među ocenama nema nazadovanja u ovom izveštaju. Podsetila bih sve nas da upravo vezano za Poglavlje 31 je u prethodnom izveštaju bilo nazadovanja. Procenat tada, početkom oktobra, krajem septembra usklađenosti je bio oko 61, 62% i Srbija to drži i sada, a nekada smo bili na 45%. I konstantni problem da kada pričamo o Poglavlju 31, da izveštaj sa skrininga Srbija još uvek nije dobila, a trebala je da ga dobije odavno.

Uopšteno, kada pričamo o izveštaju Evropske komisije za prošlu godinu, generalna ocena da je Srbija umereno pripremljena, to je ocena za najviše 18 poglavlja, uz ograničeni napredak za 15 poglavlja. Najpozitivnije su ocenjeni ekonomski parametri. Srbija ima dobar nivo pripremljenosti, postigla je određeni napredak u razvoju funkcionalne tržišne ekonomije. Odgovarajuća čvrsta monetarna i fiskalna politika je pomogla u obaranju inflacije, dok je ekonomski rast na putu oporavka.

Najpozitivnije je ocenjeno Poglavlje 18, dobar napredak za statistiku i tu se spominje dobro sproveden popis poljoprivrede.

Kada pričamo o ocenama napretka, to je stepen implementacije EU pravnih tekovina spram preporuka. Kao što sam naglasila, dobro je što nema ocene nazadovanja ni za jedno poglavlje, ali se stoga mora naglasiti da ocenu „nema napretka“ u prethodnom izveštaju je dobilo devet poglavlja, a u izveštaju pre toga svega tri.

Dakle, dominira ta neka srednja ocena, ograničen napredak za 15 poglavlja i izvestan napredak je, što je malo jače, zabeležen u sedam poglavlja.

U odnosu na izveštaj iz prethodne 2023. godine, kada je samo jedno poglavlje dobilo ocenu „dobar napredak“, sada su to dva, spomenuta statistika i 27 – životna sredina. Drago mi je što sada na dnevnom redu imamo i konkretan Predlog zakona o zaštiti vazduha, vrlo sadržajan, veliki, o kome je takođe raspravljao Odbor za evropske integracije.

Ono što je najznačajnije sa, recimo, najpozitivnijim predlogom, odnosno konkretnim programima, da pokušam i da zaključim polako ovo izlaganje, nije jednostavno pričati o ovako velikom dokumentu, je šta dalje. Dakle, pozitivno ocenjeno, pored usvajanja Reformske agende, je da novi informacioni tehnološki alat koji povezuje nacionalni program, tzv. NPI za usvajanje pravnih tekovina EU sa vladinim godišnjim zakonodavnim programom će osigurati harmonizovanje, zakonodavno planiranje, koherentnost između dva programa i njihovih odgovarajućih troškova. Doduše, mi smo NPI planirali do kraja 2027. godine. Sad postoji plan, mi imamo i zaključak Vlade, do kraja 2026. godine. Dakle, to je to na čemu i Odbor za evropske integracije i nevladin sektor sa kojim, nadam se, nastavljamo saradnju treba da radi, da građani osete da mi sve ove reforme ne radimo zato što neko to očekuje od nas, već zbog njih samih.

Srbija ulaže značajne napore u postupnu integraciju, jedinstveno EU tržište. Srbija učestvuje u jako puno programa. Svi smo mi čuli za IPU i ljudi koji konkurišu znaju za nekoliko njih. Spomenula bih najznačajnije. Srbija učestvuje u „Horizontu Evropa“, kao pridružena zemlja sa 38,7 miliona evra u prethodnoj godini koja se odnosila na ovaj izveštaj. Srbija, takođe, učestvuje u „Eureka“ evropskoj saradnji u nauci i tehnologiji. Što se tiče inovacionih mera, Inovacioni fond, četiri naučno-tehnološka parka, 14 novih inkubatora nastavljaju da rade uz sve češće finansijske doprinose.

Sve u svemu, mislim da je značajno što imamo priliku na ovoj sednici, bez obzira što je zaista bogata i što imamo mnogo tačaka dnevnog reda, da između ostalog pričamo i na ovu temu, što bi trebalo svi mi malo da spustimo tenzije i da radimo na tome da zaista se otkoči ovaj zakočen proces evropskih integracija, da dođe do otvaranja Klastera 3, a minimum je da usvojimo ova tri medijska zakona koji se nalaze na dnevnom redu. Zahvaljujem se na pažnji.

PREDSEDAVAJUĆA (Nevena Đurić Nikitović): Da li izvestioci odbora žele reč?

Izvolite.

Reč ima narodni poslanik Borko Stefanović.

BORKO STEFANOVIĆ: Hvala, gospođo predsedavajuća.

Moram da kažem da je povređen član 89. Poslovnika. Zašto? Dakle, ono što vidimo da je jedan od najvažnijih predloga zakona koji se ovde nalazi - zakon o alimentacionom fondu. ministarka Žarić Kovačević nije u sali. Ne znamo gde je, pa možda možete da nam kažete gde vam se nalazi ministarka koja sutra treba ovaj zakon da primenjuje. Nećete ga primenjivati vi, ni ja, ni Ana Brnabić, nema ministarke Žarić Kovačević. Gde vam je ministarka? Da nije zapela negde u Kosjeriću ili Zaječaru?

Gde vam je ministarka Milica Đurđević koja, ako ništa, bi bar trebalo da se bavi socijalnim pitanjima, a dokazi o njenom obrazovanju se završavaju na pragu PU „Radosno detinjstvo“? To je to. Gde su vam ti ministri koji sutra ovo treba da primenjuju?

Pričate o klasterima, pričate ovde o stvarima koje apsolutno ne postoje dok Srbija vri napolju, a vama nadležni ministri ko zna gde se sada nalaze. Sazovite pauzu i da se lepo povučemo odavde dok vam ministri, koji sutra ovo treba da rade, ponavljam, ne dođu ovde u salu, udostoje se da izađu pred narodne poslanike.

Da pitamo predsednika Vlade, prvo, gde je? Da li je danas dežuran u privatnoj klinici? Jel može on da dođe ovde da odgovori na nešto? Na šta ovo liči? Ministarka, ponavljam, zadužena za najvažniji zakon koji ste istakli pod jedan na spisku, nije došla ovde danas, gde se ona nalazi? Gde je Milica, kesa iz supice, supica iz kese, lača mati? Gde je?

Ove što dobacuju ne čujete i malopre niste reagovali da je predsednik, šef poslaničke grupe nas nazvao nacistima ovde i onda pričate…

PREDSEDAVAJUĆA: Vreme, obratite pažnju.

BORKO STEFANOVIĆ: … o dijalogu, pričate o tome da treba ovde da se primenjuju pravila, pričate o klasterima. Čovek viče i zove nas ovde nacistima. Povredili ste Poslovnik i treba da reagujete ubuduće.

PREDSEDAVAJUĆA: Zahvaljujem.

Molim vas samo malo tiše.

Znači, kao što znate, predlagač zakona je Ana Brnabić. Vlada je dala svoje mišljenje i ne znam šta vama tačno nije jasno ili se niste dobro upoznali sa Poslovnikom o radu Narodne skupštine.

Da li želite da se Skupština izjasni? (Ne.)

Zahvaljujem.

Reč ima narodna poslanica Zagorka Aleksić, ovlašćeni predlagač u ime Odbora za prava deteta.

Izvolite.

ZAGORKA ALEKSIĆ: Dame i gospodo, Odbor za prava deteta je na sednici održanoj juče, 9. juna 2025. godine, razmotrio Predlog zakona o ostvarivanju prava iz Alimentacionog fonda u načelu i odlučio da predloži Narodnoj skupštini da ga prihvati.

Pred nama je Predlog zakona koji predstavlja važan korak u zaštiti prava deteta i podršci porodicama u Srbiji. Ovim zakonom predviđa se osnivanje Alimentacionog fonda čime država preuzima odgovornost da obezbedi privremeno izdržavanje deteta u slučajevima kada roditelj ili drugi zakonski obveznik ne izmiruje svoju obavezu izdržavanja, a prinudna naplata nije moguća ili je neizvesna zbog nedostatka imovine dužnika. Time se rešava jedan od najčešćih i najtežih problema sa kojima se suočavaju samohrani roditelji, a to je neplaćanje alimentacije.

Prema nekim neformalnim procenama oko 300 hiljada dece iz razvedenih porodica ne prima izdržavanje koje im pripada, što direktno ugrožava njihovu egzistenciju i njihov razvoj. Podaci takođe govore da više od 50% roditelja ima problem, neki vid problema sa naplatom alimentacije od bivšeg bračnog partnera.

Ovaj zakon omogućava da država putem alimentacionog fonda isplati izdržavanje detetu, a zatim potražuje ta sredstva od dužnika kroz izvršni postupak. Na taj način dete ne ostaje bez podrške, a odgovornost ostaje na onome ko je dužan da izdržava.

Predlog zakona je, takođe, u skladu sa Konvencijom UN o pravima deteta koji je naša zemlja ratifikovala i potvrđuje našu posvećenost zaštiti najmlađih i najranjivijih članova društva. Mi time pokazujemo da država prepoznaje i preuzima svoju ulogu u garantovanju osnovnih prava deteta, potpuno nezavisno od porodičnih okolnosti.

Mi vrlo često govorimo o borbi protiv svih oblika nasilja koji uključuju decu, a ne plaćanje alimentacije može biti i jeste primer ekonomskog nasilja, jer to često nije samo puka neodgovornost, već je i vid kontrole i pritiska. Ostvarivanje prava na alimentaciju nije pitanje samo zaštite dece, već i pitanje pravde za roditelje. Nama su potrebni efikasni mehanizmi, a verujem da ćemo mi ovaj zakon i dalje unapređivati i da ćemo nastaviti da stvaramo sistem podrške. Alimentacija nije nikakva milostinja, već je zakonska obaveza, a neplaćanje iste je krivično delo.

Pozivam sve poslanike da podrže ovaj zakon, jer time šaljemo jasnu poruku da je dobrobit deteta iznad svega i da nijedno dete u Srbiji ne sme biti prepušteno neizvesnosti zbog neodgovornosti nekih odraslih. Pozivam vas da ovo pitanje ne posmatramo kroz neke partikularne interese, već da bez obzira na sve razlike u danu za glasanje jednoglasno podržimo ovaj predlog zakona.

Takođe, na samom kraju, iskoristiću priliku da se zahvalim predsednici Narodne skupštine gospođi Ani Brnabić koja je predlagač ovog zakona i predsedniku Srbije Aleksandru Vučiću koji je inicijator. Hvala vam.

PREDSEDNIK: Hvala.

Reč dalje ima Elvira Kovač, ponovo.

Izvolite.

ELVIRA KOVAČ: Zahvaljujem, uvažena predsednice.

Predsedništvo, gospodo ministri, dame, narodni poslanici, u ime Odbora za evropske integracije bih da izvestim Narodnu skupštinu o četiri predloga zakona. Mislim, ovde se najviše priča o medijskim zakonima, zato što su oni deo Reformske agende i bili u „non-pejperu“ i dugo se očekuje, da naglasim, da smo mislili da će ranije biti na dnevnom redu ali, kao što smo čuli, konsultacije sa Evropskom komisijom su trajale. Na Odboru za evropske integracije smo najpre raspravljali o izmenama i dopuni Zakona o elektronskim medijima, pa na sednici pre nekoliko dana o preostala dva – o izmenama i dopunama Zakona o javnim medijskim servisima, kao i o javnom informisanju i medijima.

Moram da naglasim iz ugla evropskih integracija, da nešto razjasnimo, dakle, o tome je pričao i uvaženi ministar, na dva predloga zakona izmene se odnose na nekoliko članova i oni su, zapravo, detaljno izmenjeni pre raspisivanja onih prošlih izbora, te godine, i onda na predlog Evropske komisije sada se menja svega nekoliko članova i nema potrebe za javnom raspravom i zbog toga do nje nije došlo.

Što se tiče trećeg o javnim medijskim servisima, koji je sadržajniji, koji uvodi dosta novina, između ostalog i Poverenika za zaštitu prava slušalaca, gledalaca i čitalaca, je bilo javne rasprave. Dakle, radna grupa je radila krajem prošle godine. To što je javna rasprava bila od 27. decembra do 16. januara mislim da je zaista bespredmetna rasprava, ali čujemo kritike od onih koji kritikuju samo radi kritika.

Dakle, ukoliko svi mi želimo, a želimo da se otkoči proces evropskih integracija, mislim da treba da se više raspravlja o sadržaju, već tek o nekim stvarima, o čemu, mene raduje, na Odboru za evropske integracije jesmo raspravljali, imam utisak više nego na Odboru za kulturu i informisanje, jer zaista je cilj svih nas da ove izmene ne budu kozmetičke. Ali, zapravo nije ni bilo mnogo vremena za primenu zakona koje smo doneli tek krajem 2023. godine.

Podsetila bih sve nas da je deo svega ovog i zapravo izbor novog Saveta REM-a. Ono što je značajno, da Narodna skupština nije predlagač, da ni Skupština AP Vojvodine nije među predlagačima, da mi prvi put biramo Savet REM-a, odnosno biraćemo ga, ali smo u proceduri, po novom zakonu, da smo mi sve odradili transparentno, i nažalost došlo je do prepreka, proces je ponovljen, u toku je i zaista se nadam, kada kao drugi deo ovog ćemo početkom jula ćemo imati sednicu na kojoj će Narodna skupština u poslednjoj fazi od tih 18 kandidata, do kojih dođemo ponovo, posle javne rasprave, javnog razgovora u inkluzivnom, otvorenom, transparentnom, procesu doći do novog Saveta REM-a.

I, ne manje značajan, ali jako je teško u pet minuta pričati o svim ovim temama, je Zakon o zaštiti vazduha, koji je veliki, detaljan. Takođe su transponovane, da ne opterećujem sada ni javnost, a ni poslanike mnogo, direktiva, uredbi. Zaista je urađen u skladu sa najboljim evropskim standardima.

Ono o čemu ću se truditi da govorim kasnije, kada budem koristila vreme svoje poslaničke grupe, su neki detalji oko informisanja i na jezicima nacionalnih manjina. Mislim da je ovde značajno, ako raščistimo to da nisu bile potrebne po pravilima Vlade, te javne rasprave, da je javne rasprave bilo, da i dalje konstantno treba da se radi na ovim zakonima i da mi jesmo otvoreni za saradnju, kako Vlada Republike Srbije, tako i Narodna skupština.

Dakle, posebno Odbor za evropske integracije i saradnju sa Konventom, razgovor, da li u formi javnog slušanja itd. Mislim da je najveća novina koja se takođe uvodi, koju sam spomenula je Poverenik za zaštitu prava gledalaca, slušalaca i čitalaca i da ima primera i u zemljama EU i u ostalima, na primer Francuska ima slično, Ombudsmana u javnim medijskim servisima, u drugim zemljama je Evrope to su Španija, Portugal, Slovenija, Danska, Estonija, Norveška.

Tako da, mislim da su ovi predlozi, složili smo se, u potpunosti usklađeni i dobro je što su na dnevnom redu. Zahvaljujem na pažnji.

PREDSEDNIK: Hvala vam.

Da li sada predsednici, odnosno predstavnici poslaničkih grupa žele reč?

Izvolite.

Reč ima Danijela Nestorović.

DANIJELA NESTOROVIĆ: Poštovani narodni poslanici, poštovani građani Srbije, ovaj objedinjeni dnevni red možda i simbolično pokazuje kako se vodi politika u Srbiji danas - zadužimo se, zagadimo se i ućutkamo medije da o tome ne pričaju. Ali, pošto ja ne verujem u ćutanje, verujem da narodni poslanik mora biti glasan i mora biti glas građana, onih koji nemaju vezu za REM, nemaju para za prečistače vazduha i neće imati koristi od kineskih, arapskih ili ruskih kredita.

Zato će moja poslanička grupa glasati protiv ovih zakona, a sada ću obrazložiti detaljno i zašto, da ne bude da je to prosto samo kritika kritike radi, već postojali su i u radu Odbora konstruktivni predlozi ove poslaničke grupe koji jednostavno nisu uvaženi.

U tom smislu danas pred nama stoji jedan veoma obiman tematski razuđen, ali upravo zato duboko simptomatičan skup zakona, set iz oblasti medija, životne sredine, socijalne politike i finansijskog zaduživanja.

Razmatramo zakone koji zadiru u temeljne slobode, zdravlje, pravdu i ekonomsku budućnost građana i ako se svi oni saberu u jednu reč, onda je to poverenje, a upravo to poverenje danas najviše fali i institucijama i medijima i zakonodavnom procesu i političkom sistemu u celini.

Zakon o javnom informisanju i Zakon o elektronskim medijima su predstavljeni kao nekakva reforma u skladu sa preporukama Evropske komisije. Međutim, i vi vrlo dobro znate, mada to nikada javno nećete reći, da se radi o kozmetičkim izmenama, a sve kako bi se predstavilo da radimo sve na putu evropske integracije i ispunjavanju preporuka, odnosno uslova iz Klastera 3, a sve u cilju uzimanja i pristupa određenim pristupnim fondovima, odnosno uzimanja novca.

Dakle, to ovde niko građanima neće izgovoriti, ali svakako bi bilo fer, pričamo o poverenju.

Regulator REM ostaje politički zavistan, jer se izbor članova i dalje svodi na partijsku većinu, a ne na meritokratski proces ili učešće stručne i građanske javnosti. RTS i RTV ne dobijaju potrebnu finansijsku i uredničku autonomiju i Javni servis i dalje funkcioniše kao servis vlasti, a ne javnosti.

Projektno sufinansiranje ostaje glavni mehanizam za nagrađivanje podobnih lokalnih medija, dok se profesionalni istraživački i kritički novinari marginalizuju.

Ono što je takođe jako bitno je da postoji veliki problem čak i kada bi ovi zakoni bili usvojeni, a verovatno da hoće, jel, postoji problem u sprovođenju i primeni ovih zakona u praksi. Politički uticaj na REM i medijsko tržište, to ću uvek ponavljati, zaista postoji. REM nije nezavisno telo. Sastav Saveta REM-a i način izbora članova i dalje omogućava političku kontrolu.

Četiri nacionalne frekvencije dodeljene su televizijama bliskim vlasti, „Pink“, „Hepi“, „B92“ i „Prva“, dok se peta frekvencija negde izgleda izgubila.

REM ne reaguje na kršenje zakona, naročito u predizbornim kampanjama, neravnomerna zastupljenost, govor mržnje, lažne vesti, sufinansiranje, korupcija. Konkursi za sufinansiranje često služe kao instrumenti nagrađivanja lojalnih medija i kažnjavanje kritičkih glasova.

„Telekom Srbija“ koristi pozicije i kapital za kupovinu medija i stvaranje medijskog kartela uz prećutnu dozvolu vlasti. Napadi na novinare, autocenzura. Brojni napadi na novinare ostaju neistraženi i nekažnjeni. Prisluškivanje, nadzor, fizički napad, slap tužbe koriste kao sredstva pritiska. Sve više novinara se povlači iz istraživačkog novinarstva zbog samocenzure i straha od posledica.

Zaključak svega ovoga je da li zakon funkcioniše? Na papiru zakonski okvir je sveobuhvatan i delimično usklađen sa EU normama. U praksi zakon ostaje mrtvo slovo na papiru zbog političke instrumentalizacije REM-a, zloupotrebe sufinansiranja i nepoštovanja osnovnih principa slobode izražavanja.

Što se tiče Zakona o kvalitetu vazduha čuli smo malopre izvestioca o tome da se zapravo radilo da su postojale primedbe da je javnost bila uključena u raspravu o ovom Predlogu zakona u jednom zaista čudnom periodu, a to su novogodišnji i božićni praznici i uvek je to, to je već pravilo zadnjih desetak godina da se javne rasprave zaista sprovode uvek kad god je neki veliki praznik, kada građani nisu prisutni, kada nisu obavešteni na adekvatan način.

Takođe ste propustili da napomenete da je zapravo obaveštavanje o tome da će se održati ova javna rasprava nije bilo u skladu sa zakonom. Dakle, bilo je objavljeno na nekakvom portalu bez ispunjavanja zakonskih uslova o tome kako se vrši javno oglašavanje da je javna rasprava u toku.

Ono što je ovde takođe bitno je da zapravo ni ovaj zakon, iako ispunjava uslove koji se traže iz Klastera 3 nije primenjivo u praksi i postoje zaista primedbe koje su bile vrlo opravdane, a tiču se uvođenja lokalnih zimskih i letnjih akcijskih planova, uspostavljanje javno dostupnog sistema merenja emisija u realnom vremenu za velike industrijske zagađivače. Međutim, toga ovde nema.

Što se tiče Zakona o Alimentacionom fondu, moram da kažem da ja nemam problem da pohvalim kad je nešto dobro i iz ugla advokata znam koliko je veliki problem majkama, samohranim majkama, ženama žrtvama nasilja u porodici gde su očevi udaljeni iz porodica a recimo su jedini izvor prihoda u toj porodici. Međutim, ono što je zanemareno u ovom zakonu je šta i kako doći do te izvršne isprave? Čitav jedan period pre dobijanja izvršne isprave, jedan dugi vremenski period od četiri do pet godina vođenja mukotrpnog sudskog postupka očekuje istu tu samohranu majku ili samohranog oca i to isto maloletno dete ili dete koje je na školovanju. Dakle, neko mora da plati advokatske usluge, neko mora da plati postavljanje privremenog ili advokata po službenoj dužnosti, ukoliko je nepoznata adresa prebivališta oca. Sve to košta, bez ikakve naznake da će u nekom doglednom periodu porodica moći normalno da živi za sve vreme dok ne dobije izvršnu ispravu.

Ono što je takođe jedna od nelogičnosti je i obavezivanje poverioca izdržavanja da nakon smrti dužnika od imovine koju je nasledio nadoknađuje ono što je isplaćeno od strane Alimentacionog fonda ili od strane države, bez ikakve garancije da će taj poverilac izdržavanja dobiti pun iznos koji je naznačen u samoj izvršnoj ispravi, a u protivnom će morati da vrati kompletan iznos troškova izvršnog postupka sa sve kamatom.

Ovde se ne radi o tome da se toj deci i tim samohranim majkama misli dobro. Da se mislilo dobro, bila bi uključena javnost, bili bi uključeni centri za socijalni rad, bilo bi uključeno Ministarstvo pravde, bilo bi uključeno Ministarstvo za brigu o porodici u smislu da se zaista neko brine o samohranim majkama, očevima i toj maloletnoj deci koja se nalaze na školovanju.

Sudski postupci su problem. Oni su ti koji usporavaju proces do dobijanja izvršne isprave. Treba živeti tih pet ili šest godina, treba hraniti dete, treba školovati dete, treba obući dete. O tome ovde niko nije razmišljao.

Ono što bih takođe mogla da napomenem, pored ovih svih teških tema a da građanima prosto bude jasno jeste jedna tema koja se odnosi na zaduživanje ili onako kako bih je ja nazvala - ćutanje o milijardama.

U ovom paketu razmatramo više sporazuma koji se odnose na novo zaduživanje države u vrednosti većoj od dve milijarde evra. Međutim, ono što zabrinjava jeste izostanak dugoročnije strategije, nedostatak javne kontrole i netransparentnost uslova pod kojima se krediti uzimaju. Da je ovo neka normalnija situacija i da je ovo država koja ima institucije koje rade, možda bih predložila uspostavljanje nezavisnog tela za praćenje javnog duga koje bi kvartalno izveštavalo Skupštinu i građane o svim novim zaduženjima, kamatnim stopama, rokovima otplate i uslovima korišćenja sredstava.

Međutim, pošto danas govorimo o zakonima koji bi morali biti kičma jednog odgovornog društva, slobodni mediji, čist vazduh, sigurnost dece i odgovorno zaduživanje, nažalost, većina ovih predloga dolazi bez sistemske vizije i bez volje za stvarnim dijalogom. Ovi zakoni su, kao što sam rekla, isključivo i jedino stavljeni na dnevni red, te je tako zakazana i ova hitna vanredna sednica, kako bi se ispunili uslovi, navodno ispunili uslovi Klastera 3.

Svakako, Ekološki ustanak će glasati protiv ovih zakona, a ja ću i dalje nuditi rešenja, jer samo tako menjamo sistem, korak po korak i reč po reč.

Ono što je bitno za mene, a čini mi se i za ljude koji razmišljaju na ovaj način i brinu o svojim građanima je da i u ličnim i u društvenim bitkama istinska snaga nije u sili, već u istrajnosti, dostojanstvu i veri da se pravda mora izboriti. Hvala.

PREDSEDNIK: Hvala vam.

Reč ima narodni poslanik Željko Veselinović. Izvolite.

ŽELjKO VESELINOVIĆ: Zahvaljujem, predsednice.

Reći ću ono što sam rekao i na prošloj sednici, a to je da nemam problem da pohvalim i neke dobre stvari koje su urađene, a i da kritikujem argumentovano ono što smatram da nije dobro.

Što se tiče ovog Zakona o Alimentacionom fondu, to moram da pozdravim i moram da kažem da je dobra stvar. Mi smo još pre nekoliko godina skupljali potpise za to da se taj Alimentacioni fond uvede. Smatram da će to pomoći pre svega velikom broju žena i dece, jer smo svedoci da veliki broj roditelja su prilično neodgovorni u tome i da na svaki mogući način izbegavaju da plate alimentaciju, da kriju svoje prihode i lično znam dosta ljudi koji se nalaze u takvom problemu, pogotovo žena koje ne mogu da prežive i koje se muče sa tim, tako da ćemo mi kao poslanička grupa podržati taj zakon i glasati za njega.

Želeo bih da kažem još jednu stvar, a to je da mislim da bi u nekom narednom periodu trebali da stavite na dnevni red jedan sličan zakon, a to je zakon roditelj-negovatelj, koji je predložila moja koleginica Irena Živković. Smatram da je taj zakon isto tako human i isto tako važan, pre svega za roditelje koji imaju decu sa posebnim potrebama. Nadam se da ćemo u nekom narednom periodu imati prilike da razgovaramo i o tom zakonu.

Što se tiče seta medijskih zakona, sve bi bilo odlično kada bi se ti zakoni poštovali. Svedoci smo da se poslednjih meseci i godina na većini medija u Srbiji, nije važno da li su to ovi režimski ili su to ovi "objektivni", iznose netačne informacije, iznose uvrede, iznose pretnje, kletve itd. Kada bi neko, da kažem onako sa strane, van svih tokova, pokušao da sazna šta se dešava u Srbiji gledajući te medije, apsolutno mi ništa ne bi bilo jasno, jer bi sa svih strana slušao potpuno različite informacije, odnosno dezinformacije.

Tako da, smatram da u svemu tome treba da se vodi računa o tome da se kažnjavaju svi oni koji govore neistine, svi oni koji govore razne uvrede i svi oni koji potpiruju vatru i koji dele narod, bez obzira odakle dolaze.

Mi se danas nalazimo u jednoj specifičnoj situaciji, gde je narod i građani Srbije su toliko podeljeni da svakoga dana imamo razne incidente i da svakoga dana imamo mogućnost da to eskalira na mnogo višem nivou. Problem je u tome što ljudi danas ne mogu da se informišu na pravi način, pa onda snimaju razne klipove, ulaze u neke incidente i prave raznorazne gluposti kako bi dobili minut pažnje na nekim društvenim mrežama i kako bi izneli svoju stranu istine, bez obzira koliko to bilo netačno.

Ima jedna stvar koja je za mene interesantna što se tiče medijskog zakona i zamolio bih, pošto smo napisali amandman u vezi toga, da se neke stvari tu promene, a radi se o finansiranju Radio-televizije Vojvodine. Država Srbija je ukinula, odnosno po ovom zakonu se ukida od 1. januara 2026. godine 900 miliona dinara za finansiranje Radio-televizije Vojvodine. S obzirom da je budžet Radio-televizije Vojvodine time smanjen, po informacijama koje ja imam, vrši se upravo selekcija nekih stotinak radnika, pre svega honoraraca i onih na privremeno-povremenim poslovima koji bi trebali da ostanu bez posla. Ono što je važno, ostaće ljudi koji rade pre svega u tim programima koji se tiču nacionalnih manjina.

Smatram da bismo trebali da vodimo računa, odnosno da kao i u nekim drugim velikim zemljama, između ostalih mogu da navedem i Hrvatsku, gde se nacionalni servis finansira iz budžeta, da i mi isto tako trebamo da ukinemo pretplatu za građane Srbije, ali da uvedemo plaćanje iz budžeta Radio-televiziji Srbije.

Jedna stvar koja možda nema veze sa ovom temom, ali odlična je prilika s obzirom da je tu ministar Siniša Mali, pa bih hteo da vidim, odnosno trebalo bi mi jedno pojašnjenje ili jedan predlog oko nekih stvari. Čuli smo od gospodina Siniše Malog i od predsednika Republike Aleksandra Vučića nedavno da se planira u septembru mesecu povećanje minimalne zarade, znači jedno povećanje zarade, a da se od 1. januara 2026. godine planira i drugo povećanje zarada.

Stvarno bih bio licemer kada bih rekao da to nije dobro, naravno da je to dobro, ja to apsolutno moram da pozdravim i da pohvalim, međutim, smatram da minimalna zarada nije nešto čime mi moramo da se merimo, jer na taj način moramo povećati minimalnu zaradu svima onima koji rade malo složenije poslove. Nadam se da ćemo doći i do te situacije. Ali ono što mene brine je to što sam imao zadnjih dana i nedelja pozive od raznih poslodavaca i direktora raznih firmi koji imaju jednu bojazan da će morati da zatvaraju pogone ili delove pogona ili fabrika zato što u svojim budžetima za 2025. godinu nisu mogli da predvide povećanje, vanredno povećanje minimalne zarade. Tako da oni imaju bojazan da iz svojih nekih centrala, iz svojih centara neće moći da isfinansiraju to i da će doći do otpuštanja jednog broja ljudi.

Ono što mene zanima je – šta se radi po tom pitanju? Da li se planira nešto po tom pitanju da se nađu ili da se urade određene olakšice poslodavcima, kako oni ne bi zatvarali te firme ili kako bi na taj način uspeli da prosto opstanu u toj 2025. i 2026. godini, kako ljudi ne bi ostajali na ulici i ne bi ostajali bez posla.

Ono što je za nas važno, i ja bih tu možda predložio neki sličan model kao što su uradili Crnogorci, a to je da je zdravstveno osiguranje koje su imali poslodavci prešlo na teret budžeta, ali zato su oni za te razlike mogli da daju veću platu radnicima i da eventualno oslobode poslodavce tih poreza i doprinosa, odnosno za zdravstveno osiguranje.

Tako da me zanima – da li se radi u tom pravcu i da li se radi na tome da prosto moramo da nađemo modus da poslodavce motivišemo, kako bi oni mogli zaposlenima da isplaćuju tu zaradu koju, da kažem, mi planiramo, a isto tako da bismo mogli da opstanemo?

Predložio bih jednu stvar o tome da vodimo, s obzirom na to da imamo veliki broj ministarstava i da je broj ministarstava u Srbiji znatno veliki, a da dobar deo njih u suštini ne radi posao koji treba da radi ili jednostavno i ne znamo ko su. Ja bih predložio da se uvede i ministarstvo za kontrolu cena, kao što recimo postoji u Španiji, pa da se neko bavi tim kartelima, povećanjem cena i svih onih osnovnih životnih stvari koje bole svakog čoveka.

Nadam se da sve ovo što sam rekao, kao pozitivnu kritiku i kao predloge, može doći u nekom trenutku do realizacije, da bismo mogli pre svega da radimo na tome da zaposleni i radnici, svi oni koji rade u lošim uslovima – rade u boljim uslovima i rade za veće plate. Hvala.

PREDSEDAVAJUĆA: Zahvaljujem.

Reč ima predsednica Narodne skupštine.

Izvolite.

ANA BRNABIĆ: Hvala vam.

S obzirom na to da su upućena neka pitanja ili primedbe na Predlog zakona o Alimentacionom fondu, a s obzirom na to koliko je za naše građane i ponovo posebno za decu i samohrane roditelje, a posebno majke, ovaj Predlog zakona važan, smatrala sam da treba odmah da odgovorim na te primedbe i da jasno naglasim, nažalost, narodna poslanica koja je postavila pitanja i uputila primedbe nije u sali, da me čudi da neko nije čak ni pročitao Predlog zakona, ali pročitao nije Predlog zakona, da se pripremi za sednicu Narodne skupštine, zato što sve to što je izgovoreno sasvim je jasno u Predlogu zakona da nije tako.

Dakle, upravo radi efikasnosti postupka, pošto, da sumiram, primedbe su bile na vreme koliko će trajati taj postupak da samohrani roditelji, odnosno deca ostvare ta prava i na trošak tog postupka, zato što neko mora da snosi taj trošak, da je potpuno sasvim jasno da u cilju efikasnosti, da to nije upravni postupak, već izvršni postupak. Tako da, izvršitelj odmah to preuzima, čim izvršitelj preuzme, roditelj odmah to obaveštenje dostavlja upravljaču Alimentacionog fonda, odnosno Ministarstvu za brigu o porodici, koje se odmah aktivira i u roku od petnaest dana se isplaćuju sredstva.

Ne može biti prostije, ne može biti jednostavnije i jednostavno ne može biti brže od toga. Ali da to neko pročitao nije je skandalozno, da se razumemo. Pritom je jasno u Predlogu zakona, što se troškova tiče, naglašeno da ne postoje nikakvi troškovi koje snose oni koji treba da ostvare ta prava, nikakvi troškovi. Dakle, oni nemaju troškove u tom postupku, ali ako mi moramo da dođemo svi zajedno u ovoj Narodnoj skupštini do tog nivoa da neko ne može da se udostoji, narodni poslanik, da pročita predlog zakona, e onda ja stvarno pitam za šta građani plaćaju ovde ljude, kada ne mogu da pročitaju narodni poslanici zakon i onda postavljaju pitanja čiji su odgovori eksplicitno navedeni u Predlogu zakona. Znači, izvršni je postupak, izvršitelj se odmah aktivira, u roku od 15 dana se isplaćuju sredstva i taj samohrani roditelj nema nikakve troškove u tom postupku. Hvala. Nadam se da sam objasnila.

PREDSEDAVAJUĆA: Zahvaljujem.

Reč ima narodni poslanik Branko Lukić. Izvolite.

BRANKO LUKIĆ: Hvala vam.

Poštovani ministri, dobar dan, poštovane koleginice i kolege poslanici, i vama želim dobar dan.

Slažem se sa koleginicom Nestorović, koja više nije u ovom momentu sa nama, koja je kritikovala ovaj način rada Skupštine koji je postao uobičajen, gde se obavljaju objedinjene rasprave. Na ovaj način se umnogome onemogućuje da se iznese sve ono na šta poslanici imaju da prigovore. Ali u vremenu koje nam je dato ja ću da prođem kroz nešto što sam smatrao da drugi možda neće da obrade.

Možda izgleda čudno, ali ja bih vam skrenuo pažnju i na izveštaje Poverenika za zaštitu ravnopravnosti, Izveštaj 31 i Izveštaj 33 po nama je sporan pošto u sebi obrađuju rodnu ravnopravnost. Izveštaj 31 na dva mesta u članu 2. i Izveštaj 33 u članu 5. Međutim, primena Zakona o rodnoj ravnopravnosti je suspendovana do konačne odluke Ustavnog suda Srbije. Dakle, smatramo da je ovo greška i da bi pre usvajanja morala da se ispravi.

Kada govorimo o broju 34, Izveštaj o radu Državne revizorske institucije za 2024. godinu, koji je podnela Državna revizorska institucija, treba primetiti da se oni reklamiraju porukom da pomažu Republici Srbiji da mudro upravlja i koristi resurse. Mi smo imali prepisku sa ovom institucijom i našli smo da nikada nije izvršena revizija Ministarstva zaštite životne sredine i „Rio Sava Eksplorejšn“, a u Ministarstvu rudarstva i energetike obavili su neku sporednu reviziju 2018. godine. Radi se o pravnim licima koja raspolažu bez kontrole rudnim resursima vrednim preko 250 milijardi dolara, kako smo čuli od predstavnika vlasti Srbije.

Na pitanje naše poslaničke grupe postavljeno Državnoj revizorskoj instituciji da li se obavlja revizija legalnosti poslovanja Ministarstva rudarstva, a ako se nije obavila predložili smo hitno obavljanje revizije legalnosti poslovanja, jer se upravo i nelegalno odlučuje o raspolaganju državnom imovinom. Odgovorili su da reviziju nisu obavljali, niti je u planu za ovu godinu, jer se plan revizije usvaja godinu dana unapred. Dakle, konstatovano je da nije izvršena revizija.

Međutim, netačno je da ne može da se izvrši revizija u toku ove godine pošto zakon dopušta vanrednu reviziju i u toku godine, pa bismo na to skrenuli pažnju kada se bude odlučivalo o broju 34.

Kada se govori o broju 38, dakle o izveštaju Evropske komisije, ukazali bismo da je Evropska komisija u svom izveštaju navela, a to znamo iz ranijih stavova pod tačkom 58. su naveli, da za svako napredovanje Srbije u evrointegracijama mora da se postigne sporazum kosovskih i srpskih vlasti kako bi se postigao sveobuhvatan pravno obavezujući sporazum o normalizaciji na temelj uzajamnog priznavanja i u skladu sa međunarodnim pravom. Poziva se Kosovo i Srbija da provedu sporazume iz Brisela i Ohrida, dakle, bez obzira što ohridski nije potpisan, poziva se na njegovo provođenje i ukidanje srpskog protivljenja članstvu Kosova u regionalnim i međunarodnim organizacijama.

Dakle, to je ono što ćemo morati ispuniti ukoliko želimo da se pridružimo Evropskoj uniji i molim da se i ovo ima u vidu kada se bude odlučivao o tački 38.

Danas smo imali priliku da raspravljamo i o Predlogu zakona o zaštiti vazduha, bilo je nekih prigovora zašto nije nešto se pročitalo. Treba znati da smo u petak obavešteni o ovome što će danas da se raspravlja, a ovaj zakon ima 880 stranica. Ukoliko ova Skupština želi informisane i obaveštene poslanike, smatramo da treba smanjiti na minimum zakazivanje hitnih sednica i nastojati da se radi redovno i da se radi bez objedinjenih rasprava, pa ćemo imati vremena o svemu da prodiskutujemo.

Pod tačkom 23. nalazi nam se Predlog zakona o potvrđivanju Sporazuma o zajmu, drugi zajam za razvojnu politiku zelenog rasta u Republici Srbiji između Republike Srbije i međunarodne banke. Ovaj zakon o zelenoj tranziciji je čist nastavak prodaje suvereniteta u energetskom sektoru. Ovim zajmom će se dalje prilagođavati pod navodnim znacima, regulativa zakonska i Srbija će se odreći desetina hiljada radnih mesta koji rade u termoenergetskom sektoru Kolubara, Kostolac, Tent, ali i rudari u javnim preduzećima za podzemnu eksploataciju uglja.

Pored brzog zatvaranja stuba stabilnosti srpske energetike, ovim zajmom je predviđena dalja prodaja i predaja srpske energetike stranim i domaćim tajkunima, kojima dajemo besplatno srpsku zemlju za izgradnju solarnih elektrana i vetrogeneratora, a pri tom im parama svih građana garantujemo cenu struje koju oni dalje prodaju na tržištu. Dakle, mi preko EPS-a garantujemo cenu struje i plaćamo sve razlike od tržišne do garantovane cene za sve količine koje oni proizvedu iako mi nećemo dobiti tu struju. To je pljačka građana i države i otimanje energetskog sistema.

Upozoravamo da će cena struje da drastično da se poveća. Pare se daju da bi se podstakle aukcije za obnavljanje obnovljivih izvora energije, za privatne investitore. Dakle, mi se zadužujemo da bismo podmazivali masnu gusku. Građani i država ne dobijaju aukcije i podsticaj privatnicima ništa. Država se zajmi i ovim parama garantuje cene, tako strani i domaći tajkuni apsolutno anuliraju bilo kakav rizik u poslovanju. Ugovorima o izgradnji solarnih kolektora i vetro-generatora nisu predviđeni troškovi reciklaže i zbrinjavanje posle 25-godišnje eksploatacije, a to su milijarde dolara, gospodo.

Dakle, da rezimiramo, Srbija ne dobija ništa osim ogromne štete na osnovu plaćanja kredita i kamata, uništavanja svoje energetike, uništavanja standarda građana, jer neće moći da plaćaju tu cenu električne energije.

Sve rizike i troškove preuzima Srbija i njeni građani, a tajkuni, strane korporacije nemaju nikakav rizik. Milijarde dolara za recikliranje nakon isteka 25 godina, Srbija će postati apsolutno kolonija. Ovo je najbolji osnov da Srbi nestanu kao što će nam nestati i suverenitet. Hvala vam.

PREDSEDAVAJUĆA: Zahvaljujem.

Reč ima narodna poslanica Jasmina Karanac. Izvolite.

JASMINA KARANAC: Hvala predsedavajuća.

Gospodo ministri, predstavnici ministarstava, narodni poslanici, mi danas na dnevnom redu imamo izuzetno važne zakone koji se tiču dece i mladih, kao što su Zakon o osnivanju Alimentacionog fonda u slučaju da dođe do zastoja u naplati alimentacije i dopunu Zakona o povoljnim stambenim kreditima za mlade, kako bi u odnosu na postojeći zakon i neke otežavajuće okolnosti još više olakšali mladima da na najpovoljniji način dođu do krova nad glavom.

Takođe, pred nama je i važan set medijskih zakona koji su jedna od uslova za otvaranje Klastera 3. u pristupnim pregovorima sa EU, kao i niz drugih zakona i međunarodnim sporazuma.

Stoga je važno da ova rasprava se odvija u korektnoj, konstruktivnoj i demokratskoj atmosferi, a kao što vidimo i odvija se jer svi mi ovde snosimo podjednako odgovornost prema građanima koji su nam dali mandat da u njihovo ime donosimo zakone koji su najboljem interesu kako pojedinaca tako i društva u celini.

Prvi na dnevnom redu je jedan potpuno novi zakon koji je u najboljem interesu dece, a koji je pre par meseci inicirao predsednik Republike, Aleksandar Vučić, a predsednica parlamenta, Ana Brnabić predložila, a to je Zakon o Alimentacionom fondu. Ovaj zakon propisuje mere kojima se omogućava blagovremena finansijska podrška deci u slučajevima u kojima jedan od roditelja ne izmiruje dužnost izdržavanja deteta.

Čuli smo u obrazloženju zakona da bi se iz Alimentacionog fonda finansirala deca do svoje 18 godine, ali i punoletna do 26 godine dok su na redovnom školovanju čiji roditelj iako je na to obavezan izvršnom sudskom presudom ne plaća izdržavanje najmanje dva meseca uzastopno.

Ono što je suština i što je najvažnije je što na ovaj način država obezbeđuje egzistenciju za decu, a majkama daje sigurnost i oslobađa ih dodatnog stresa i dodatnog razvlačenja po sudovima u borbi za dokazivanje obaveza koje bivši supružnici imaju prema deci, jer oni na različite načine kao što su recimo, prepisivanje imovine na nekog od bliskih srodnika, skrivanje stvarnih prihoda, radom na crno, odlaganjem ročišta izbegavaju plaćanje alimentacije i ti procesi dokazivanja pred sudovima mogu biti i dugotrajni iscrpljujući, pa ne retko imamo slučajeve da majke odustaju od takvog vida borbe za prava svog deteta.

Govoreći o ovom zakonu češće spominjemo majke koje imaju problem sa naplatom alimentacije, valjda zato što poslednje statistike govore da u Srbiji čak 320 hiljada žena samostalno brine o deci. Međutim, moramo biti pravedni i prema očevima koji se takođe sami staraju o deci i takvih je prema istim istraživanjima negde oko 90 hiljada.

Od ukupnog broja roditelja koji se sami staraju o deci, čak više od polovine ima problem sa naplatom alimentacije, a da se od tog broja dve trećine žene. U svakom slučaju, zbog neodgovornosti jednog od roditelja koji uskraćivanjem alimentacije izbegava i zakonsku, ali na prvom mestu i svoju moralnu obavezu trpi oko 300.000 dece u Srbiji.

Spremajući se za ovu diskusiju, gledajući iskustva drugih zemalja zanimljivo mi je bilo da kada su potpredsednicu jednog udruženja žena u Danskoj pitali – koliko muškaraca u Danskoj ne plaća alimentaciju nakon razvoda braka, ona je bila zbunjena i čak je zamolila za pojašnjenje. Na kraju je odgovorila da u Danskoj ne postoji zakonska mogućnost da muškarac na plaća izdržavanje i da bi, ako bi se tako nešto dogodilo odmah otišao na izdržavanje zakonske kazne.

U Srbiji prema važećem zakonodavstvu ko ne plati alimentaciju može biti suočen sa izvršnim postupkom i na taj način omogućava se naplata prinudnim putem. Međutim, praksa pokazuje da izvršni postupci pokrenuti na osnovu pravosnažne sudske presude često traju predugo, upravo zbog različitih načina koji dužnici koriste za izbegavanje obaveza plaćanja alimentacije.

Predlogom ovog zakona država iz Alimentacionog fonda plaća izdržavanje deteta, a na sebe preuzima obavezu vođenja postupka, a kasnije i naplaćuje dug od roditelja dužnika. Ono što je važno napomenuti je da potraživanje duga nikada ne zastareva.

Ovim zakonom država je na sebe preuzela najproblematičniji deo, a to je naplata alimentacije što je još jednom kažem veliko olakšanje za roditelje izdržavaoce i što je najvažnije sigurna egzistencija za dete.

Ove godine država će obezbediti 500 miliona dinara u Alimentacioni fond i ta sredstva će biti upućena roditeljima izdržavaocima koji ne mogu direktno od bivšeg supružnika da naplate potraživanja.

Nadamo se da će zakon Alimentacionom fondu probuditi savest i povećati odgovornost roditelja i da će se smanjiti broj slučajeva koji izbegavaju plaćanje alimentacije. Isto tako, ja očekujem da svi narodni poslanici pokažu odgovornost i podrže ovaj Predlog zakona.

Što se tiče druge tačke dnevnog reda, odnosno Predloga zakona o izmenama i dopunama Zakona o utvrđivanju garantne šeme i subvencionisanju dela kamate kao mere podrške mladima pri kupovini prve nekretnine Skupština je Zakon o povoljnim kreditima za mlade usvojila pre par meseci. Ali, kao i što smo čuli u obrazloženju, detaljnim praćenjem implementacije ovog zakona uviđene su određene poteškoće sa kojima se prilikom podnošenje dokumentacije za kredit suočili nezaposleni i oni zaposleni na određeno vreme. Tako da je veliki broj njih odbijen, a ključni problem javlja se kod starosti jemca.

Banke su tražile da tokom celog roka otplate koji može da ide i do 40 godina imaju kreditno sposobnog jemca, što u mnogim situacija nije slučaj, jer npr. ako roditelj ima 45 godina, on može biti kreditno sposoban u narednih 25 godina do svoje 70 godine života. Suština ovih izmena zakona je da banke prilikom odobravanja kredita mogu da prihvate i jemstvo koje ne pokriva u startu ceo period otplate, ali da tokom otplate mogu da traže dodatne garancije.

Ovo je dobra izmena zakona, jer npr. ako je neko student, ima 22 godine, majka je jemac ima 50 godina, ona je kreditno sposobna narednih 20 godina. U tom periodu, a sigurna sam i mnogo ranije, student koji je podigao kredit biće zaposlen i moći će svojim primanjima da bude garant kod banke. Isto se odnosi i na mlade zaposlene na određeno vreme.

Još jedna važna napomena je da podnosilac zahteva za kredit ovim zakonom biće oslobođen plaćanja i hipoteke, a tu obavezu na sebe preuzima država.

Socijaldemokratska partija Srbije će podržati ove napore države da se što više izađe u susret mladima, jer mi kroz politiku Ministarstva za omladinu, različitim programima i podsticanjem i podrške mladima, nastojimo da olakšamo položaj mladih i da ih uključimo u donošenje odluka i kreiranja svoje budućnosti ovde u Srbiji.

Cilj je da što više mladih zadržimo u Srbiji i da nam se što više njih vrati iz inostranstva. To rade i druga ministarstva, kao što je recimo Ministarstvo zdravlja, a rezultat toga je veliki broj lekara koji se u poslednje vreme vratio u Srbiju.

Dakle, Zakon o povoljnim kreditima za mlade je kada sada pogledate tržište nekretnina, cene, komercijalne kredite i sve druge okolnosti, najpovoljniji i najjeftiniji način da mladi dođu do svog krova nad glavom. Ova izmena zakona je dobar pokazatelj, koliko je primena zakona ustvari jedna živa stvar i da moramo da pratimo kako teče implementacija zakona u praksi i u hodu menjamo one odredbe koje usporavaju ili koče određene procese. Naravno da te izmene budu u skladu sa drugim zakonima koji regulišu tu oblast i u skladu sa Ustavom Republike Srbije. Mi danas na dnevnom redu imamo i tri zakona iz oblasti medija i njihovo usvajanje je od velike važnosti, pored ostalog što su oni jedan od uslova za otvaranje Klastera 3 koji bi značio napredak Srbije u pristupnim pregovorima za članstvo u EU.

Osim što je samo po sebi važno otvaranje Klastera 3 koji sadrži niz oblasti koje treba usaglasiti, sa EU standardima, njegovo otvaranje je značajno i kao nastavak Evropskih integracija Srbije i budući da je više od 3 godine taj proces zakočen i ovo bi praktično značilo iskorak Srbije na evropskom putu. Kada govorimo o predlogu izmena i dopuna Zakona o elektronskim medijima, te izmene su minimalne i praktično znače doradu pojedinih odredbi zakona, koji je donet 2023. godine. S time su saglasni i Ministarstvo i medijski stručnjaci.

Prema ovom predlogu zakona, jedna od zakonskih izmena se odnosi na preciznije definisanje odnosa REM i parlamenta. Mi imamo tačno definisane nadležnosti Skupštine nad REM-om i izbor i razrešenje članova Saveta regulatornog tela, davanje saglasnosti na statut i finansijski plan i razmatranje godišnjih izveštaja o radu.

Prema izmenama o radu u ovom zakonu i pružalac medijskih usluga, ne sme emitovati program koji podstiče na diskriminaciju, mržnju, nasilje, ne sme objavljivati sadržaj koji podstiče na terorizam, pozivaju na narkomaniju i kriminalno ponašanje.

Prema odredbama još uvek aktuelnog zakona o ovom bi se brinuo regulator, a novi predlog zakona predviđa da regulator treba da sprovodi nadzor i izriče mere ukoliko mediji prekrše, odnosno ne postupe u skladu sa Zakonom koji je danas na dnevnom redu.

Medijski stručnjaci ističu da ovo nije velika promena jer je pružalac medijskih usluga i do sada bio odgovoran, ali da je predložena izmena sada jasno definisana i korisna.

Da bi se ovaj postupak sproveo do kraja, mi treba što pre da izaberemo članove Saveta REM, koji mora da primenjuje mere koje su mu na raspolaganju i vrši ozbiljan nadzor nad pružaocima medijskih usluga. Nije na odmet napomenuti da se ovaj predlog zakona ne tiče akutelnog procesa izbora članova Saveta REM, koji će biti biran i u skladu sa Zakonom iz 2023. godine.

Inače, važno je napomenuti da i ovaj predlog zakona jeste u potpunosti usaglašen sa evropskim direktivama, kada su u pitanju elektronski mediji.

I druga dva predloga izmena i dopuna Zakona o javnom informisanju i medijima, i Zakona o javnim medijskim servisima su rezultat predloga evropske komisije i njihovim usvajanjem, naše zakonodavstvo u pomenutoj oblasti, bilo bi usklađeno sa evropskim standardima. Najviše pažnje javnosti, izazvao je predlog zakona o javnom informisanju, odnosno izmena koja se tiče objavljivanja informacija u vezi sa krivičnim postupcima. Predlogom zakona, propisuje se da novinari imaju slobodu, da izveštavaju i komentarišu funkcionisanje krivično pravnog sistema, uključujući i krivične postupke koje su u toku, ali da niko ne sme biti označen u medijima, kao izvršilac krivičnog dela, niti proglašen krivim i odgovornim, pre nego što pravosnažna sudska odluka bude doneta.

Pojedina medijska udruženja smatraju da se ovim snižavaju standardi slobode izražavanja dostignuti u istraživačkom novinarstvu, ali predlagač je mišljenja da se ovim članom zakona, potvrđuje sloboda izražavanja i pretpostavka nevinosti što je jako važno, jer pretpostavka nevinosti sadržana je u svim najvažnijim domaćim i međunarodnim dokumentima, kao jedan od instituta savremenog demokratskog društva.

Predlagač zakona ovde je imao na umu medije željne senzacije koji plasiraju vesti na način da im donesu veći tiraž ili gledanost, ne vodeći računa o licima i njihovim porodicama, kojima mogu biti nanete posledice za ceo život.

Uverena sam, poštovane kolege, da se većina novinara, poštujući profesiju i etničke norme izveštavanja, pridržava ovih standarda, međutim postoje i oni drugi te je stoga ovu oblast potrebno urediti zakonom.

Kada su u pitanju medijski zakoni, mi ovde imamo jednu značajnu novinu. Prvi put se uvodi institut poverenika za prava gledalaca i slušalaca koji je u mnogim evropskim zemljama uveden sa ciljem da se poboljša javna kontrola nad radom javnog servisa.

Ovaj predlog je značajan upravo zbog toga što građani mogu na izvestan način da učestvuju u unapređenju i kreiranju programa na javnim medijskim servisima da bi oni zaista bili u funkciji zadovoljenja osnovnih potreba svih građana.

Javni servis treba da u naše domove unese najbolje iz svih oblasti, da postavi standard dobrog ukusa. Treba da proizvode programe najvišeg kvaliteta namenjene svim građanima pod jednakim uslovima. On ne sme da bude ni politički, ni kulturno, ni etnički jednostran.

Sve društvene grupe moraju da budu zastupljene podjednako na javnom servisu i da to bude svojevrstan kanal komunikacije bilo da se radi o bogatima, siromašnima, sindikatima, poslodavcima ili bilo kojoj drugoj grupi, većinskoj ili manjinskoj.

Javni servis pruža nam mogućnost da promovišemo zdrave vrednosti, porodične vrednosti, kulturu dijaloga, da promovišemo znanje, nauku, sport, zdrav život, da se plasiraju kvalitetne kulturne emisije. Zato mislim da je uvođenje instituta poverenika slušalaca i gledalaca dobar način da i građani na neki način utiču na uređivanje programa na javnom servisu.

Na dnevnom redu je i Zakon o zaštiti vazduha čiji su najveći delovi usaglašeni sa najboljim evropskim standardima. Zato će poslanička grupa SDPS podržati ovaj i ostale predloge zakona koji su na dnevnom redu ove sednice.

Hvala.

PREDSEDAVAJUĆA: Reč ima narodni poslanik Stefan Krkobabić.

Izvolite.

STEFAN KRKOBABIĆ: Uvažena potpredsednice Kovač, hvala.

Uvaženi ministri, predstavnici regulatornih tela, pred nama je danas set izuzetno bitnih zakona, a upravo meni je i najbitniji pod tačkom 1.

Naša humanost, a svakako i patriotizam moraju se prevashodno gledati u tome na koji način se odnosimo prema najslabijima i najranjivijima u našem društvu. Tu prevashodno mislim na decu kao na našu budućnost, a posebno na decu čiji su roditelji razvedeni i koji kao takva još od malih nogu moraju da se suoče sa ne tako lepim stvarima koje život nosi sa sobom. Upravo zato Predlog o ostvarivanju prava iz alimentacionog fonda koji je podnela Ana Brnabić kao predsednica parlamenta i narodna poslanica je jedan veliki civilizacijski iskorak za naše društvo.

Ovim zakonom je predviđeno da niti jedna majka ili otac koji primaju alimentaciju od drugog roditelja deteta više neće ostati bez novca zbog neodgovornosti one druge strane da ispunjava svoje zakonske obaveze.

Zahvaljujući alimentacionom fondu država će unapred obezbediti sredstva za isplatu takvih alimentacija, a vrednosti istih potom naplatiti direktno od onoga ko je izbegao plaćanje tih alimentacija. To znači da niti jedno dete samohranog roditelja više neće biti uskraćeno nove odeće, džeparca, pribora za školu i slično samo zato što nesavesni, a neretko i bahati drugi roditelj nije ispunio svoju zakonsku obavezu. Takvima će država na ovaj način stati na kraj, jer će ako ne milom morati da plate novac koji sleduje njihovom detetu silom državnih institucija.

Koliko je osnivanje alimentacionog fonda važno svedoče i zvanični podaci sa popisa stanovništva u Republici Srbiji iz 2022. godine prema kojima u našoj zemlji ima 320.000 žena i 90.000 muškaraca koji samostalno brinu o deci. To znači da će alimentacioni fond predstavljati rešenje za potencijalne materijalne probleme za najmanje 410.000 dece.

Pored dece država Srbija brine o svojoj omladini i mlađoj populaciji u širem smislu. zahvaljujući radu Ministarstva za brigu o selu i njihovom programu dodele besplatnih kuća mladima u vrednosti do 10.000 evra svoj krov nad glavom dobilo je preko 16.500 ljudi u preko 3.600 dodeljenih seoskih kuća sa okućnicom.

Upravo jedan ovakav Predlog zakona o izmenama i dopunama Zakona o utvrđivanju garantne šeme i subvencionisanju dela kamate kao mere podrške mladima u kupovini prve stambene nepokretnosti, koji je podnela Vlada Republike Srbije, predstavlja logičan nastavak državne politike sa ciljem rešavanja stambenog pitanja za mlade koji su odlučili da žive i rade u njihovoj i našoj Srbiji.

Ovde je važno naglasiti da je danas na dnevnom redu ovaj Predlog zakona samo zato da bi se otklonili neki materijalni i tehnički nedostaci koji su dovodili do izvesnih poteškoća u praksi i primenjivanju samog zakona.

To nikako ne znači da je Zakon u celini loš. Naprotiv, zakon je proizveo veliko interesovanje mladih širom Srbije koji su odlučili da se skuće.

Izmenama i dopunama ovog zakona ostvarivanje prava na subvencionisanu kupovinu prve stambene nepokretnosti biće značajno prošireno i olakšano. Tako će ovaj stambeni kredit moći da dobiju i mladi koji žele da izgrade kuću na zemljištu sa građevinskom dozvolom ili da izgrade montažnu kuću.

Takođe će biti data mogućnost da pojedinim kategorijama mladih ljudi jemci mogu biti i treća lica, odnosno građani koji nisu članovi njihovih porodica.

Isto tako, mladi će od sada moći da dobiju ovaj stambeni kredit i za kuće sa pomoćnim objektima, što je posebno važno za one koji žele da se bave poljoprivredom ili zanatskim poslom.

Važna vest je da će korisnici ovih stambenih kredita biti oslobođeni nekih propratnih troškova i pre svega notarskih naknada i takse za upis hipoteke.

Konačno, nastavljamo da se krećemo u pravcu izmena i dopuna medijskih zakona sa ciljem harmonizacije našeg zakonodavstva sa EU. To je posebno važno u kontekstu ispunjavanju uslova da se otvori Klaster 3 u okviru svih evrointegracionih procesa. Ovde mislimo na Predlog zakona o izmenama i dopuni Zakona o elektronskim medijima, Predlog zakona o izmenama i dopunama Zakona o javnim medijskim servisima i Predlogu zakona o izmeni i dopunama Zakona o javnom informisanju u medijima.

Sva tri podnela je Vlada Republike Srbije.

Zbirno gledano, ovim izmenama i dopunama predviđeno je značajno unapređenje prava, sloboda i finansiranja medija. Tako izmene i dopune Zakona o javnom informisanju predviđaju uspostavljanje jedinstvenog sistema za praćenje i sufinansiranje medijskih projekata, što će u praksi u značiti veću transparentnost u korišćenju javnih sredstava. U njemu su sadržani predlozi Evropske komisije koji imaju za cilj da zakonodavstvo Srbije u toj oblasti bude usklađeno upravo sa evropskim standardima.

Predviđeno je i uspostavljanje jedinstvenog sistema za praćenje sufinansiranja medijskog projekta, čime će biti omogućena veća transparentnost upravo u korišćenju javnih sredstava.

Sloboda i nezavisnost novinara, kao i njihova sveukupna bezbednost biće dodatno ojačana i garantovana od strane države, baš kao i očuvanje njihovog profesionalnog integriteta.

S druge strane, rad regulatornih tela biće unapređen na način da bude odgovorniji i upodobljen poštovanju etičkih standarda i normi.

Zahvaljujući Predlogu Zakona o izmenama i dopunama Zakona o javnim medijskim servisima, biće garantovana nezavisnost i nepristrasnost informisanja, ali i raznovrsnost programskog sadržaja na javnim medijskim servisima, koji moraju ispunjavati najstrože međunarodne i etičke standarde u toj oblasti.

Rad javnih medijskih servisa biće unapređen na način da će sa jedne strane moći da računaju na stabilnije finansiranje, nego li do sada, dok će sa druge strane odgovornost prema korisnicima usluga javnih medijskih servisa morati da bude mnogo veća.

Sveukupno gledano za očekivati je da izmene i dopune obuhvaćene ovim trima zakonima dodatno jačaju prava i slobode u oblasti javnog informisanja, ali i da ojačaju javni interes u ovoj važnoj društvenoj sferi.

Za kraj posebno bih se osvrnuo na jednu dopunu predviđenu Predlogom zakona o izmenama i dopuni Zakona o elektronskim medijima. Reč je o članu 4. Predloga zakona, koji menja član 71. na način da se jasnije definišu i proširuju obaveze medijskih pružalaca usluga da spreče sve oblike diskriminacije na osnovu rase, boje kože, porekla, državljanstva, nacionalne pripadnosti, jezika, verskih ili političkih ubeđenja, pola, rodnog identiteta, seksualne orijentacije, imovnog stanja, rođenja itd. odnosno pretpostavljenih ličnih svojstava, kao i sve oblike mržnje i nasilja kroz svoj programski sadržaj.

Ovde se ponovo vraćamo na pitanje sa početka mog izlaganja, a to je pitanje pravde i solidarnosti, pravde i solidarnosti u ovom društvu. Sloboda koju nam daje zakon mora biti u duhu borbe za jedno još humanije, pravednije i dostojanstvenije društvo. Sprečavanje diskriminacije onih najranjivijih kategorija našeg društva, a koje predviđa ovaj predlog zakona, važan je korak u pravcu zaštite dostojanstva i nepovredivosti ličnosti integriteta onih čija nemoć ne sme da zavisi od naše milosti.

Zato koristim priliku da pozovem sve uvažene kolege i koleginice i da načinimo neke buduće korake u poboljšanju položaja naših najosetljivijih i najranjivijih delova društva.

Za kraj, poslanička grupa PUPS, poljoprivrednika i proletera Srbije, PUPS - Solidarnost i pravda, podržaće zakonske predloge na dnevnom redu. Zahvaljujem.

PREDSEDAVAJUĆA: Zahvaljujem.

Reč ima narodna poslanica Tijana Perić Diligenski.

TIJANA PERIĆ DILIGENSKI: Zahvaljujem, predsedavajuća.

Lično najviše volim kada vi predsedavate ovim domom.

Ovaj dnevni red je apsolutan dokaz da ste od Srbije, uvažene dame i gospodo, napravili slepo crevo Evrope, da ste napravili jednu rudarsku koloniju i banana republiku. I laiku bi bilo potpuno jasno da je dnevni red takav i da je lajtmotiv za sazivanje ove sednice samo da se dobiju sredstva iz EU, po osnovu reformske agende, odnosno usvajanje seta medijskih zakona, po kojima na osnovu plana rasta za Zapadni Balkan, Republici sleduje prva tranša od 111 miliona evra, koja se već obećava i koja se već čeka kao Godo, te prekjuče će, te danas će, te sutra će.

Međutim, set ovih medijskih zakona, iako je možda namera iskrena, iako oni jesu harmonizovani sa stavovima Evropske komisije, u realitetu će biti u raskoraku sa intencijom zakonodavca. Pre svega, Zakon o javnom informisanju neće dovesti do pluralizma medija i neće dovesti do konkurencije na tržištu medija i da li se, uvažena gospodo i predstavnici ministarstva, zove medijskim pluralizmom nemili događaji kada se u Kovačici i u Padini u sred noći, pod pratnjom policije, seku kablovi medijskih operatera, kako bi se građanima onemogućilo da gledaju N1 i Nova S. Da li je medijski pluralizam takođe kada Telekom, koji ima monopol, onemogućava preko Total Tv, da se prenose N1 i Nova S, a to isto čini i Orion. Očigledno nekome odgovara, a taj neko je glavni obraćator i glavni narator, da stanovnici njegove države žive poput ljudi u Platonovoj pećini, koji se plaše svoje senke i koji ne izlaze na svetlost dana da bi ugledali realnost.

Pa je tako paradoksalno da građani Beograda, i to pre svega građani prigradskih naselja, koji su maltene do juče gledali ove medije, danas ne znaju da se ćacilend konstantno širi. Ne znaju da je pre nekoliko dana napadnuta profesorka na beogradskom Pravnom fakultetu, niti da je napadnut portir, niti da je napadnut student. Ali, kroz spin-diktaturu i kroz medije i kroz pravljenje simulatuma i te kako dobro znaju da je napadnut, tačnije sa nekoliko decilitara piva, glavni ćaci, student Pavlović, i svi mu vidaju rane junačke kao da je došao sa Kozare, Tjentišta, Neretve, Sutjeske, Vukovara, sa Košara ili odakle god. Ad hok ga prima ministar zdravlja, predstavlja se da je ranjenik i samo mu sleduje partizanska spomenica prvog reda. Da li je to medijski pluralizam? Da li je to istina koja se prikazuje građanima ove države?

Dalje, Zakon o javnim medijskim servisima, koji je u nomotehničkom smislu kvalitetno urađen, o čemu sam i polemisala na Odboru za evropske integracije, ali ponovo, pravo u knjigama i pravo u akciji ponovo ne uspevaju da nađu zajednički jezik. Previše prostora, po mom sudu, je ostavljeno za finansiranje RTS-a. Ja bih lično ukinula taksu od 349 dinara, dok se RTS ne upristoji, dok ne obavlja svoj posao savesno, odgovorno, nepristrasno i koliko toliko politički neutralno, kada prestane da naziva studente ruljom, a našu inteligenciju i vodeće glumce vređa u Dnevniku dva i kada prestane da sprovodi propagandu od momenta kada se prvi petlovi oglase, pa do Dnevnika tri i kada bude počeo da isporučuje sadržaje koji su bili u moje vreme, iako dolazim iz ratnog područja, ali bilo i više kulturno-umetničkog sadržaja i dečijeg programa, što nažalost, danas nedostaje.

Ali, RTS je danas propagandno glasilo jedne klike i jednog čoveka, koji ga kritikuje, koji svaki dan kada se pojavi tamo kaže - ovo je poslednji put šakom o sto da sam došao na RTS, i kog označava kao inspiratora i sprovodnika tzv. obojene revolucije, a jedva čekam da izađe bestseler autora i da vidim šta je to obojeno, a rekoh pre nekoliko dana na Odboru za evrointegracije, da za sada jedino što je obojeno su krvava stopala naših studenta koji tabanaju i koji se bore inter alia i za slobodu medija i za Klaster 1 i za Klaster 3.

Mene interesuje, takođe, može da mi odgovori gospodin Mali, šta se dešava sa ekonomskim tigrom koji skače u budućnost, šta se dešava sa drugom rastućom ekonomijom u Evropi, odmah iza Malte, ako se ekonomski tigar, koji čvrsto stoji na četiri stuba spoljne politike, postojano kao klisurine, sveo na evropski bakšiš i na jednu tranšicu od 111 miliona evra? Volela bih da čujem jednu argumentaciju koja je svrsishodnija.

Što se tiče Zakona i o javnom informisanju i o elektronskim medijima, oni su na uštrb istraživačkih novinara, o čemu je ovde bilo reči. Istraživački novinari su naši glasnici, oni su svici u ovom mraku. Zahvaljujući njihovom aktivizmu, odvažnosti i hrabrosti, građani Srbije su saznali za sponu vrha vlasti sa organizovanim kriminogenim strukturama. Rasvetlili su Jovanjicu, rasvetlili su mnoge afere koje ne radi Agencija za sprečavanje korupcije. Vidim da je ovde prisutan i njen direktor. Takođe, i Poreska uprava. Zahvaljujući istraživačkim novinarima saznali smo i kako se školuju deca Siniše Malog, koliku imovinu ima Nemanja Stajić, ko je Skaj, ko je Oskar, ko je Edo, ko je Markus itd.

Sada se izmenama i dopunama ovog zakona oni onemogućavaju da izveštavaju o učiniocu krivičnog dela sve do momenta pravosnažnosti sudske odluke koja se u Srbiji čeka kao ozebli sunce.

Smatram da još ima prostora da se dozvoli veća sloboda izražavanja i istraživanja i izveštavanja, pre svega, nezavisnim slobodnim medijima. Zahvaljujući njima mi smo i saznali da je gospodin Macut u predvečerje stupanja na javnu funkciju, dakle, dan pre nego što je postao predsednik Vlade, da je pazario nepokretnost na Zvezdari čija se vrednost procenjuje oko milion evra. Tek kada su narodni poslanici insistirali da se da neka argumentacija koja je suvisla i koja, narodski rečeno, pije vodu i koja nije vređanje intelekta i pominjanje tetaka iz Kanade, dobili smo neko nemušto obrazloženje, nezadovoljavajuće, nije baš vređanje inteligencije kao kod Vulina, ali je u senci finansijske akrobatike koja je svojstvena gospodinu Siniši Malom.

Vi ne biste bili vi, dame i gospodo, kada se dodatno ne biste zaduživali, pa između ostalog, vi planirate da se zadužite, odnosno zadužili ste građane Republike Srbije na iznos od 52 miliona evra za modernizaciju elektrodistributivne mreže. Svako zaduživanje nikada nije u korist Elektrodistribucije Srbije i nikada nije u korist građana, već isključivo zarad vaših užegrupnih i sitnosopstveničkih interesa kojima kupujete politički uticaj od vaših prijatelja iz Francuske i iz Nemačke.

Ja bih rekla da je prikriveni motiv zamene ovih drvenih stubova na mrežama niskog napona sa betonskim stubovima, što je iracionalno, što je nepotrebno u ovom trenutku, da bi firme Zvonka Veselinovića koje se inače bave proizvodnjom ovih stubova dobile unosni posao, apanažu, otpremninu ili već šta, jer je apsolutno jasno po ovoj kamernoj atmosferi, ja vidim vama u očima da znate da je kraj, da se svira labudova pesma, drago mi je da sam uspela da vas nasmejem, dakle, apsolutno odlazite u istoriju i kao orao kandžama držite se za poslednje poluge, zato što želite da ostanete što duže u granicama egzekutive, da vam ne bude oduzeta imovina koju ste stekli korupcijom i protivpravnim delima. Pre svega, važno je da pad bude dostojanstven, ako je moguće, da bude miran, a može da bude i mizeran, doduše, uvek u životu vam je - prema svecu i tropar. O svemu tome će naravno građani dati svoj sud na izborima, od kojih bežite za sada kao đavo od krsta.

Na koncu, apsolutno je jasno da se okrećete Evropskoj uniji u ovoj poslednjoj fazi, zato što su gospoda iz Rusije rekli "dasvidanja tavarišć i spasiba za družbu", pa vi koji promovišete konstantno antievropske vrednosti i anticivilizacijske vrednosti, kojima je uopšte nebitna i nezavisnost i stručnost i efikasnost pravosuđa i treće grane vlasti, koji ostvarujete najgore učinke u borbi protiv korupcije u Evropi, shvatate da vam je odsvirao kraj. Zahvaljujem.

PREDSEDAVAJUĆA: Zahvaljujem.

Reč ima narodni poslanik Pavle Grbović.

PAVLE GRBOVIĆ: Zahvaljujem, predsedavajuća.

Moraću da ponovim kritike koje je gospodin Stefanović izrekao kada se javio za povredu Poslovnika.

Zaista je strašno da pričamo o vrlo važnim zakonima, neki od onih koji će dobiti verovatno i najširu moguću podršku i podršku svih poslaničkih grupa, a da ovde u sali nemamo ni ministre koji će sprovoditi, a u ovom trenutku nemamo čak ni ovlašćenog predstavnika odnosno predsednicu Skupštine Anu Brnabić i bivšu predsednicu Vlade. Tako da ste prilično obesmislili ovu raspravu, ali ona je takva kakva jeste pa makar da pokušamo da građanima predstavimo neke stvari koje su važne.

Što se tiče Zakona o Alimentacionom fondu, ja samo moram da vas ispravim, odnosno sve govornike sa vaše strane u jednoj stvari, nije taj zakon i nije ta ideja nastala od Aleksandra Vučića, nije on prvi koji je u Srbiji pričao o tome niti nam je on svima otvorio oči da mi sad znamo da su se u Srbiji odjedanput pojavile samohrane majke koje imaju problem sa neodgovornim bivšim muževima odnosno sa neodgovornim očevima njihove dece. Taj zakon je još 2022. godine bio u skupštinskoj proceduri, potpisali su ga narodni poslanici, opozicioni, predložila ga je konkretno Stranka slobode i pravde. Mi smo taj predlog podržali i za njega bismo glasali, kao što ćemo glasati i za ovaj zakon koji ste vi danas stavili na dnevni red.

Da, možda nije u potpunosti isti zakon, ali ne mislim da je bio takav, da je bio nepromenjiv određenim amandmanima i da nije mogao da se koriguje na način na koji ste vi smatrali da je bolji.

Pre svega je sramotno što to danas predlaže Ana Brnabić, gospođa koja je u to vreme bila predsednica Vlade. Dakle, tri godine je imala šansu da učini nešto dobro, da prihvati neko dobro rešenje i da konačno sprečimo negativne posledice koje, prema njenoj računici, u poslednje tri godine trpi preko 200 hiljada samohranih majki. Samo iz razloga vaše političke sujete te žene prethodne tri godine nisu dobile zadovoljenje pravde u svojim slučajevima, samo zato što je taj zakon mogao da bude usvojen ukoliko dođe isključivo od strane vas.

Ja opet kažem, nije problem, glasaćemo za to rešenje i uvek kada je neka dobra inicijativa koja ide u dobrobit građana, mi ćemo za to glasati, ali, ljudi, problematično je što vama treba tri godine da shvatite koliko je jedno pojedinačno rešenje dobro. Tim tempom, otprilike, 2836. godine ćemo postati uređeno društvo ili ono što od Srbije do tada opstane.

Što se tiče medijskih zakona, obrazloženje medijskih zakona koje je ministar Bratina pročitao je jako zanimljivo. Pominje se potreba za usklađivanje sa pravnim tekovinama EU i evropskim standardima o zaštiti slobode i izražavanja novinara. To je jako lepo. Ali, hajde sada da vidimo ko to nas usklađuje sa tekovinama EU.

Usklađuje nas čovek koji je javno palio zastavu EU, usklađuje nas čovek koji je donedavno javno govorio kako nam zapad želi sve najgore. Pa, jesu li ovi zakoni deo tog zapada koji nam želi sve najgore?

Gospodine Bratina, dužni ste da javnosti objasnite koji Bratina nas laže? Onaj koji danas sedi sa ministrom za evropske integracije i predlaže usklađivanje sa EU ili onaj Bratina koji je donedavno stajao i divljao sa Mišom Vacićem i palio zastavu EU?

Dan pre nego što ste uleteli u ministarsku fotelju ste onako zbunjeno rekli javnosti kako vi morate da se podsetite šta ste vi to nekad pisali u medijima jer sutra postajete ministar pa treba da se bavite time. Sada me interesuje - nađoste li vi te skripte i kojom alhemijom se ti članci Velike Srbije odjedanput pretvoriše u pregovaračka poglavlja i u klastere EU?

Meni je drago ako je došlo do tog prevrata, ja to političko autovanje apsolutno podržavam, ali morate to da objasnite i građanima, jer vi obavljate javnu funkciju.

Što se tiče stvarnih ciljeva ovih izmena, dakle, naravno da to nema nikakve veze sa usklađivanjem sa evropskim standardima, da je to potpuno besmislena priča. Jedini motiv usvajanja ovih zakonskih izmena jeste omogućavanje uzimanja milijardi iz plana rasta kako biste te milijarde kasnije nastavili da zloupotrebljavate za dalje urušavanje društvenih vrednosti u Srbiji i kako bi se uz pomoć tih milijardi mogli da nelegalno generišete još više milijardi kroz EKSPO i druge pljačkaške projekte.

Jedina vaša iskrena namera jeste da uvećate finansijske izdatke, odnosno finansijsku podršku tabloidima i drugim medijskim trovačima koji svakodnevno u krvotok našeg društva ubrizgavaju mržnju i nasilje, onim trovačima koji naše studente i profesore nazivaju nacistima, onim trovačima koji opravdavaju gaženje studentkinja i lomljenje njihovih vilica, onim tabloidima i medijima koji daju prostor osuđenim ratnim zločincima da nam dele lekcija o patriotizmu i da lupaju etikete izdajnika, onim ljudima koji mesecima vređaju sve pobunjene slobodne građane u Srbiji i koji govore jednu sramotnu stvar, a to je da se njihova borba za istinu i pravdu u Srbiji vodi po nalogu nekog iz inostranstva. Jel znate šta to znači kada kažete ljudima?

To znači da naš narod ne zna šta su empatija, solidarnost i borba za pravdu, da neko mora sa strane da dođe da ih nauči da to nisu naše autentične vrednosti, nego da nam neko nameće te vrednosti, da majci koja je izgubila sina u toj tragediji treba da dođe neko sa strane da joj objasni kako da se bori za istinu i pravdu. Tim tabloidima vi želite da nastavite da upumpavate novac, onim tabloidima koji mesecima ne postavljaju pitanje - ko je kriv i ko je odgovoran za stradanje 16 ljudi u nesreći u Novom Sadu? Svakog dana na nivo nacionalne teme podižu pitanje - pobogu, ko li to plaća kiflice i drugu hranu na ovim protestima, jer deca koja protestuju nisu pocrkali od gladi, što znači da neko sa strane finansira i daje milione?

Moram da vas podsetim na nešto, s obzirom da ste se toliko odvojili od tog naroda koji treba da predstavljate, da je gostoljubivost vekovno tradicionalna osobina našeg naroda, da se za gosta ima i ono što se za ukućane možda u tom trenutku nema. Znate, nije osobina ovog naroda da ljudima u nevolji, u progonu debelo naplaćuju vodu. To je osobina radikala. To nije osobina slobodnih građana. Zato ste vi u tolikom čudu.

Znate, mnoge generacije u Srbiji su ulazile u sukobe sa mnogostruko jačim protivnicima, znajući koja će biti njihova sudbina, ali boreći se za budućnost svoje dece i svojih potomaka. Vi ste jedina generacija koja se obračunava sa svojom budućnošću, koja se obračuna sa svojom decom, koja sopstvenu decu naziva nacistima, koja opravdava njihovo prebijanje, koja hapsi decu zbog prskanja vodom. Jel vi zaista mislite da postoji promil šanse da pobedite u borbi sa sopstvenom budućnošću? To apsolutno niko nije uspeo. Ne postoji alhemija koja može da donese pozitivan ishod u toj vašoj borbi. Kao što su ovi zakoni koji predlažete, naravno, jedna obična farsa, tako i sve ono što ste radili, što ste pričali prethodnih meseci jedna obična farsa, kao što je knjiga o pobedi nad obojenom revolucijom, takođe, obična farsa koju ćemo čekati još 20-ak dana.

Znate sve za šta ste optuživali opoziciju, doslovno sve, od prve do poslednje stvari ste radili lično vi. Rekli ste da opozicija i studenti govore protiv sopstvene zemlje i idu u inostranstvo da se žale na sopstvenu zemlju, a onda ode predsednik države kod kineskog predsednika i hvali mu se kako je navodno pobedio sopstveni narod u svojoj zemlji, a onda neko drugi ode kod ruskog predsednika i žali se na građane što sprovode tzv. obojenu revoluciju, odnosno što neće svi da ih slušaju.

Govorite kako se protesti organizuju pod patronatom stranih obaveštajnih službi, a onda nakon što upotrebite zvučno oružje protiv mirnih demonstranata pozovete rusku službu da ovde navodno sprovodi određenu istragu, da falsifikujete izveštaje kako bi opravdali vaše monstruozne poteze.

Ono o čemu pričate godinama, a to je Majdan, evo vam ga ispred Skupštine. Vi ste ga napravili. Vi ste doneli ove šatore i unutra postavili ljude koji tamo kampuju dva mesec. Vi ste uselili one mučenike u ono mentalno nehigijensko nasilje u centru grada. Vi ste ti koji pokušavate da od tih ljudi koji su čuvali krvavog falusa u zimskom periodu da napravite narodno-oslobodilački pokret, koji se bori protiv nacizma, koji se bori protiv sopstvene dece.

Znate kako, i ova vaša prevara kao i sve ostale neće moći da opstane, kao što neće moći ni da opstanu vaše navodne pobede u Zaječaru i Kosjeriću, koje su toliko moćne, toliko autentične, toliko istinite da ih niste proslavili ni u svoja četiri zida, a kamoli u tim gradovima, kao što neće moći da opstane ni ova Vlada čiji predsednik se danas nije ni pojavio, čijih pola ministara se danas nisu ni pojavili i ne znaju ni šta im je posao, kao što neće moći da opstane ni ovaj režim, kao što neće moći da opstane nepravda kojim ste ubili građane Srbije, kao što neće moći da opstane ni ova iluzija koju pokušavate da stvorite, ne biste li nekako dogurali do 2027. godine i naplatili najveću otpremninu u istoriji ne srpske, evropske politike, kroz najveći korupcionaški projekat koji se zove EKSPO.

Ali, kao što vaša borba protiv mladosti, protiv budućnosti ove zemlje nema nikakvog izgleda za uspeh tako ni taj vaš pokušaj neće biti uspešan i uskoro ćete, gospodo, morati da napustite fotelje u koje ste seli. Tako da, gospodine Bratina, ako niste našli skripte do sada, nema potrebe ni sada da se mučite o tome, brzo će kraj.

PREDSEDAVAJUĆA: Pravo na repliku, Milenko Jovanov.

Izvolite.

MILENKO JOVANOV: Dakle, što se tiče sad ovog udvaranja i umiljavanja ovima koji prave neku blokadersku listu, to neću da komentarišem, to neka se oni dogovore da li hoće ili neće da ih stavljaju na listu. Mene ne interesuje. Ja bih voleo lično da budu već sam objašnjavao zašto. Da se ne vraćam na to.

Ali, ono što stvarno nije fer to je da se mi optužujemo za to da zbog nas zakon koji je predlagala jedna druga stranka u prošlom mandatu nije došao na dnevni red. Radi istine i radi građana te 2022. godine postignut je sporazum šefa poslaničkih grupa, Vladimir Orlić je bio predsednik Skupštine, na Kolegijumu da to bude zajednički predlog itd. i onda su se oni međusobno posvađali, kao svaki put što se posvađaju, i onda nisu hteli da potpišu inicijativu te stranke koju je on spomenuo, zato što su rekli da su oni izdali opoziciju, da su postali deo vlasti itd. A, ta stranke neke druge optužuje za to i onda se tako optužuju u krug i onda mi budemo krivi za to što zakon ne dođe na dnevni red. Nema to veze sa nama.

Pritom, nije to nastalo 2022. godine. O tome se pričalo u ovoj Skupštini i 2011. godine. Ja sada znam da vi sa tim malo brojevima niste najbolji, jer ne možete da shvatite da onaj koji ima više da je taj pobedio, a da je onaj koji ima manje izgubio, ali 2011. godina, evo pojasniću vam, dolazi pre 2022. godine.

I, sada dolazimo do onoga koliko nama treba. Nama treba 2.025. godina da završimo tunel kroz Frušku Goru, 2.025 godina. Dakle, sve ono o čemu se pričalo, sve ono o čemu se maštalo. Aleksandar Vučić sprovodi u delo. Završio je auto-put Koridor 10 kompletan, završio put kroz Grdeličku klisuru, uradio brzu prugu, uradio auto-put zapadni deo Srbije Miloš Veliki, uradio...

(Jelena Jerinić: Železnička stanica?)

...to će da se gradi nov. Dakle, i sve to uradio i sada radi ovo. I šta sad i kaže – e, pa što niste do sad? Pazite vi koje to genijalno pitanje - a što niste do sad? Evo, sad smo. A, što nismo juče, a što nismo prekjuče?

Evo Sneže Paunović. Sad ja pozivam Snežu Paunović da objasni kako je tekao tok izmena i dopuna različitih zakona koji se tiču Alimentacionog fonda.

Pošto sam predlagač nemojte mi gledati vreme. Džaba se time bavite. Imam vremena koliko hoću pošto sam predlagač akta koji je na dnevnom redu, a objedinjena je rasprava.

Šta sad? Ništa. Slegne čovek ramenima, nema veze. Malo sam lagao, malo sam lupetao, malo sam izmišljao, ali nema veze. Sada ćemo da čujemo kako je to išlo.

Dalje, kaže, i sada ide ono bedno uvlakačko licemerje – našu decu, našu budućnost nazivate nacistima. Ne, nacistička rulja je ona koja je pokušala da prebije, da ubije Vladimira Balaća i Miloša Pavlovića u Studentskom gradu. Nacistička rulja i to su bili i to su i danas, kao što su i oni koji su organizovali sastanak u Novom Sadu teroristi, kojih ste se sami odrekli, jer ste mislili da će i vas da hapse, junačino, pa kada ste videli da vas neće, onda – ajde pustite ih, to su naša deca. Koja deca? Kakva deca? Najgori teroristi koji su – pa dobro ako i neko pogine, citiram razgovor koji su vodili članovi njegove stranke – pa dobro ako neko i pogine, šta sad, mislim ono, mi ćemo da sprovedemo revoluciju. Pa sprovešćete sutra malo.

(Jelena Jerinić: Jel ovo replika?)

Ne, ovo je ovlašćeni predlagač. Imate u Poslovniku pa pronađite, doktorko prava. Ima ova knjižica. Vidite imate ovu knjižicu, imate u ovom delu gde piše Poslovnik pa tu pročitate ovlašćeni predstavnik koliko može da govori. Eto. Vi pitate, ja vam objašnjavam. Samo, dosta mi je više. Dve i po godine ja vam objašnjavam šta piše u Poslovniku. Dosadni ste, bre, ljudi, naučite više. Koliko vam vremena treba? Nije ni čudo što ovi studenti neće da vas stavljaju na listu. Stvarno, kome vi trebate takvi?

(Narodni poslanici opozicije dobaciju.)

Šta kaže – iz geografije? Šta hoćete iz geografije? Bilo šta ih geografije? Vama da objašnjavam? Potrajalo bi, a nemam garanciju da bi uspeo, tako da ćemo preći na nešto drugo.

(Jelena Jerinić: Pređi.)

Prema tome, to su… Bedniče? Ne, bednici ste vi.

(Jelena Jerinić: Pređi.)

A da pređem? Preći ću.

(Narodni poslanici opozicije dobacuju.)

Dobro, bre, pobednici, što ste tako netolerantni, bre ljudi? Ajde, bre, čoveče, pobedili ste na izborima, pokazali ste kako ste moćni. Posle sedam meseci pumpanja i maltretiranja ostvarili ste istorijsku pobedu i sada umesto da uživate, da pustite nas kojima vidite strah u očima, pokunjenost i sve ostalo, da nas pustite, ko zna koliko mi je još ostalo da pričam. Nemojte, to nije još. Vi samo što niste, tu ste. Malo vam fali. Pustite malo, izdržite toliko.

Znate, pobednici treba da se odlikuju velikodušnošću, a ne tako malodušni da budu kao vi.

(Robert Kozma: Učili smo od vas.)

Jel? Zar niste rekli da to ne valja? Ako ste učili od nas i ako ćete da budete isti kao ono što ste kritikovali to vam baš i nije najpametniji posao. Zapravo, to i jeste najveći problem koji vi imate, što se vi trudite da pokažete da niste u stanju da promenite ništa i zato i jeste vi najveći problem i generator krize u ovoj zemlji, zato što niste u stanju da predstavljate one ljude koji su protiv nas, jer oni ne glasaju za vas da im radite ovo što radite, da se kliberite, da dobacujete itd.

Ljudi, ja ovako mogu do dva sata, evo do pauze, ja nemam problem. Što vi pre prestanete, ja se pre vraćam na ovo što sam hteo da kažem. Tako da, nije nikakav problem. Kao što vidite, meni to ne smeta.

Kažite doktorka.

(Jelena Jerinić: Čekamo.)

Na šta? Čekate, a toliko ste nestrpljivi. Dakle, da, to jeste nacizam i da ono jeste bio terorizam. Evo, opet. Šta je sad? Šta sad bi? Niste vi u stanju da nosite pobedu. To je problem. Sreća je lepa samo dok se čeka. Tako izgleda i pobeda. Lepa je samo dok se čeka i sada kada ste je ostvarili vi ne znate da se ponašate u skladu sa tim. Nema smisla to. Neće vam dati narod više toliko poverenje da nas pobeđujete i da nas tako omlaćujete na izborima, kao što ste uspeli pre koji dan.

Kada smo već kod toga..

(Jelena Jerinić: Dajte izbore.)

A, to ćete vi da odredite?

Nemojte samo da vas iznenadi da vam se ispuni želja i onda posle da bude kuku lele, šta ćemo sad, na koju ćemo listu, na čiju ćemo listu i slično. Tako da, pustite to. Ima tu dve stvari što se tiče te pobede. Da da Bog da vi ubuduće tako pobeđujete, a mi ubuduće tako da gubimo jedno 20 godina još, pa posle možemo i da se dogovaramo o nekim drugim rezultatima.

U svakom slučaju, mi ćemo da usvojimo zakon koji je predložen i mi ćemo da usvojimo Zakon o Alimentacionom fondu i rešićemo pitanje koje je problematično za veliki broj građana, za razliku od vas koji niste rešavali ništa, osim neke svoje stvari koje su vam bile bitne. O tom zakonu se govori godinama unazad. Čućete od koleginice zašto se do sada u tom periodu kada ste, odnosno ne vi, ali oni koje podržavate bili na vlasti nije doneo i nije bio usvojen. Mi smo našli način i modalitet da taj zakon bude usvojen. Umesto da se kaže - dobro, evo, predložili su nešto konačno da se to pitanje reši, ne, a što niste do sada?

U svakom slučaju, to je jedna vrlo ozbiljna kritika, tako da očekujem da se nastavi zaključavanje te liste za ovakve narodne poslanike, što meni zaista predstavlja problem. Onda dolazimo do još jedne teme koja je spomenuta u ovom nadahnutom izlaganju, pa kaže, između ostalog, i one nepravilnosti, krađe i tako dalje.

E, sad, gledajte izborna krađa u Kosjeriću. Završe se izbori i oni slave pobedu do 20 i 45. Onda se oglasi CRTA i kaže da su izgubili izbore. E, onda je nastala krađa. Znači, isti rezultati i isti izbori na istim biračkim mestima i isti zapisnici im je bila pobeda, dok ovi nisu rekli da su izgubili, a oni posle toga okrenuli i kažu više nije pobeda, sad je krađa.

Dragi građani, ako vama to ima smisla i logike, to onda zaista dovodi do toga da mi postavljamo pitanje u kom pravcu sve ovo ide? Onda kada su odustali od priče o krađi, onda su proglasili pobedu. Znači, imali smo pobedu, pa krađu, pa opet pobedu. To je tako funkcionisalo, a evo funkcioniše i danas ceo dan. Juče ceo dan i, evo, danas do dva sata ste pobednici. Sada videćemo do kad. Dok se ne proglase konačni rezultati, a onda ćete valjda da shvatite da niste pobednici. Mada, vi kakvi ste, možda ćete i tada misliti da ste pobedili.

Mada, to može da donese mnoge ozbiljne probleme u načinu života u ovoj zemlji. Recimo, možemo da proglasimo da smo pobedili u fudbalu, u košarci, kako kome padne na pamet, pobedili smo i šta nas briga. Oglasimo se da smo pobedili i rešen problem.

Nemojte Zvezdu sad, to sa Mirkovićem razgovarajte na taj način.

U svakom slučaju, dolazimo do pitanja otkud oni ispred Skupštine, jer kaže oni ispred Skupštine blokiraju, ne daju, ne dozvoljavaju, a otkud ti ljudi ispred Skupštine? Što nisu na fakultetima?

Nikada nisu ni bili na fakultetima? Pa, jesu bili na fakultetima. Tamo sedi najbolji student Medicinskog fakulteta u Beogradu, koga hoćete da ubijete, i to je jako zanimljivo, zato što hoće da uči, zato što hoće da studira. E, sad, ne možeš da budeš ni na ulici, ima da budeš tamo gde ti mi kažemo. Vi ste šta? Bog vas odredio, poslao na zemlju i u zemlju Srbiju da vi odredite ko će gde da bude i ko gde može da boravi?

Pa, ova Biljana Stojković će da blokira Nemanjinu i Kneza Miloša i to je u redu i to ne smeta nikome, a ovi smetaju svima, je li tako? Pa, dobro, Biljana nek samo tu bude da plakne noge i da se vrati, kao i obično, to smo već imali prilike da vidimo kako to izgleda ovde. Dođe žena, opere noge, lavor, malo žurka, Lambada, nije Lambada nego Makarena, i kući. Tako do dva, tri dana, još malo da opere none i to je to.

Ključno pitanje je, dakle, do kada mislite da terorišete ovu decu, da ih vređate, da ih omalovažavate zato što žele da budu ono što jesu - studenti, da uče i da polažu ispite? Do kada mislite da delite decu u ovoj zemlji, jer ovo su naša deca, a ovo nisu naša deca, ovo su ćaciji, je li? Zato na kraju, još jednom da vam podvučem, da dobro čujete, pošto vidim da vam mnogo smeta, bolje ćaci nego naci. To zapamtite. To što ste izabrali da budete ovo drugo, vaša stvar.

PREDSEDAVAJUĆA: Reč ima ministarka Snežana Paunović.

Izvolite.

SNEŽANA PAUNOVIĆ: Hvala, potpredsednice.

Poštovani narodni poslanici, ali pre svih uvaženi građani Srbije, samo istine radi, ovo je možda predlog zakona o kome je trebalo najmanje da razgovaramo ostrašćeno politički, pre svega zato što smo o njemu razgovarali godinama unazad. Nažalost, uvaženi poslanik je izgovorio niz netačnih stvari po pitanju ovog zakona.

Prvi put se razgovaralo o Alimentacionom fondu čak 2011. godine, moram da vam priznam, u ovom parlamentu, na predlog poslanice Socijalističke partije Srbije, i nije bilo razumevanja od strane Vlade koja je tada obavljala svoju dužnost. Istina, ne o Zakonu o Alimentacionom fondu, već kroz amandman koji je podrazumevao Alimentacioni fond kao nešto što treba formirati.

Drugi put kada je to postalo interesantno bio je mandat ovog parlamenta na čijem je čelu bio gospodin Vlada Orlić, sa jednom apsolutno dobrom voljom i razumevanjem u odnosu na predlog jedne poslaničke grupe opozicione tada. Zakon je napisan i ja sam verovatno najburnije reagovala tada na njega, zato što se radilo o prilično prepisanim amandmanima Socijalističke partije Srbije. To, naravno, nije zabranjeno. Dobre ideje treba podržati i treba ih implementirati, ako ne autentično, onda možda i malo fingirati, pa ići sa predlogom zakona kao da je vaš.

Posle razgovora, u jednoj atmosferi koja nije bila baš sjajna u parlamentu Srbije, prihvatili smo ideju da izmene zakona, odnosno predlog tog zakona bude nešto oko čega će parlament postići konsenzus, zato što i tada, kao i danas ja mislim da je važno da o ovakvim stvarima ne raspravljamo politikanski.

Na pragu smo bili odluke da sa zakonom svi zajedno kao potpisnici uđemo u plenum, a onda se dogodilo, ja se ne sećam da li je kolega tada bio poslanik, mislim da da, ali se ne sećam u kojoj poslaničkoj grupi, desilo se da su dve poslaničke grupe opozicione ipak odustale od toga da podrže ovakav predlog zakona i da to bude odluka koja je doneta konsenzusom. Što je, naravno, značilo da ako konsenzus ne postoji onda nećemo selektivno pristupati ovakvim rešenjima.

Dakle, neistina je da gospođa Ana Brnabić sa pozicije predsednice Vlade nije želela da prihvati ovakav zakon. Neistina je da je blokada ovakvog zakona usledila od strane vladajuće većine. Taj se mandat završio, nažalost, kraće nego što je trebalo da traje. Suština je da se novi mandat iskoristio kao platforma da se sa ovim gotovim zakonom, koji je, ponovo kažem, produkt negde iz 2011. godine amandmanskih rešenja, izađe pred parlament Srbije i pred građane Srbije sa jednom političkom ambicijom koja nije zabranjena.

Dakle, danas komentarisati predlog ovog zakona na način što ćete optužiti vladajuću većinu da nije imala volje da ovakav zakon donese pre tri godine je nečasno, moram da vam kažem. Morale bi da iza svega stoje činjenice, da li smo se dogovorili ili nismo, a ako postoji odgovornost ona je kolektivna. Kada kažem kolektivna, onda mislim da pripada svim narodnim poslanicima. Čak bih imala mogućnost i da kažem da dve poslaničke grupe snose direktnu odgovornost zašto ovaj zakon nije donet 2022. godine.

Sve sam rekla isključivo i samo radi istine i radi građana koji nas gledaju, jer je suštinski čak i ne važno šta je predistorija ovog predloga zakona, pod okolnostima koliko je on važan za kategoriju ljudi koju obuhvata i podrazumeva.

Dakle, nisu samohrane majke bile ideja bilo koga iz opozicije, nisu samohrane majke i rešenje njihovih problema bile ideja bilo koga iz vlasti, radi se o jednoj kategoriji ljudi koja je vrlo ugrožena. O njihovim pravima, podsećam, pre svega sve vas koji ste pripadali Demokratskom bloku, pokušali smo da razgovaramo i 2011. godine.

Dakle, prosto je nekorektno sa ove vremenske distance na taj način komentarisati ovaj predlog zakona koji je podršku dobio u ovom trenutku i od predsednika Republike, a predsednica Skupštine razumela njegovu važnost i bilo bi najpametnije da sve političke razgovore završimo upravo tu, ne optužujući jedni druge za nešto što najpre nije tačno, a drugo, da budem potpuno iskrena, u odnosu na važnost ovog zakona zaista je minorno ili potpuno nevažno u ovom trenutku. Hvala vam.

PREDSEDAVAJUĆA: Zahvaljujem.

Kao sledeći ovlašćeni reč ima Dragan Stanojević. Izvolite.

Samo da razjasnimo, pričao je kao ovlašćeni. Dakle, niko nikog direktno nije napadao, pričali su o zakonu, a i vi dobacujete, i to moramo da priznamo.

Izvinjavam se, ako možete ponovo da se prijavite.

Izvolite, narodni poslanik Dragan Stanojević.

DRAGAN STANOJEVIĆ: Dobar dan. poštovane kolege.

Osvrnuću se na nekoliko stvari. Prvi je ovaj zakon koji reguliše kupovinu stanova za našu omladinu. Mislim da je to korisno, ali sam uneo neke svoje primedbe. Vidim da su sada napravljene određene korekcije i drago mi je da su ti neki predlozi prihvaćeni i izmenjeni. Iako, kažem, to se svodi negde na spisak lepih želja. Kada dođete u banku, ta naša deca ili omladina dobiju poseban spisak koji oni ne mogu da izvrše, pa je to sada pitanje koje treba da se rešava u okviru Vlade i banke.

Dalje, Zakon o starim vlasnicima, takođe sam glasao protiv, zato što, da dugo sada ne objašnjavam, ali ljudi su u problemu. Oni koji stvore firmu, vi morate u roku od 30 dana da prijavite kao stvarni vlasnik, iako ste pre toga dali ličnu kartu, podatke itd. Sada, to su sve neki zadaci koje nam daje Evropska unija, a u stvari ne dobijate upozorenje ako niste to uradili, nego vas kazne sa 200, 300 hiljada, čak do dva miliona, znači početnike, ljude koji su napravili tek neku firmicu, oni moraju da se zatvore na samom početku.

Što se tiče pitanja vazduha, mislim da je to jedno od najsloženijih pitanja u Srbiji, jer zagađen je ne samo fizički, nego i duhovno, moralno, politički, kako god hoćete. Ali, ono što je za mene danas ključno pitanje jeste, obraćam vam se pošto imam ovde predstavnika Agencije za borbu protiv korupcije, evo, želim da ga obavestim i da pitam šta se dešava. Mi smo kao poslanici poslali nedavno zahtev da se istraži, odnosno da se izvrši provera, pošto znamo da je naš bivši kolega doktor Nestorović do dana današnjeg dobio preko 1.200.000 evra. To je novac koji pripada svima nama poslanicima i onima koji su učestvovali u tome. Međutim, mi to nismo videli. Mi kao grupa građana imamo takođe većinu, koja nije ispoštovana. On ne bi smeo da potroši ni jedan dinar tih sredstava. Međutim, mi vidimo i znamo, mi dobijamo od Ministarstva finansija kao pokret „Mi – Glas iz naroda – dr Nestorović“, međutim, on predstavlja drugu frakciju, drugi pokret koji neme nikakve veze sa nama.

(Aleksandar Jovanović: To vidite sa Nestorovićem, to nas ne zanima. To nije tema.)

Ma to je tvoj problem što tebe ne zanima. Ne zanimaš ni ti mene uopšte.

PREDSEDAVAJUĆA: Molim vas, bez dobacivanja. Obraćate se meni, nastavite.

DRAGAN STANOJEVIĆ: Izvinjavam se.

Znači, postavljam pitanje za Agenciju za borbu protiv korupcije. Šta tu nije jasno? Šta tu nije jasno?

Dalje, on se poziva često i kaže da on želi da to bude sve časno i pošteno u politici. Evo, ja želim časno i pošteno da kažem da su računi, on je rekao u predizbornoj kampanji da su vratili novac i tako su kupili narod kako su oni vratili 500.000 evra. U stvari, to je takođe laž, jer on nije platio tada nijedan potpis, plaćao sam ga ja, a sve troškove koji su bili prikazani tada u predizbornoj kampanji su lažne fakture, i ja sam svedok, i imamo ovde kolege koji su bili zajedno sa nama. Ništa se po tom pitanju nije preduzelo, kao što se sada nije preduzelo po ovom pitanju, jer čovek koji je faktički uzurpirao ta naša sredstva, mimo svih zakona, mimo svih pravila, troše se na način koji nije u skladu sa dogovorom koji mi imamo kao grupa građana koja je osnovala taj pokret itd.

Naravno da tražim da se Agencija oko toga izjasni, ne samo ja, nego cela poslanička grupa i poslanici koji su bili deo te priče. Nažalost, govorili smo stalno o poštenju, a on je izneverio i nas i građane koji su za nas glasali. Samo da vam kažem, evo, koliko god vi dobacujete sa te desne strane, ali vi ništa ne doprinosite takođe ni miru, ni spokoju, kako na ulicama, tako i u ovom parlamentu. Ovaj parlament je na jednom najnižem nivou i jednostavno narod ne želi više ni nas, ni vas, ni ove druge, znači nikoga ne želi, zato što smo spustili ovaj nivo poslanički i ovu Skupštinu tako nisko, da jednostavno narodu je maltene muka više od nas i od svega onoga što mi radimo, ali to smo mi krivi, zato što, evo, vidite kako se ponašate i kako dobacujete.

Imamo takođe čoveka koji govori ovde o Rusiji. Mi nismo robovi ni Rusije, nismo robovi Evropske unije. Ali imam pitanje – da li je igde nama neki zakon ili bilo šta što mi dobijamo, bilo napisano, da je to zahtev Ruske Federacije? Nije, to je zahtev Evropske unije. Koliko god nam to ne odgovaralo, mi ispunjavamo te zakone. Tako je bilo sada kada smo imali Odbor za izmenu Zakona o stvarnim vlasnicima, takođe je to bio zahtev Evropske unije.

Znači, jednostavno, ako govorimo o blokadama, pa naravno da su svakom normalnom čoveku blokade, muka im je, ne mogu da dođu na posao. Ne kažem da studenti nisu u pravu, mi smo im dali podršku u njihovim zahtevima, međutim, govorim o tome da ako govorimo da postoje blokade, pa blokade postoje i ispred Skupštine, kao što postoje svugde. Sve te blokade smetaju, sve su one problematične za normalnog čoveka, ne možete da funkcionišete, ne možete da putujete, ne možete da dođete na vreme na posao itd. Trebalo bi svi da se dogovorite oko toga.

Drugo, ne govorim ovde kao neki da bih se svideo sada studentima i da branim sada njih ili neke druge, jednostavno, govorim onako kako smatram da je iskreno i pošteno u ovoj situaciji i nisam navijač, niti se nalazim na stadionu. Oni koji smatraju da treba da navijaju, mogu da idu na stadion, ali ja navijam za ovu Srbiju, ja navijam za interese ovog naroda i bez obzira kakve mi trpeli ovde pritiske i provokacije da smo mi Vučićevi, ovakvi ili onakvi, mi smo samo svoji i predstavljamo interese našeg naroda onako kako smo obećavali, a oni koji zloupotrebljavaju, tražimo od države da ona reaguje, jer ako govorimo o nekoj časti i poštenju, ne možemo na prvom koraku prevariti sve kolege, uzurpirati sve ono što pripada našoj poslaničkoj grupi i onda se na to vaditi – kao, to nas ne interesuje. Pa o kakvom onda principu vi govorite, ako vas ne interesuje nekakav način lopovluka itd? Kako vas to ne interesuje? Znači, to je valjda prvo i osnovno, ako smo mi svi ovde časni i pošteni, treba to da nam bude prvo. Ako neko krši te principe, i pravne i moralne, treba da ga prozovemo.

(Aleksandar Jovanović: On je vaš izbor.)

Jeste.

(Aleksandar Jovanović: Pa šta kukaš onda? Prestani da kukaš više.)

Prvo, ne možeš da govoriš sa mnom na takav način, nisam ja sa tobom na „ti“.

PREDSEDAVAJUĆA: Bez direktne komunikacije.

DRAGAN STANOJEVIĆ: Ako želite da ga branite, idite sa njim. Ako vas je na neki način zainteresovao, oboje treba da budete pod ovom agencijom, da se isproverava zašto vi branite toliko njega. Hvala vam puno.

PREDSEDAVAJUĆA: Reč ima ministar Boris Bratina. Izvolite.

BORIS BRATINA: Hvala.

Pre svega, da odgovorim nekome ko me je pitao koji to Bratina danas govori i kome su puna usta Evropske unije. Niti su mi puna usta Evropske unije, niti sam prestao da imam kritički odnos prema Evropskoj uniji. Dakle, ovi zakoni koje smo predložili su isključivo rezultat našeg kritičkog rada i upravo razgovora sa Evropskom unijom. Nešto od toga smo prihvatili jer nam se čini da je dobro, a nešto ne. U tom smislu, čini mi se da je pravedno gledati onako kako je to radio povremeno Vuk Karadžić, možda bismo mi to isto, samo možda malo drugačije i trudimo se koliko je to moguće da održimo neku vrstu nezavisnosti pod pritiscima koji nam se nameću. Ali bilo je čak predloga da se u jednom trenutku nipošto ne dozvoli da se javni servis nazove nacionalnim, nego su predlagali – republički. Dakle, takve nebuloze.

Što se tiče ovoga, ima nešto u formalnoj logici, znate, iz neistine obično sledi sve i nikakva salva veritate ne može da učini da se zapravo iz neistine dobije istina, to je obično greška u mišljenju, niti bismo se ikada kladili na to.

Što se tiče mlade koleginice koja je prilično uljudno ovde govorila, izvinjavam se, pošto nije tu, njoj sam samo hteo da kažem da zamena teza u kojoj vi najpre stavite lažnu pretpostavku da će sve to biti farsa, onda otuda možete izvesti šta god hoćete i možete se prepustiti svom umetničkom zanosu. Isto tako, simulakrum nije ono što je simulacija, nego je simulakrum ono što proizvodi simulaciju. Toliko o stručnosti.

Napokon, da kažem još nešto oko ovoga što se pomenulo za Radio-televiziju Vojvodine. Mi znamo da je Radio-televizija Vojvodine u relativno teškoj situaciji, ali zakon u ovom trenutku omogućava da se svake godine produžava važenje zakona koji je tu i, dakle, nikakvo finansiranje Radio-televizije Vojvodine se ne ukida, naprotiv, država daje 900 miliona godišnje, ili 75 miliona svakog meseca, upravo zato da bi oni mogli da posluju. Hvala lepo.

PREDSEDAVAJUĆA: Poštovani narodni poslanici, pošto nemamo 20 minuta do 14.00 časova, u skladu sa članom 87. Poslovnika Narodne skupštine, određujem pauzu u trajanju od jednog časa.

Sa radom nastavljamo u 15.00 časova.

(Posle pauze.)

PREDSEDNIK: Idemo dalje, nastavljamo.

Reč ima narodni poslanik Života Starčević.

Izvolite.

ŽIVOTA STARČEVIĆ: Poštovana predsednice Narodne skupštine, uvaženi ministri u Vladi Republike Srbije, zaštitnici, poverenici, dame i gospodo narodni poslanici, Vladimir Bulatović VIB je napisao: „čovek čeka priliku, a nečovek nepriliku“.

Da li postoji bolji opis onih koji su pokušali da iskoriste svojevremeno poplave, 2014. godine u Obrenovcu i Srbiji, pa onda pandemiju Korona virusa 2020. godine, pa tragedije u Orašju, Duboni, „Ribnikaru“ i nedavno pad nadstrešnice u Novom Sadu za sopstvene političke svrhe?

Dok je država Srbija čekala i koristila svaku priliku da stekne prijatelje, da poboljša svoju spoljno-političku poziciju, da uradi sve da ponovo pokrene proces dijaloga kako bi sačuvala svoj teritorijalni integritet i suverenitet, kako dok je gradila pruge i puteve, dovodila strane investitore i na taj način podizala svoju ekonomiju, na taj način podizala životni standard svojih građana ovi drugi su koristili ama baš svaku nepriliku da podmetnu nogu Srbiji, da dehumanizuju ljude na najodgovornijim državnim dužnostima. Trovali su javno mnjenje svojim lažima, lažnim aferama, mržnjom više od decenije i na taj način su delili društvo. To je dovelo do toga da danas imamo deo društva koji je napumpan mržnjom prema svemu i svakome ko ne misli kao oni ili ko drugačije misli.

Otuda dimne bombe i suzavac ovde u Narodnoj skupštini Republike Srbije, otud bestijalni napadi u Nišu i Novom Sadu, otuda napadi na studente u Studentskom gradu, otud napada prekjuče, preksinoć u Kosjeriću na novinare koji su samo radili svoj posao i izveštavali o događaju. Tu bih hteo da pohvalim kolegu Aleksandra Jovanovića koji se izdigao iz te opšte opsednutosti, posednutosti i mržnje i zaštitio novinarku „Informera“ Branku Lazić.

Preksinoć na društvenim mrežama mogli smo videli da su CRTA i Raša Nedeljkov za svega par minuta prošli put od blokaderskih ikona do Vučićevih plaćenika i Miloša Pavlovića 2.0.

Još je stari Đuzepe Garibaldi rekao da ljudi najviše mrze one kojima se najviše dive ili kojima najviše zavide.

Šta su dobili nasiljem, lažima, blokadama? Baš ništa, samo je naneta velika šteta državi Srbiji.

Izbori u Kosjeriću i Zaječaru su pokazali da su građani ipak većinski podržali dela, vrednovali su rad, a ne nasilje, nerad, prazne priče, laži. Opozicija je opet izgubila.

Odmah da vam odgovorim za vašu brigu za SPS. Ne brinite vi za SPS, SPS će u Zaječaru svakako imati odbornika. Znate zašto? Jer JS ima odbornika. Računajući na naše bratske odnose, računajući na to samim ti će i SPS imati svog odbornika. Mi smo jedno. Tako je bilo i tako će ostati.

Da vam kažem još nešto – ako vi mislite da će jedna žuta patkica ili bilo ko od vas srušiti ono što su davno utemeljili Vučić, Dačić i Palma ili ste naivni ili ste glupi.

Zato da objasnim i to zašto narod ne želi opoziciju, na kraju krajeva zašto studenti neće opoziciju. Još je Seneka rekao: „Uradimo i mi nešto dobro i nešto hrabro i svrstajmo se među one koji nam služe za primer“. Opozicija ništa takvo, ništa slično nije uradila i zato ih narod neće. Narod neće one koji pretpostavljaju lični interes u odnosu na opšti.

Opozicija ne razume politički aksiom koji glasi: „Ne budite inspirisani, već budite inspirativni“. U politici je jedino što se računa ono što ostavite svojim radom iza sebe i što će pamtiti potomci, ali iz ovih izbora moramo izvući pouku i mi iz vlasti. Mora se u narod, mora se među ljude, mora se sa ljudima otvoreno razgovarati. Ovo nije samo tek neka kritika, već i samokritika. Onaj ko je gluv na kritiku on se davi u svom samozadovoljstvu, a samozadovoljstvo svakako nije stanje koje je dobro za vlast.

Kada smo već tu kod izbora ima ovde mnogih, i evo sad su digli galamu, iz opozicije kojima su prethodnih godina bila puna usta preporuka ODIHR-a. Nadam se da ćemo o tome više pričati, predsednice, na sledećoj sednici Narodne skupštine.

Želim da postavim pitanje istima – gde nestadoše te preporuke ODIHR-a u Kosjeriću i u Zaječaru? Gde nestadoše ti izborni zakoni i njihovo poštovanje? Da li je preporuka ODIHR-a da se ljudima na dan izbora upada u kuće? Da li je preporuka ODIHR-a da se na dan izbora pravi bugarski voz? Samo što je u vašem slučaju bugarski voz nije od vagona već od bugarskih motorista i motora.

Da li je preporuka ODIHR-a da se putevi preprečuju balvanima, makar se oni zvali i „žuta patkica“. Kada smo već kod toga, jeste li videli tu zakasnelu paradu na kojoj bi zavideo i Petar Borota. Znate, ima jedan viralan video na mrežama gde jedan dečak od dve, tri godine stoji na golu, drugi šutira, pogađa mrežu, a posle dve, tri sekunde taj mali se baca i pravi paradu. E, vidite, taj mali je bio brži i od „žute patkice“. Naravno, on je paradu napravio posle minut i po. Znate šta, sad me i ne čudi zato studira 35 godina, jer on prosto čovek treba mu vreme da shvati šta treba da uradi da bi završio studije. Kada bude shvatio, znate šta će se desiti? Opet će biti parada, ali u nekoj hladovini, jer je to čovek koji je navikao da živi na foru, a ne od rada.

Danas na dnevnom redu imamo 46 tačaka. Poslanička grupa Dragan Marković Palma – Jedinstvena Srbija, podržaće sve ove tačke dnevnog reda. Zakon o ostvarivanju prava iz Alimentacionog fonda nije samo ispunjavanje obaveza iz člana 27. Konvencije o pravima deteta. Tamo gde prestaje ljudskog, tamo gde izostane ljubav, tamo gde prestane roditeljska odgovornost, tamo stupa u dejstvo odgovorna država, odnosno ovaj zakon.

Dostojevski je rekao, da svi ideali ovog sveta ne vrede suzu jednog deteta. Ideal srećnog detinjstva svakog deteta mora biti vodilja socijalne politike dražave Srbije. Naravno da država nema ambiciju niti može da zameni roditeljski ljubav i odgovornost koju sa sobom nosi roditeljstvo, ali kada ta odgovornost izostane, država mora da nađe način da zaštiti dete, da mu detinjstvo učini bezbrižnijim, samohranom roditelju olakša veoma odgovornu životnu ulogu roditeljstva.

Zato će poslanička grupa Dragan Marković Palma Jedinstvena Srbija podržati snažno ovaj zakon, koji će državu Srbiju učiniti još više socijalno odgovornom.

Mi iz Jedinstvene Srbije više puta smo u ovoj sali izražavali svoje nezadovoljstvo radom i pre svega, uređivačkom politikom RTS-a, jer kao parlamentarna stranka smatramo da nismo adekvatno zastupljeni u njihovim političkim emisijama. Častan izuzetak je emisija „Šta radite bre“. Međutim sebi nikada nismo dali za pravo da preduzmemo radikalne akcije u vezi toga. Uvek smo osuđivali pokušaje pritiska na javne medijske servise, ali i na medije uopšte. Snažno smo osudili upade u RTS, unošenje motorne testere, pa i nedavnu višednevnu blokadu našeg javnog servisa.

Više puta u ovoj sali sam rekao da svako treba da razmisli o svojim postupcima, jer ako sebi da je za pravo da blokira javni servis, samim tim daje pravo nekom drugom da blokira neku drugu medijsku ustanovu, recimo N1 i Novu S, to sam više puta rekao ovde. Mi iz JS smatramo da nasilje ne sme biti model političkog delovanja. Imali smo pre neki dan slučaj da je jedna narodna poslanica ponela nož kako bi se obračunala sa neistomišljenicima, odnosno kako bi isekla jedan antifašistički natpis. Ne znam zašto joj je taj transparent smetao i gde se tu ona pronašla, ali još jednom ponavljam nasilje ne sme biti model političkog delovanja.

Ono što je i meni interesantno kod ovih medijskih zakona, i to je jedna promena, a to je da se uvodi institut Poverenika za zaštitu prava slušalaca, gledalaca i čitalaca. Teoretski to je jako dobra ideja. Ono što mene plaši jeste da se i u tom slučaju ne desi ono što se desilo i kod drugih nezavisnih regulatornih tela, kao i kod nosioca pravosudnih funkcija i svih tih nezavisnih od izvršne i zakonodavne vlasti. Naime, a to je da uglavnom postaju svrha sami sebi, a ne servis građana koji ih plaća. Čim neku oblast učinimo samostalnom, ona se otuđi od države i naroda, pomisli da je bogom dana, da zato što ne polaže račune nikome, može da radi šta hoće, da je iznad društva, da je iznad naroda.

Evo i danas imamo izveštaje nezavisnih regulatornih tela, za koje takođe to važi, ali ovog puta o njima ću malo kasnije, ovde mislim pre svega, na pravosudni sistem. Pokidasmo se sprovedemo ustavne reforme, kako bi ovaj parlament razvastili od bilo kakvog uticaja na pravosuđe. Šta se desilo, Zagorke Dolovac nema ni mikroskopom da je tražiš.

Imamo situaciju da se društvo već mesecima sistematski maltretira, građanima se uskraćuju osnovna Ustavom zagarantovana prava na slobodu kretanja, pravo na obrazovanje, pravo na rad, pravo na život, jer smo mogli videti napade nekih u Nišu u Beogradu. A, gde je Zagorka Dolovac? Gde su tužioci, čast izuzecima. Pravda ne poznaje dvostruke aršine, ne možete s jedne strane držati jedne pet meseci u pritvoru, a druge za isto delo puštati istog dana.

Frensis Bejkon je rekao da jedna nepravedna presuda napravi više zla, nego mnogi nepravedni postupci. Odgovorno tvrdim da je srce problema, zašto se ova drutšvena kriza produbila jeste politizacija našeg pravosudnog sistema. Znate, sve dok imate sudije i tužioce, političare, poput Majića i njemu sličnih, neće biti pravde u našem društvu. Možda treba razmišljati da se istraga vrati u jurisdikciju policije, u tom smislu posmatram i izjavu predsednika Vučića, na danu policije, da policiju treba osnažiti.

Tu dođosmo do izveštaja nezavisnih regulatornih tela, poput Zaštitnika građana, Poverenice za ravnopravnost, i drugih čije ćemo izveštaje glasati i glasaće JS, ali to ne znači da se slažemo sa svim što oni rade, odnosno ne rade.

Ti ljudi u vreme ove društvene krize, njih nije bilo nigde, umesto da se baš u ovo vreme pretvore u leptira, oni su se začaurili u stadijum lutke. Ljudi moji, nigde ih nema, šta vi radite poslednjih godinu dana gospodine Pašaliću? Da li ste vi zaštitnik svih građana ili ste samo onih sa društvenih margina?

Ne treba mi vaša podrška. Gledam vaš sajt, kontrolišete rad pojedinih policijskih uprava i zatvora, sa čime se slažem, ali ne vidim da ste kontrolisali rad BU i fakulteta. Vama pravo studenata na obrazovanje, ništa ne znače, za vas studenti nisu građani ovog društva, ili su vama kao i rektoru Đokiću, deo studenata građani prvog reda, a deo studenata građani drugog reda. Vama, prava profesora koji žele da rade ništa ne znače. Da li ste Pašaliću, gospodine Pašaliću kontrolisali rad onih tužilaštva koja ne reaguju na progon i maltretiranje građana u Nišu, Beogradu, Novom Sadu. Vama student Miloš Pavlović nije građanin čije pravo treba da štitite. Jeste li pitali sudove da vam objasne zašto za isto krivično delo jedne puštaju na slobodu odmah, a neke drže mesecima u pritvoru. Ili smatrate da treba da štitite samo vaše velike plate?

Gde ste vi čoveče poslednjih godinu dana, ne viđam vas. Dišete li, ima li vas ili ste možda i vi u blokadi?

A vi gospođo Janković, koja nije ovde, ne vidim je, i nje nema nigde. Da li su za Poverenicu za ravnopravnost, normalno da u Nišu muškarac onako neljudski želeći da je krajnje ponizi, razbije devojci jaje o glavu. Gde ste vi sve ovo vreme, koji treba da štitite prava građana?

Predsedavajuća, ako iz ove situacije u zadnjih osam, devet meseci ne izvučemo odgovarajuće pouke, i ne povučemo odgovarajuće poteze, neće biti dobro, jer ako nama, ako nam je rektor Đokić već otuđio Univerzitet, ako nam deo tužilaca i sudija pokušava da otuđi pravosuđe, ako nam ovi zaštitnici i poverenici hiberniraju, onda će Jovo Bakić postati prorok. Niko to ne želi, a pogotovo to ne želi najveći deo građana Srbije, ne žele državu, na protiv, oni žele državu koja će čvrsto stati na put nasilju i bezakonju.

Znate, još je davno Puvlije, sirijac rimski rekao – reke je najlakše preći tamo gde izviru, podivljale reke i smrtonosne bujice nereda i haosa, počele su samo kao povremeno i slabo kapanje.

Da bismo rešili trenutnu situaciju i trenutnu društvenu krizu, predsedavajuća moramo se vratiti na izvorište i moramo se vratiti poštovanju zakona.

Ako stavimo zakonsku branu kod izvorišta, rešićemo bujicu bezakonja i haosa nizvodno.

Još jednom, Poslanička grupa Dragan Marković Palma – JS, glasaće za sve predložene tačke dnevnog reda. Hvala vam.

PREDSEDNIK: Hvala vam.

Gospodine Jovanoviću, replika?

Izvolite, ali je sve najlepše rekao o vama, ne znam šta ćete da replicirate, jer obično se replicira kada vas neko uvredi, ali izvolite.

ALEKSANDAR JOVANOVIĆ: Gospođo Brnabić, nema potrebe da unapred implicirate šta ću ja da kažem, a ja ću da kažem ono što je bilo, a u vezi događaja koji se desio…

PREDSEDNIK: Kažem vam šta piše u Poslovniku…

ALEKSANDAR JOVANOVIĆ: Jeste, ja sam ovde pomenut i držim se Poslovnika, jer vi znate da sam rob Poslovnika.

Dakle, da se zahvalim gospodinu Životi što me pomenuo i da razjasnimo šta se desilo u Zaječaru u vezi Branke Lazić, novinarke Informera.

Dakle, tačno je da Branku Lazić, okružili su besni građani i ja sam uzeo u zaštitu tu ženu, da sprečim napade na ženu, to bih uradio da je u pitanju bilo koja druga novinarka ili žena i to očekujem od vas ovde preko puta da radite, kada vidite neku novinarku, bilo koje druge televizije, ili bilo koju drugu građanku da ljudi napadaju.

Ima jedna stvar koju treba da znate. Ja u tome nisam učestvovao sam, da nije bilo studenata, prišla su dva studenta, jedan je držao megafon i izgovorio sledeću rečenicu – Mi žene ne napadamo, sklonite se, nemojte napadati Branku Lazić.

To je uradio student iz kol centra u Zaječaru.

To su isti oni studenti koje vi ovde nazivate teroristima i fašistima. Samo da znate, da nije bilo tih studenata, Branku Lazić bi sigurno neko napao. Tako da se zahvalim i vama, gospodine Života, a i studentima, a i Branki Lazić da kažem da malo manje uleće u tu gužvu. Jer, lako je provocirati. Provocirati besne građane, to možete da radite i vi…(Isključen mikrofon.)

PREDSEDNIK: Nemojte vi ovde da držite predavanje novinarima. To nije vaš posao i to nije dozvoljeno. Nemate vi pravo novinarima da pričate kako oni da rade svoj posao.

Hvala vam mnogo.

Ne znam samo ko je napao Branku Lazić? Očigledno niko. A vi ste je branili ne znam do koga ako niste od blokadera? Ali, dobro, idemo dalje.

Gospodine Lazoviću, imate reč.

Izvinjavam se, prvo replika. Izvolite.

ŽIVOTA STARČEVIĆ: Sve je u redu.

Prethodni govornik je replicirao i ja i dalje stojim na tom stanovištu i na svemu što sam rekao. Ono što želim da kažem jeste da su isto studenti u Nišu gađali odnosno razbijali jaja devojci posred glave, koristeći najbrutalniju moguću silu. Isti ti studenti su gađali direktora Doma zdravlja u Nišu, dr Jerkana, čoveka koji je pomogao svakom ko mu je zatražio pomoć u Nišu. Isto tako, pretukli su dekana Fakulteta za fizičku kulturu ili kako se već zove u Novom Sadu, gospodina Patrika Drida.

Nemojte samo idealizovati bilo šta, jer ništa nije idealno, ni vi, ni mi, ali, jednostavno, da postoji nasilje i da se nasilje vrši, i bezakonje i tortura i neprimereni postupci, to je apsolutno činjenica koja stoji i to je ono protiv čega ćemo se uvek boriti u ovom društvu. Hvala.

PREDSEDNIK: Hvala.

Gospodine Lazoviću, izvolite.

RADOMIR LAZOVIĆ: Hvala, predsedavajuća.

Ja sam zaista nameravao da pričam o dnevnom redu, pa mi dozvolite da skrenem pažnju javnosti na jednu zanimljivu situaciju pre nego što krenem.

Kaže Siniša Mali - prvi stan je teško dobiti, ali posle sledeća 24 idu kao podmazana.

Poštovani građani Srbije, danas su pred nama važni zakoni i sporazumi kojima se nastavlja štetna politika SNS. Tu su medijski zakoni kojima se pokušava odgovoriti na zahteve EU kako bi se vlast nekako domogla sredstava iz EU fonda za reformu i rast, uz izmene Zakona o biračkom spisku i izbor nezavisnog REM-a. To je jedan paket o kome se govori.

Propuštena je prilika da se ovim zakonima dodatno uredi ova važna oblast o kojoj smo toliko puta upozoravali, a na šta su upozoravala i udruženja novinara.

Da vlast nema ozbiljnu nameru da odustane od kontrole medija već zapravo suprotno možemo odlično da vidimo u procesu izbora novih članova REM-a, gde fantomski predlagači vezani za SNS predlažu poslušnike vlasti za ova mesta, kao što vlast nema nameru da odustane ni od manipulacija sa biračkim spiskom, što je potvrdio i ODIHR u svojoj reakciji na Zakon o biračkom spisku, koji je u proceduri. Da, to nas sve čeka, ali deo je iste reformske agende, pa je važno da znamo u kom kontekstu se donose ovi zakoni.

Što se tiče Zakona o zaštiti vazduha, moglo bi zvučati kao dobra vest da se u državi koja ima ozbiljne probleme sa kvalitetom vazduha u kojoj skoro 17 hiljada građana premine svake godine od posledica zagađenja vazduha donosi ovaj novi zakon, ali prema onome što u njemu piše, mi možemo pre reći da on u stvari služi za neku vrstu pokrivanja nadležnih za izbegavanje rešavanja ključnih problema. Monitoring neće biti unapređen, neće biti obavezne pravovremene reakcije na incidente, izbegnuće se i nadzor sprovođenja planova za zaštitu vazduha i sankcionisanje zagađivača.

Srbija već godinama izbegava da primeni nacionalni prag za smanjenje emisija iz velikih zagađivača NERT, a ovim novim zakonom to će se nastaviti, jer njime nije utvrđen nadzor nad primenom plana odnosno sankcije za njegovo neprimenjivanje.

Termoelektrane već sedam godina emituju četiri do šest puta više sumpor-dioksida od dozvoljenog. Zar ne bi bilo logično da se prvo pozabavimo ovim velikim i važnim zagađivačima i temama i da njih prvo rešimo? Ni postrojenja namenske industrijske neće biti sprečena da zagađuju vazduh gradova u kojima se nalaze. To bi bilo ono što bi trebalo prvo uraditi. Pomenuću još Valjevo i "Krušik" koji koristi energente koji izazivaju veliki deo zagađenja ovog grada.

Tu su i novi sporazumi koji će dodatno zadužiti Srbiju. Zadužiće ih dugom koji će morati da vraćaju generacije naše dece.

Ovde smo čuli da kupovino aviona "Rafal" za preko tri milijarde evra mi modernizujemo vojsku. Stvarno? Modernizujemo vojsku? Pa, svima je jasno da kupovinom "Rafal" aviona plaćamo pokušaj Aleksandra Vučića da se dodvori jednoj od velikih svetskih sila za ostanak na vlasti, isto kao što drugoj velikoj sili pokušava da se dodvori nuđenjem litijuma iz doline Jadra, kao što trećoj nudi Generalštab. Nema cene koju Aleksandar Vučić nije spreman da plati da bi ostao na vlasti. Ali, nažalost, tu cenu ne plaća on nego građani Srbije. Kao što su građani Srbije svojim životima platili naprednjačku korupciju u Novom Sadu. Život 16 ljudi je cena vaše korupcije u ovom gradu. Umesto da ovakva tragedija i stradanje budu gorka opomena da se tako nešto nikada više ne ponovi, SNS nastavlja sve po starom.

Zeleno-levi front je otkrio da ni na stanici Prokop nisu sprovedeni bezbednosni standardi, da nema neophodne dozvole. Eno je ova stanica se raspada i prokišnjava. Na železničkoj stanici Novi Beograd upravo se sprovode radovi bez nadzora i bez dozvola.

Znajte, građani Srbije, da se i EXPO, koji grade, gradi tako što nameravaju da menjaju procedure za pribavljanje dozvola za gradnju, da ni ne moraju da imaju standarde koje aktuelni zakoni propisuju.

Umesto da se nakon ove tragedije u Novom Sadu unaprede standardi, oni ih smanjuju, a kada javno govorite o tome kao što sam i ja javno govorio o problemima sa EXPO-m, tužio me je „Milennium team“, naprednjačka građevinska firma angažovana na ovom projektu i to je njihov odgovor uvek - novi napadi, novo nasilje, nove laži, nova represija, kao što se sprovodi represija nad univerzitetima, prosvetarima, studentima.

Ej, bre, tri milijarde evra za ratne avione, a plafoni otpadaju na tek renoviranim školama, u bolnicama i u vrtićima.

Tim parama, našim parama, Aleksandar Vučić plaća svoj opstanak na vlasti kada se kupuju glasovi po selima oko Zaječara i Kosjerića, kada se daju veš mašine, kada se nude koverte, prasići, poklon kese.

Ništa ovi ljudi svoje nemaju da bi dali. Sve su ukrali od naroda, sve su prevarili, sve su obrnuli, štrcnuli i pokrali, pa se hvale da je njihovo.

Oteli su nam državu, pa je sada krčme i rasprodaju da bi platili svoj opstanak na vlasti, a kada se građani pobune, kao što su se pobunili zbog ove korupcije koja nas bukvalno ubija, koristi se zvučni top, batinaši, pendreci, režimski mediji, pa su čak i zloupotrebljene institucije koje ne rade za građane, nego protiv građana, ali i tome dolazi kraj.

U Kosjeriću i Zaječaru videli smo ogroman rast podrške opozicionim listama. Videli smo, možda najvažnije, spremnost građana da brane glasove.

Bio sam u Brajkovićima, Mušićima, Rosićima, Skakavcima, Vardi, Seča Reci, Makovištu, Zarićima, Godačevu, Cikotama i video sam i kupovinu glasova i paralelne biračke spiskove i batinaše, ali najvažnije od svega toga, video sam ljude koji vole svoju zemlju i koji su spremni da se za nju bore i za svoj grad i za Srbiju i za svoje selo.

Video sam solidarnost i saradnju najrazličitijih grupa ljudi koji se i ne slažu baš oko svega, ali se slažu ko je odgovoran za stanje u kojem se naša država nalazi. Videli smo podršku i tih bajkera i tih ratnih veterana, što ih izgleda baš i ne volite, pa im se obraćate bez poštovanja. A videli smo i to da je SNS morao celu svoju mašineriju da angažuje u ovom izbornom inženjeringu.

To sve pokazuje, dragi građani, da je kraj SNS nesumnjiv, ali ono što mene brine i što bi trebalo sve nas da brine je po koju cenu? Šta će biti cena odlaska onih koji nemaju legitimitet, koji nemaju podršku? Da li će se kao do sada boriti za svoje pozicije? Da li su spremni da koriste za to nasilje, represiju, sve ono što smo mogli da vidimo ili će shvatiti da se Srbija nalazi u velikoj društveno-političkoj krizi, iz koje izlaz su vanredni izbori, iz koje je izlaz priznavanja poraza kada se on desi, kao što je, recimo, u ovim gradovima, iz koje je izlaz smirivanje tenzija, a smirivanje tenzija tako što priznate odgovornost, a ne tako što nudite lažne dijaloge ispred trešanja koje pola građana Srbije ne može da plati, jer koštaju 1.200 dinara.

Kraj dolazi, a borićemo se do kraja da on bude što pre, jer svakim danom koštate ovu zemlju previše. Ali, za jednog, evo i dobre vesti, za jednog od njihovih satelita kraj ipak dolazi malo brže, SPS-a nigde nema i to je zaista dobro i ja vas molim da to pozdravimo jednim aplauzom.

Nadam se, a znam da ćemo mi iz Zelenog-levog fronta dati sve od sebe, a znam i da će moje kolege, partneri, prijatelji, dati takođe, iz svih drugi stranaka, daće takođe sve od sebe da ne čekamo na politički kraj i odgovornost SNS toliko dugo kao što smo čekali na kraj SPS. Hvala vam puno.

PREDSEDNIK: Hvala vam, gospodine Lazoviću.

Poslednji put kada smo se videli bilo je nikako izbori, a sada je rešenje u izborima. Zavisi od sednice do sednice.

Reč ima narodni poslanik Milenko Jovanov.

Izvolite.

MILENKO JOVANOV: Dobro, znači sada imamo jedan novi apel, da mi njima lepo predamo vlast, to je poenta, nema veze izbori, nema veze ništa, nego da mi lepo njima predamo, oni smatraju da je to tako potrebno i da se mi lepo povučemo, da razumemo da je došlo njihovo valjda vreme i to je to.

Kaže – da mi priznamo da smo izgubili izbore zato što su oni priznali da su pobedili, pa sada logično je, neko mora da pobedi da bi neko izgubio, da li je tako? Pošto mi treba da priznamo, oni su svoj deo posla uradili, a sad mi izostali, oni su priznali da su pobedili, jeste doduše da to brojke ne govore, a mi odbijamo da priznamo da smo izgubili, e, sada tu je problem, tu je kvaka i sada to ne znam, možda ODIHR reši u buduće.

Kaže – SNS je angažovao svu svoju inženjeriju, sve smo, pa mi to radimo na svim izborima, zato što ozbiljno pristupamo izborima. Dakle, mi smo poslali svu svoju inženjeriju, a oni su poslali njega. Nabrojao je čovek, doduše, pogrešio je pola toponima, ali nije ni bitno. Jasno nam je gde je sve išao, to je za njega bio doživljaj, izašao je iz kruga dvojke čovek, to je ekskurzija bila. I kako, koga su angažovali, tako su i prošli. Šta da radimo? A možda zato što je moćni Srđan Milivojević bojkotovao izbore, možda je to razlog ovakvog rezultata, jer ja verujem što kaže njegov funkcioner jedan da je on svojim autoritetom i kredibilitetom u javnosti mogao tih 50, 60 glasova da navuče.

Onda kaže – koristimo zvučni top, i sada ulazimo u zonu paranormalnog, to je onaj leteći, nevidljivi zvučni top, koji pod uglom pušta znake. Znači, koristili smo protiv opozicije u poslednja tri meseca zvučni top, pčele i retrovizor. To su tri vrlo važna alata kojima smo mi radili na dezavuisanju opozicije. Mislim da su se pčele dosad najbolje pokazale. Ja sada samo ne mogu da utvrdim koji je veći imbecil u priči, onaj koji je izmislio da su dresirane pčele napadale po nalogu i pujdane na ljude, onaj koji je tu priču najozbiljnije pustio kao vest ili oni koji su u to poverovali, pa pričaju i dalje, samo te tri stvari ili svi zajedno, ja stvarno ne mogu samo to da odredim.

Na kraju, nećete kontaminirati ponovo izbor članova REM-a, dakle, to vam je nekim čudom jednom pošlo za rukom, više neće, iz prostog razloga što će taj postupak da bude sproveden onako kako zakon nalaže, kao što je bio i prethodni, a to da li će biti izabrani ovi ili oni ljudi, biće odlučeno u skladu sa zakonom. To vama može da se ne svidi, možete da imate boljeg kandidata, koji nije prošao ili ovako ili onako, ali sa druge strane, to je vaš utisak, a to ne znači da ćete uspeti da kontaminirate ceo proces i da ćete da ostavite Srbiju bez tog regulatornog tela, kome usput pripisuju magične moći. Ne znam, još samo da čujem da REM leči ćelavost i onda smo sve dobili od REM-a.

Dakle, REM rešava ovo, REM rešava ono, REM će da reši medije, REM za štampane medije, znači, REM je za sve. Nemaju pojma ni čemu REM služi, ali kako god.

Još jedna opaska, prosto, nije dobro da od nekoga ko se toliko zalaže za EU dođemo do saznanja da kaže da država EU traži od nas litijum. Evropska unija nije država, to mora da povede računa. A ova priča o tome kako se Francuzima daje ovo, Rusima ono, Kinezima ono itd, to tako mali Đokica zamišlja politiku. Tako mali Đokica zamišlja da funkcioniše država.

Ko nam to drži predavanje? Onaj ko direktno od Rokfelerove fondacije prima donacije. Sad da nam oni pričaju o tome kako treba i ne treba.

Za sam kraj, najveći hit ipak u svemu je da nam predavanja o tome, kaže – trošite naše pare, vi ste našim parama, pa šta si ti uplatio u taj budžet, čoveče, bio nezaposlen do svoje 43. godine života. Mi ga zaposlili ovde u Skupštini, to mu prvo radno mesto, kupio radnu knjižicu kad je postao poslanik i sad on je izdvajao, on je gradio budžet i mi smo njegovim parama plaćali „Rafale“. Pa, mi da smo njegovim parama bilo šta plaćali, pošto se tamo kod njih po tim NVO sektorima sve radi na crno, tu nema, keš na ruke, solarno i ćao, nema poreza, nema doprinosa, ništa državi nije doprineo, ali on kaže njegovim parama mi radimo ovo, mi radimo ono. Da smo njegovim parama radili, možda bismo mogli da nabavimo neki polovan retrovizor da đoramo s nekim nešto i to bi bilo sve.

U svakom slučaju, ne bismo imali, na primer, ni za te pčele da damo subvencije, a sad ćemo dati još više, jer vidimo da je to jedna vrlo ozbiljna delatnost u Srbiji. Hvala.

PREDSEDNIK: Zašto, gospodine Lazoviću, replika?

Eto tako?

Izvolite, jedva čekam da čujem.

RADOMIR LAZOVIĆ: Predsedavajuća, ako ima nekih problema, ako smo mi ukinuli ove propise, vi recite da mi znamo, da se ne nadamo, ako nismo, onda mi repliku dajete po onome što piše ovde.

Evo, građani Srbije, kako izgleda kada nemate odgovore ni na šta. O čemu se ovde radilo? Koji odgovor smo mi sada dobili? Na šta smo dobili odgovor? REM će biti isti kao prethodni. Dobro, znači ne valja, nije radio, nije funkcionisao. Dozvoljavao je da se ljudi sa pištoljima pojavljuju na televiziji, dozvoljavao je da se upućuju pretnje, dozvoljavao je nasilje, dozvoljavao je najbrutalniji obračun sa političkim neistomišljenicima. Nikakvu reakciju oko toga nismo imali. O tome smo pričali i nakon ubistava masovnih u „Ribnikaru“ i Mladenovcu, koliko je neophodno regulisati pitanje medija, da o tome možemo da pričamo i danas. Dakle, taj REM nije ništa uradio po tom pitanju.

Mi smo predložili da se to završi tako da REM zaista bude nezavistan. Evo, vi sada menjate zakone u sred procedure izbora novih članova Saveta REM, vi menjate zakone koji se odnose na REM. Rekao bih da to baš i nije normalno. Jedan od vas koji je trebalo da predstavlja jedan od ovih zakona se gura da bude u Savetu REM-a. Jel to nije sukob interesa? Jel to nije uticaj izvršne vlasti na nešto što bi trebalo da bude nezavisna institucija?

Ja sam se sada ovde zbog kratkog vremena fokusirao na REM, zato što je važno pitanje, ali dajte, odgovorite onda ovo za vazduh. Odgovorite o bilo čemu što se ovde iznosi. Vi, naravno, znate samo uvrede, nasilje, širenje mržnje i ono što smo već videli do sada, ali građani zahtevaju odgovore, ali nema ko da ih ponudi, što je normalno i jasno zašto, jer odgovore nemate. Hvala.

PREDSEDNIK: Lazoviću, ovo nije sednica Odbora za kulturu i informisanje i REM nije na dnevnom redu ove sednice, biće na dnevnom redu sledeće sednice, tako da hajde da se držimo dnevnog reda.

Milenko, da li želite i dalje reč ili nema nikakve potrebe?

(Milenko Jovanov: Nema nikakve potrebe.)

I ja se slažem da nema nikakve potrebe. Hvala.

Idemo dalje.

Reč ima Uglješa Marković, replika.

Izvolite.

UGLjEŠA MARKOVIĆ: Zahvaljujem se, predsednice.

Spomenuti smo bili u prethodnom govoru. Ja ću kratko samo da se osvrnem. Da mi je neko pričao da će opozicija ovoliko empatije pokazivati i saosećanje za Socijalističku partiju Srbiju od ranog jutra, ja zaista u to ne bih verovao.

Ono što želim da kažem jeste da Socijalistička partija Srbije, a kolega Jovanov je to već pojasnio, je u Kosjeriću nastupala na zajedničkoj listi sa našim koalicionim partnerima, Srpskom naprednom strankom, i mislim da rezultat sam govori o sebi, 14 prema 13.

Socijalistička partija Srbije je osvojila dva mandata. Tako da, građani su nam dali poverenje i zasigurno ćemo u naredne četiri godine nastaviti u najboljem interesu građanki i građana Kosjerića, kao i do sada, da obavljamo tu funkciju.

Iskoristio bih priliku da se zahvalim i socijalistima Kosjerića, na čelu sa predsednicom opštinskog odbora Gordanom Josipović.

Što se tiče Zaječara, nemojte da ste nestrpljivi, o tome ću reći par reči par reči. U Zaječaru je situacija bila referendumska, u takvim uslovima, drage koleginice i kolege, moram da vam kažem da pojedine vaše, pa jedno 90% opozicionih stranaka…

PREDSEDNIK: Šta je problem tačno da pustite čoveka dva minuta da govori? Šta je problem vaš?

Izvolite.

Izvinite, poslaniče.

UGLjEŠA MAKROVIĆ: Hvala, predsednice.

Devedeset procenata koleginice i kolege opozicionih stranaka u svom piku popularnosti, veliko je pitanje da li bi osvojili i 2% ili 3% da su izlazili samostalno. Ne znam sa kojim vi, sa kojom hrabrošću govorite o nama i nas komentarišete.

U svakom slučaju želim da se obratim građanima da ćemo mi izanalizirati ono što je, što se tiče Zaječara, dovelo do ovakvog rezultata. U svakom slučaju to nije odraz podrške koju imamo od građanki i građana na republičkom nivou. Ovo je situacioni faktor kao što sam već rekao, da odgovorim i konkretno Socijalističkoj partiji Srbije su već svirali kraj i pre 25 godina. Socijalistička partija Srbije, za one koji ne znaju, ove godine, u julu mesecu, slavi 35 godina, tako da mislim da nas opet prerano otpisuje. Zahvaljujem.

PREDSEDNIK: Hvala vam.

Reč ima narodni poslanik Bojan Torbica.

BOJAN TORBICA: Zahvaljujem.

Želim na samom početku u ime Pokreta socijalista da čestitam predsedniku Srbije Aleksandru Vučiću i SNS veliku pobedu koja prevazilazi veličinu biračkog tela koje je biralo odbornike u Zaječaru i Kosjeriću. Srbija je u nedelju 8. juna rekla da neće prihvatiti nasilje umesto izbora i da neće prestati da sama odlučuje o sebi.

Ono što je u ovom, ali i u svakom drugom trenutku, važnije od toga ko je koliko glasova osvojio jeste, ako nijedan drugi od predloženih zakonskih akata, sigurno Predlog zakona o ostvarivanju prava iz Alimentacionog fonda. Možda je nekom mnogo bitnije politikanstvo, ali našim građanima, posebno onim najmlađim koji zavise od tuđeg, kako finansijske tako i svake druge vrste pomoći, usvajanje ovog zakona mogu slobodno reći je od životne važnosti.

Predlog zakona o ostvarivanju prava i za Alimentacionog fonda, koji je donet na inicijativu predsednika Srbije Aleksandra Vučića, ima za cilj da se uspostavi sistem koji će deci obezbediti neophodnu finansijsku podršku u trenucima kada roditelj ili drugi srodnik ne ispunjava svoju obavezu izdržavanja, a naplata je otežana.

Svedoci smo da se nažalost svaki treći brak u Srbiji završi razvodom, a u gotovo polovini razvedenih brakova postoje deca u kojima su, po slovu zakona, oba roditelja dužna da vode računa i nakon razvoda. O nepoštovanju zakona veoma ilustrativno govori činjenica da oko 200 hiljada roditelja smatra da je sa prestankom bračnog prestao i njihov roditeljski status i ne plaća izdržavanje za svoju decu. Sve ovo nam govori o velikoj neodgovornosti ogromnog broja pojedinaca koje je, priznaćete, društveno neprihvatljivo i krajnje je vreme da država napravi ozbiljan iskorak i zakonski reguliše ovu oblast.

Kako bi ovu ružnu i sramnu svakodnevnicu napokon prekinuli, Predlogom zakona je predviđeno osnivanje Alimentacionog fonda kao budžetskog fonda za koji će sredstva biti obezbeđivana iz republičkog budžeta, donacija i drugih prihoda. Država će, naravno, imati pravo na povraćaj isplaćenih sredstava dužnika sa kamatom i to pravo neće zastarevati, a javni izvršitelji će imati obavezu da prate imovinu dužnika i obaveštavaju fond o mogućnostima naplate kako bi se sredstva vratila.

Kada govorimo o izmenama i dopunama tri medijska zakona, tačnije Zakona o javnom informisanju i medijima, Zakona o elektronskim medijima i Zakona o javnim medijskim servisima, oni su od izuzetne važnosti za Srbiju, pre svega zbog pokušaja da se još kvalitetnije uredi medijska scena i da se aktuelni zakonski propisi usklade sa najboljom praksom u svetu. Istina, kod Zakona o elektronskim medijima, koji smo doneli pre dve godine, se ne radi o nekim revolucionarnim i bitnim izmenama, već o izmenama pravno-tehničke prirode kojima se preciziraju i dopunjuju pojedine odredbe. Tu, pre svega, mislim na one kojima se određuju odnosi između parlamenta i REM-a. Naravno, svako unapređenje je bitno, naročito u ovom periodu, dok očekujemo donošenje nove medijske strategije koja bi trebala da definiše dalji razvoj medija u Srbiji, a koja će odrediti sve buduće korake koje će država preduzimati kako bi se poboljšalo stanje u medijskoj sferi.

Izmene i dopune Zakona o javnom informisanju, iako male, kao i kod prethodnog zakona, predviđaju uspostavljanje jedinstvenog sistema za praćenje sufinansiranja medijskih projekata, a čime će se obezbediti veća transparentnost u korišćenju javnih sredstava. Takođe, osiguravaju bolju zaštitu novinara i uvođenje mehanizama za očuvanje njihovog profesionalnog integriteta, čime se podržava sloboda i bezbednost rada u medijima, a unapređuje se i rad samoregulatornih tela, što doprinosi većoj odgovornosti medija i poštovanju etičkih standarda.

Izmenama i dopunama Zakona o javnim medijskim servisima, moramo priznati da imaju poseban značaj u svakom društvu, predviđa se nepristrasnost i nezavisnost informisanja i raznovrsnost sadržaja programima koji moraju biti u skladu sa najvišim etičkim i međunarodnim standardima. Predložene izmene i dopune ovog zakona, koji se primenjuje više od jedne decenije, imaju za cilj da unapred rad javnih medijskih servisa, da obezbede veću odgovornost prema korisnicima i stabilizuju finansiranje javnih medijskih servisa. Te izmene i dopune trebale bi da doprinesu jačanju javnog interesa u oblasti informisanja.

Posebno bih pozdravio uvođenje instituta poverenika za zaštitu prava slušalica, gledalaca i čitalaca, koji će biti nezavistan i samostalan u svom radu.

Na ova tri medijska zakona kolega Komlenski i ja imamo određene manje primedbe, koje smo uobličili u amandmane i predali u skupštinsku proceduru.

Od ništa manjeg značaja nisu ni ostali predlozi zakona koji su uvršteni u dnevni red, poput Predloga zakona o vazduhu, čije će donošenje doprineti unapređenju kvaliteta vazduha, doprineti da imamo čistiji i zdraviji vazduh, a samim tim i zdraviju celokupnu životnu sredinu. Kod pomenutog zakona bih posebno istekao obavezu Agencije za zaštitu životne sredine i ovlašćenih zavoda za javno zdravlje da, kada dođe do prekoračenja koncentracija, a pogotovo koncentracija koje utiču na zdravlje ljudi, obaveste jedinicu lokalne samouprave, a koja je obavezna da o tome obavesti sve svoje građane. Ništa manje značajno i preciznije definisanje instituta inspektora, preciziranje i pooštravanje kaznene politike tj. kaznenih mera.

Zbog svega napred navedenog, kao i stvari koje će u raspravi u pojedinostima izneti moje kolege, u danu za glasanje poslanička grupa Zdrava Srbije – Pokret socijalista će podržati sve predložene zakonske tekstove. Zahvaljujem.

PREDSEDNIK: Hvala vam.

Reč ima narodna poslanica Elvira Kovač.

Izvolite.

ELVIRA KOVAČ: Zahvaljujem uvažena predsednice, predsedništvo, dame i gospodo narodni poslanici, članovi Vlade, u ime poslaničke grupe SVM trudiću se da u predviđenom vremenu pričam o nekoliko predloga zakona, najpre od izuzetno značajnom Predlogu Zakona o ostvarivanju prava iz Alimentacionog fonda.

Jasno je svima nama da je pravna zaštita dece, roditeljstva i porodice u Republici Srbiji izuzetno značajna, zapravo znači zaštitu osnovnih ljudskih prava, a shodno obavezama, i to smo čuli iz nekoliko prethodnih izlaganja, koje je Republika Srbija preuzela i međunarodnim ugovorima, posebno Konvencijom o pravima deteta, članom 27. izuzetno značajnoj i ovim se obezbeđuje da dete dobije izdržavanje od roditelja ili drugih lica koje su finansijski odgovorna za decu.

Za SVM zaštita dece, roditeljstva i porodice je stup demografske politike i mi smo i u našem izbornom programu, jer jedni od retkih koji tokom izbora se trudimo i da građanima prikažemo izborni program, koji može da se čita i na mađarskom i na srpskom, na našem sajtu, naglasili potrebno je obezbediti pomoć porodicama do punoletstva ili dok dete ne završi školovanje najduže do 26 godina života i slažemo se da je ovaj Predlog zakona u potpunosti u duhu sa ovim i ovde stoji da pravo na privremeno izdržavanje imaju shodno odredbama Porodičnog zakona maloletna, kao i punoletna deca do navršene 26 godine života ukoliko uče.

Svima nama je jasno i danas smo verujem i iz izlaganja uvaženog predlagača, predsednice Skupštine i ostalih čuli da ovaj predloženi zakon predstavlja jedan od sistemskih koraka ka ostvarivanju prava deteta na izdržavanje, jer se jačanje pravne zaštite, složićemo se, ogleda ne samo u priznavanju određenih pravila, već i njihovom ostvarivanju putem odgovarajućih procesnih mehanizama.

Savez vojvođanskih Mađara, naša poslanička grupa svakako podržava uvođenje Alimentacionog fonda koji predstavlja vid institucionalne zaštite i dece i roditelja, jer bi na ovaj način, kao što smo to čuli, država isplatila iznos koji je utvrđen sudskom odlukom, a zatim preuzela pravo na naplatu duga.

Spomenula bih nekoliko stvari kao što je činjenica da je članom 195. Krivičnog zakonika utvrđeno da je nedavanje izdržavanja krivično delo za koje je propisana novčana kazna ili kazna zatvora do dve, odnosno ako se usled nedavanja izdržavanja nastupile teške posledice za izdržavano lice učinilac će se kazniti kaznom od tri meseca do tri godine.

Zanimljivo je spomenuti uporednu praksu u nekim državama kao što su npr. Danska, Velika Britanija - ukoliko roditelj zaboravi svoju zakonsku obavezu, obavezu plaćanja na snagu na primer stupa privremena zabrana upravljanja automobilom ili dobijanja pasoša. Zanimljivo mogli bi razmislimo o ovako nečemu, ali složićemo se svi da je zatvorska kazna najmanje efikasna i ako pogledamo našu praksu i statistiku najređe se primenjuje.

Statistički podaci koje sam našla iz 2021. godine kažu da je u Srbiji zbog neplaćanja alimentacije podneto 1.795 krivičnih prijava, a u zatvoru su završile svega 123 osobe.

Problem je što su to postupci koji traju dugo, a sama zatvorska kazna nije rešenje. Ne može da obezbedi finansijsku podršku detetu u trenutku kada mu je ona potrebna.

Nisu retki slučajevi ni da krivično gonjenje protiv supruga zbog nasilja u porodici zastareva i da istovremeno nastupa i apsolutna zastarelost za tužbu za neplaćanje alimentacije.

Kada sam već kod teme nasilja u porodici, na kojem je takođe Vlada Republike Srbije, uz podršku SVM mnogo radila, mislim da je značajno naglasiti da je jedino rešenje ponekad u slučaju porodičnog nasilja i neplaćanja održavanja prva pomoć za žrtve su prihvatilišta i sigurne kuće. Svi znamo da su smeštajni kapaciteti ograničeni.

Pošto pored toga što smo mi manjinska stranka zapravo se najviše fokusiramo na Vojvodinu, jer sebe smatramo i regionalnom strankom, a nekada su ovde neki pričali o tome da se nikada ne spominje Vojvodina, samo u njihovom slučaju, da naglasim da kada pričamo o AP Vojvodine i njenoj teritoriji i sigurnim kućama poznata je činjenica da u Vojvodini ima pet sigurnih kuća, od ukupno 13 u Republici Srbiji. U Vojvodini su u Novom Sadu, Zrenjaninu, Somboru, Pančevu i Sremskoj Mitrovici. Smeštajni kapaciteti ovih sigurnih kuća su trenutno 67 mesta, a kada pogledamo standarde koje nam predviđa na primer Istambulska konvencija i Savet Evrope to bi trebalo da bude 190 mesta i moram da kažem da jedino sigurna kuća u Pančevu je licencirana, ako pričamo o Vojvodini.

Naravno, nama je jasno i svakako podržavamo da je u interesu, najboljem interesu deteta je nastala ideja o Alimentacionom fondu i kao što je to izneto, dakle, država će da plati alimentaciju sa pravom refundiranja sa kamatom i da potraživanja neće zastarevati. O svemu tome je razgovaramo i pričaće se ovde kada budemo raspravljali o Predlogu zakona u pojedinostima najviše, pošto sam videla da ima amandmana.

Pošto se ovde pre nekoliko minuta, odnosno još u prepodnevnom delu rasprave otvorila rasprava o tome čija je ideja i na samom Odboru za prava deteta, mislim da to nije toliko značajno. Značajno je da je ovaj predlog pred nama u nadi da će ga svi podržati, kao što će to učiniti i SVM.

Samo bih malo uporedne prakse. U Švedskoj na primer slična ideja je zaživela još odavno. Alimentacioni fond je osnovan 1937. godine. Bez toga koliko se ovde raspravljalo čiji je predlog, razmišljalo se na ovu temu i ranije kada su bile neke pripreme izrade prednacrta građanskog zakonika, izrade Porodičnog zakona, ali uglavnom se odustalo od toga jer nije obezbeđena održivost.

Stoga je značajno to o čemu smo ovde čuli od uvaženog ministra finansija, ali i od ostalih kako će se zapravo Alimentacioni fond puniti, kakvo je njegovo održavanje. Mislim da je bespredmetna rasprava da li su sada ovde jedna, druga, stara, nove ministarke prisutne. Jasno je da je predlog Ane Brnabić iza koga stojimo svi i da smo čuli od Ministarstva finansija da je već ove godine obezbeđeno 500 miliona dinara.

Još malo statistike. Na osnovu podataka Republičkog zavoda za statistiku u Republici Srbiji se u ogromnom broju slučajeva, u 69% slučajeva dete dodeljuje majci i nažalost podaci udruženja samohranih roditelja Srbije iz 2022. godine kažu da dve trećine roditelja očeva ne plaćaju alimentaciju, čak i jedna četvrtina majki i ukoliko je dete dodeljeno očevima ne plaćaju redovno alimentaciju.

Dakle, samohrani roditelji, složićemo se svi, se suočavaju sa raznim problemima. Ako su zaposleni upravo sa tim što je jako teško naći fleksibilno radno vreme, stoga SVM podržava da oni svakako imaju prioriteta prilikom upisa dece u predškolske ustanove ukoliko su zaposleni, a kada su nezaposleni naravno još je teže naći posao.

Bila je ovde i ministarka privrede, da pohvalim jedan od konkursa Ministarstva privrede iz prošle godine. Dakle, 2024. u avgustu Ministarstvo privrede je prvi put pružilo finansijsku podršku samohranim majkama preduzetnicama i u tom programu je oko 55% bespovratnih sredstava opredeljeno za žene samohrane majke.

Dakle, potrebno je vođenje detaljnijih evidencija o samohranim roditeljima kako bi se razni vidovi pozitivne diskriminacije, ako tako mogu da kažem, podrške mogli još pružiti njima.

U preostalom vremenu predviđenom za poslaničku grupu ću se truditi da spomenem još nekoliko tema, koliko je to već moguće za 20 minuta. Ipak nam je vrlo bogat dnevni red. Za SVM je izuzetno značajna kontrola i izveštaji nezavisnih regulatornih tela koje mi svakako pratimo sa pažnjom, pa i zaključci, predlozi preporuka određenih odbora, kako Odbor za pravosuđe, ali najviše Odbora za ljudska a manjinska prava i ravnopravnost polova. Bez toga, nije da ne smatramo da je Agencija za sprečavanje korupcije ili DRI itd. svi ste vi bitni, ali za nas iz ugla ljudskih manjinskih prava najpre posao Ombudsmana i Poverenice za zaštitu ravnopravnosti i njihovi razni izveštaji su oni koje čitamo sa pažnjom. Stoga me raduje što sada na dnevnom redu i SVM to posebno naglašava i podržava imamo konačno izveštaje iz prethodne dve, tri godine ovih nezavisnih regulatornih tela, kao i preporuke raznih odbora, kao što sam to naglasila.

Pokušaću da podvučem samo nekoliko i da napravim paralelu, recimo, i sa Izveštajem Evropske komisije, jer mi konstantno i u izveštajima međunarodnih tela, dakle, da li je to OEBS, Savet Evrope ili Evropska komisija, a i u samim izveštajima naših nezavisnih regulatornih tela, čitamo da kada pričamo o osnovnim ljudskim pravima da postoji dobar zakonodavni i institucionalni okvir za očuvanje osnovnih prava, ali da ga je potrebno dosledno efikasno sprovoditi, da su ljudska prava u Srbiji u velikoj meri poštovana, ali naravno da ima daljeg prostora za unapređenje.

Izuzetno je značajan posao koji, kažem, i Poverenica i Ombudsman rade, jer iz pregleda raznih aktivnosti i preporuka stičemo uvid, zapravo ravnotežu između dobre uprave i zaštite ljudskih i manjinskih prava i sloboda, kontrole rada, otvorenosti i transparentnosti organa vlasti od strane građana i ono što je najznačajnije, kako bi mogli da jačamo vladavinu prava.

Iz ugla Narodne skupštine, a pošto je SVM poznat po tome da je za nas ugled institucija i Narodne skupštine izuzetno značajan, konstantne su preporuke da mi treba da nađemo način kako bismo mogli na sistematičniji način da pratimo rad nezavisnih regulatornih tela. Oni nam uvek predaju svoje izveštaje na vreme i žao mi je što zbog raznih političkih previranja u proteklom periodu nismo o njima raspravljali.

Nekoliko najznačajnijih stvari iz najsvežijeg Izveštaja za prošlu godinu, koji je dostavljen do marta ove godine, u zakonskom roku. I Poverenik i Ombudsman su rekli, i to je u zaključcima Odbora za ljudska i manjinska prava, da je neophodno nastaviti iliti završiti rad na posebnom Akcionom planu za nacionalne manjine.

Podsetiću sve nas da je to izuzetno značajan akcioni plan, kao deo Poglavlja 23, i da je došlo zaista do kašnjenja. Inkluzivan je proces, mnogi su uključeni, ali apelujemo na to da, ukoliko je moguće, Srbija što pre usvoji novi poseban akcioni plan za poboljšanje položaja nacionalnih manjina.

Druga značajna tema o čemu SVM priča i podnosili smo mnogo amandmana na određene zakone, što se tiče zakonodavnih okvira, mnogo toga je urađeno, ali i dalje je potrebno preduzeti mere kako bi sastav državnih organa, organa lokalne samouprave, drugih organa javne vlasti odgovarao nacionalnom sastavu stanovništva. Povećanjem broja zaposlenih pripadnika nacionalnih manjina, njihovim školovanjem i osposobljavanjem, sa jedne strane, mi kao narodni poslanici podnosimo amandmane. Činimo to da se napravi prostor za što više pripadnika nacionalnih manjina u organima javne uprave, kao što sam to rekla, a s druge strane zahvaljujemo se nezavisnim regulatornim telima koja su ukazala na potrebu školovanja, doškolovavanja.

Konkretne stvari koje radimo – Nacionalni savet mađarske nacionalne manjine, najpre najveću pomoć Mađarske, kao naše matice, obezbeđuje stipendije za učenike. Imamo studentski dom „Evropa“ u Novom Sadu, koji je sada proslavio desetogodišnjicu svog postojanja. Dakle, nama je značajno da naša deca uče, studiraju ovde u ovoj zemlji i da u njoj ostanu. Raduje me što, bez obzira na blokade, na sve sa čime se ovo društvo suočava, Nacionalni savet je uspeo da obezbedi ove stipendije.

Pored toga, obezbeđujemo i posebne stipendije za pravnike, dakle koji su osnovnu ili srednju školu pohađali na mađarskom, može čak to da im bude i drugo zanimanje, to je najveća novina, takođe nam pomaže mađarska Vlada. Sličan program je i za mlade ekonomiste. Najnovije, najsvežije za doktore i zubare, kako bi zaista, ako im se ukaže prilika, dakle, pripadnici nacionalnih manjina dobili posao, ali da bi završili fakultete, bili obrazovani neophodno im je i stipendiranje. Stipendije za ekonomiste, na primer, Narodna banka Mađarske nam je pomagala u obezbeđivanju, to su dodatne stipendije. Digresija, ali mislim da je to izuzetno značajno podvući.

Sledeća tema na koju je takođe ukazao Ombudsman je Zakon o nacionalnim savetima nacionalnih manjina, dakle, dosledna primena tog zakona, kao i primena Zakona o službenoj upotrebi jezika. Takođe, izuzetno je značajno, jer od 45 jedinica lokalnih samouprava u Vojvodini, u 40 je u službenoj upotrebi 10 manjinskih jezika, da ne pričamo samo o bogatstvu, da zaista građani uživaju ta svoja prava, kada pričamo o službenoj upotrebi jezika. Ako pričamo o celoj Srbiji, od 173 jedinice lokalnih samouprava, 68 je multietničkih, a od toga 41 u Vojvodini, a 27 u centralnoj Srbiji.

Da još jednom naglasim, bitno je da u onim lokalnim samoupravama, u našem slučaju, naravno, najviše pričamo o mađarskoj nacionalnoj zajednici, dakle, u kojima Mađari žive tradicionalno i u većem broju, građani mogu da komuniciraju sa državnim službenicima i na svom maternjem jeziku, sa sudijom, tužiocem, policajcem i vatrogascem. Uvek naglašavamo i na pošti, kada dođe bakica koja možda ne zna adekvatno srpski, značajno je da sa onim sa kime se vidi može da priča i na mađarskom.

Zbog toga bih se posebno zahvalila i Ministarstvu unutrašnjih poslova. Konstantno kada su raspisani konkursi za kako vatrogasce, policajce, SVM radi na tome da što više pripadnika ne samo mađarske, već i ostalih nacionalnih manjina prođe i te testove. Nekad nije lako, nekad je problem prepreka i u tome što ti kandidati ne mogu da polažu ispit na svom maternjem jeziku. Mislim da je ovo jedno od pitanja koje u bliskoj budućnosti treba da rešimo sa Ministarstvom unutrašnjih poslova.

O samom izveštaju Evropske komisije, koji je takođe na dnevnom redu, govorila sam iz ugla predsednice Odbora za evropske integracije. Nisam želela da zloupotrebljavam svoju poziciju, pa iz ugla SVM da naglasim zašto mi zapravo sada ne raspravljamo o izveštaju za 2023. godinu. Nažalost, ove godine izveštaj je mnogo bolje koncipiran od prethodne i vide se neke razlike, ali moramo iskreno reći da se nekad izveštaji prepisuju iz godine u godinu.

Ono što je za nas najznačajnije, Vojvodina se spominje svega tri puta u izveštaju Evropske komisije, i to u kontekstu izveštavanja o pokrajinskim izborima, koji su bili sa prethodnim republičkim i spominje se ustavna obaveza donošenja zakona o finansiranju Vojvodine, koji Srbija još uvek nije ispunila. Govori se i o medijima, odnosno izveštavanju na jezicima nacionalnih manjina, koje nije idealno npr. u južnim delovima Srbije, a RTV, kao javni medijski servis na nivou pokrajine, se pohvaljuje. Dakle, svega se u tim delovima spominje Vojvodina.

Kada sam već kod medija, ne manje značajni medijski zakoni koji su pred nama, za SVM, kao što sam naglasila je svakako značajno da su oni konačno stigli, da taj najobimniji o kojem smo pričali, dakle o javnim medijskim servisima, prepoznaje i RTV kao javni medijski servis, čije funkcionisanje je slično kao i RTS, ali naravno uvek ima prepreka, problema. Za našu poslaničku grupu je izuzetno značajno da se obezbede zakonski preduslovi za rad RTV Vojvodine.

Da naglasim to što svi mi znamo, ali je bitno iz ugla SVM da se programi RTV Vojvodine realizuju na srpskom i na 15 jezika nacionalnih manjina. Radio Novi Sad 2 emituje celodnevni program na mađarskom jeziku, Radio Novi Sad 3 emituje program na 14 jezika nacionalnih manjina. Mogla bih da iznesem još konkretan primer Pokrajinske vlade, jer je za izdavanje medijskih sadržaja na jezicima nacionalnih manjina izuzetno značajno finansiranje. Dakle, Pokrajinska vlada je ta koja redovno pomaže i podržava devet izdavačkih kuća, sufinansira 22 lista na mađarskom jeziku, jedan dnevni, pet nedeljnih, tri mesečna i 13 omladinskih, odnosno dečjih, radio programi na mađarskom jeziku se emituju na 15 radio stanica, ali da vas ne opterećujem detaljima.

Dakle, da sumiram, poslanička grupa Savez vojvođanskih Mađara će u danu za glasanje podržati kako predložene zakone, tako i zaključke nekoliko odbora i sve što se nalazi na dnevnom redu. Dozvolićete mi da, kao neko ko dolazi iz Zrenjanina, posebno pohvalim i to o čemu je uvaženi ministar finansija pričao, da ćemo konačno videti konkretne korake na auto-putu i još brže povezati Zrenjanin kako sa Beogradom, tako i sa Novim Sadom. Zahvaljujem na pažnji.

PREDSEDNIK: Hvala vam.

Sada reč ima narodna poslanica Marinika Tepić. Izvolite.

MARINIKA TEPIĆ: Zahvaljujem.

Poštovani građani, gosti iz Vlade, trebalo je da eksplodira pobuna studenata i građana da biste vi stavili na dnevni red i Zakon o Alimentacionom fondu, jer ovaj zakon ste najavili kao spasonosnu slamku 7. marta. Dakle, neposredno pred najveći protest u Beogradu 15. marta, preplašeni od pobune ljudi na ulicama Beograda i Srbije, i da probate da ih na ovaj način amortizujete.

Ovaj zakon je moja ideja, uskliknuo je tada vaš šef, tri godine nakon što smo od njega na konsultacijama 2022. godine tražili podršku za našu ideju, ideju Zakona o Alimentacionom fondu.

I, tačno je, da nije postignut konsenzus u prvim mesecima, ali ni nakon toga niste hteli da ga stavite na dnevni red, ni onda kada smo ga nakon toga podneli kao poslanička grupa SSP, sa kolegama iz PSG 2023. godine. Niste hteli ni od 2024. godine, kada smo ga opet podnosili, uz podršku kolega iz Ekološkog ustanka i Srbija centar SRCE, a tokom svih ovih godina koliko se majke, ako već brinete, sa decom, napatilo jer nisu imale nikakve prihode, pošto drugi roditelj jeste bio neodgovoran i nije davao izdržavanje za decu.

Onda, ovog 23. aprila Alek i javno saopštava da je zakon čak, on lično pisao, ali da će ga Ana Brnabić, eto, samo predložiti pošto on nije nadležan da bude predlagač. Da ne bude nikakve sumnje, niko normalan ne može biti protiv formiranja Alimentacionog fonda i obezbeđivanja sigurnosti samohranom roditelju i deci, kada je drugi roditelj neodgovoran i ne plaća izdržavanje svog deteta ili dece. Sve i pošto su rešenja u našem predlogu zakona o alimentacionom fondu mnogo bolji i sveobuhvatnija, ali vama nije palo na pamet ni da sprovedete javnu raspravu, a komo li, konsultacije sa svim parlamentarnim grupama. Zašto? Upravo zato što je i ovo bio panični iskorak uoči velikog protesta 15. marta u Beogradu, i sam Vučić je to priznao.

Pazite, kakva smo mi to zemlja, kada predsednik Republike kaže u kameru- sinoć sam završio pisanje Zakona o Alimentacionom fondu i nadam se da će za sedam dana da se nađe u proceduri. Ubi se čovek od procedura.

Pa, da vas onda pitam, zašto nije tako napisao, i evo, vi podneli i zakon roditelj negovatelj, ako već kažete da toliko brinete naročito o majkama. Taj zakon smo podneli prvi put pre više od tri godine, sada ga ponavljamo uporno da se nađe na dnevnom redu, tačnije izmene Zakona o socijalnoj zaštiti, kojima se uspostavlja status roditelj negovatelj, za roditelje dece sa smetnjama u razvoju.

Evo, kažite nam zašto niste i taj zakon podneli, naročito ako znamo koliko su povezana ova dva statusa roditelja, jer su roditelji dece sa smetnjama u razvoju uglavnom i samohrani roditelji, s obzirom da su porodice dece sa smetnjama u razvoju često razorene i da sa decom opet ostaje jedan roditelj, dakle, samohrani i najčešće su to opet žene, odnosno majke.

Šta treba da se desi da se setite i njih? Da se opet dogodi još neka veća kriza da biste se dosetili da uspostavite i zakon roditelj negovatelj i da pokušate da se i na taj način spasite, i ako vas ništa ne može spasiti.

Prvi put posle izbora juče u Kosjeriću i Zaječaru, niste slavili sa trubačima, Vučević nije otvarao šampanjac, Ana Brnabić nije bacala kosku, Selaković nije poveo kolce, a Vučić nije onako huliganski mahao pesnicama. Ništa od toga, jer znate da ste pokrali izbore šakom i kapom i znate da vam neće pomoći ni ovih nekoliko zakona koje ste stavili na dnevni red kao tobož brižni za samohrane roditelje, a onda ispod njih, još 40 zakona za nastavak kriminala, pljačke i korupcije, da pokradite što se još može, dok vas građani ne počiste i vas i vašu organizovanu kriminalnu grupu na čelu sa Andrejem i Alekom, Novakom Nedićem, Reljom, Dijanom. I, da, Novakom Nedićem.

Da vas pitam, gospođo Brnabić, gde vam je sada Novak Nedić? I, vaš dugogodišnji generalni sekretar Vlade, gospođo Brnabić? Na odvikavanju na Zlatiboru ili se krije od hapšenja ili se krije od onih kojima je svašta naobećavao dok je bio državni funkcioner?

Brecate se na studente i građane ko gde sve sme ili ne sme da uđe prethodnih meseci? Šaljete policiju na lokalne odbornike da ne mogu da uđu i prisustvuju sednicama? Nema nijedne lokalne sednice skupštine bez kordona. Šaljete policiju na studente, a vama u sred Vlade Srbije, evo dok ste vi bili premijerka, 2018. godine osumnjičeni za trgovinu drogom i pranje novca, uhapšen u Francuskoj. Ovo je Branimir Vujović, gospođo Brnabić, saradnik vašeg Novaka Nedića, ali i najbliži saradnik Filipa Koraća, obojica su u Francuskom pritvoru, kažem za trgovinu drogom, oružjem, za pranje novca, još desetine teških krivičnih dela.

I, šta ćemo sad? Mislite da ćete se sakriti iza Alimentacionog fonda i vi i organizovana kriminalna grupa na čelu sa Andrejem i Alekom. Ispadoše svi kriminalci, svi su krivi, samo vi, baš kao francuska sobarica ništa, nemate veze ni sa kim, a sa svima ste sarađivali, kao i sa Belivukovom grupom. Pa, dok vam je bio od koristi bili su dobri, ceo državni aparat ste im stavili u zaštitu. Kada su počelu da vam prave štetu onda ste ih se otarasili, pa prešli na druge. Pa, ste se otarasili njih, pa sad je pitanje na koga ćete da pređete. Znači svi krivi, samo vi ništa.

Zato još jednom tražim od tužioca za organizovani kriminal da reaguju i sve pomenute privedu i ispitaju, pošto čujemo da i neke tužioce već spremate za odstrel. Nadam se da će se bar sada razmrdati i ohrabriti da počnu da rade svoj posao i usudila bih se da kažem da im je ovo poslednja šansa pre nego vaš padajući režim otpočne konačnu odmazdu i nad njima, nad tužiocima. Hvala vam.

PREDSEDAVAJUĆA(Nevena Đurić Nikitović): Reč ima Milenko Jovanov.

MILENKO JOVANOV: Ima ona izreka koja kaže, ne grdi majka sina što se kocka nego što se vadi. E, to smo imali sada prilike da vidimo i zašto. Dakle, održi se konferencija za štampu, lupi se glupost, zbog toga se njima važna opoziciona javnost pobuni, kaže im da je vreme za provetravanje opozicije i sklanjanje da su neozbiljni, da su ovakvi, da su onakvi i onda umesto da priča o Alimentacionom fondu, koji su nekada i sami predlagali, cela priča o tome šta je pesnik hteo da kaže i kako ona u stvari ima dokaze za ono što priča samo niko nije razumeo i tako dalje.

Dakle, ja, kao što je i predsednik rekao i ona je pozvala tužilaštvo, i ja pozivam tužilaštvo konačno da radi, ali da onda tužilaštvo ukoliko utvrdi, kada utvrdi, kad utvrdi, kao što će da utvrdi, da nema veze sa istinom ovo što se govori, da onda odgovaraju oni koji su širili laži, izazivali paniku, nered i optuživali najviše funkcionere ove države da su narko dileri i da se njihove slike nalaze na paketima droge koja se prodaje po Kolumbiji. Dakle, svi da odgovaraju, baš tako kao što se traži, a ne da se iz Skupštine pokaže prstom tužiocima kako će da se radi.

Još jednom, za rad istine, pošto je Snežana Paunović već o tome govorila, apsolutno je, hajde iskoristiću najblažu moguću reč, ne fer, ali i bezobrazluk da se na bilo koji način upire prstom na SNS ili na bilo koga iz vladajuće koalicije, što se tiče Zakona o Alimentacionom fondu. Dakle, mi smo apsolutno bili raspoloženi, odredili predstavnika, bio je dogovor za one koji su zaboravili da ih podsetim, da predstavnice budu zajedno svih poslaničkih grupa, odnosno predlagači formalni tog akta, a onda su njih optužili da sarađuju sa nama i povukli potpise i rekli, nećemo o tome da učestvujemo i to je sve propalo. I, sada smo mi krivi zbog toga što se oni stalno svađaju. Hajde, uozbiljite se više.

Najzad, što se tiče pobede, da, bila je pobeda. A kako smo je proslavili? Pa, evo, Bečiću je bila policija jer ste ga prijavljivali kako je glasna muzika, na primer. Tako da, da, proslavljali smo pobedu, ali ne znam što ste vi prestali sa vašim slavljem? Zar niste vi pobedili? Hvala.

PREDSEDAVAJUĆA: Reč ima Ana Brnabić. Izvolite.

ANA BRNABIĆ: Hajde da počnem od Alimentacionog fonda.

Kao što je i kolega moj, Milenko Jovanov, rekao i kao što vi jako dobro znate, nemate vi problem ovde ni sa Aleksandrom Vučićem, ni sa Srpskom naprednom strankom. I predsednik Republike Srbije, Aleksandar Vučić i Srpska napredna stranka su uvek, ali uvek bili tu da podrže predlog bilo kog zakona koji je dobar za građane, a posebno za žene i decu u ovoj zemlji, bez obzira da li dolazi od strane opozicije, od strane naših koalicionih partnera ili nekog trećeg, uvek. Nikada problem ovde niste imali. I to je gospodin koji sedi do teoretičarke zavere takođe priznao.

Ja sam našla stenogram Prve sednice Prvog redovnog zasedanja, održane 22. aprila 2024. godine. Citiram: "Pre godinu i više dana predložili smo dva zakona koja bi sasvim sigurno rešili deo problema ogromnog broja ljudi - Zakon roditelj-negovatelj i Zakon o Alimentacionom fondu. Predsednik Republike Srbije Aleksandar Vučić nam je na konsultacijama oko izbora za onu prethodnu Vladu rekao da podržava usvajanje tih zakona. Srpska napredna stranka je takođe rekla da je spremna da prihvati ove zakone. To se nije desilo jer su neke opozicione stranke bile stava da ne žele sa SNS-om ništa da potpisuju".

Dakle, gospodo, problem je u vama. Ponovo je problem u opoziciji koja ne može da se složi ni oko Predloga zakona o Alimentacionom fondu. Nije problem ni u Aleksandru Vučiću ni u SNS.

Dodatni je vaš problem što Aleksandar Vučić pažljivo čita sve predloge zakone, te je i u tom predlogu zakona našao brojne mane koje je onda ispravio u predlogu zakona koji smo zajedno radili sa timom ljudi. Da ste pročitali Predlog zakona koji je trenutno na dnevnom redu, videli bi bitne razlike između tog predloga zakona i onog ranije koji nije stigao na dnevni red zato što opozicija međusobno nije mogla da se složi ni oko zakona koji je važan za majku i decu. Važnije su bile vaše međusobne rasprave, vaše međusobne svađe, vaša međusobna mržnja, nego briga o deci. I to je jedina istina.

Sad da vam kažem koje su bitne razlike i kako je Aleksandar Vučić uspeo, zajedno sa timom ljudi koji je pisao ovaj predlog zakona, da ispravi te bitne nedostatke u tom predlogu zakona. Prva je što je u ovom ranijem predlogu zakona, koji se nije našao na dnevnom redu zbog međusobne svađe u okviru opozicije, postupak ostvarivanja prava na privremeno izdržavanje bio upravni postupak, te je bio komplikovaniji, zahtevao je duži vremenski period za njegovu realizaciju. Ovaj postupak koji predlažemo se sprovodi u skladu sa zakonom kojim se uređuje izvršenje i obezbeđenje. On je brz, jednostavan i efikasan. Dođe izvršitelj u roku od 15 dana, novac se isplati.

Takođe, bitna razlika koja takođe pokazuje brigu Aleksandra Vučića i SNS o deci i pre svega o majkama je ta što se vi niste čak ni setili da oslobodite troškova te porodice tog upravnog postupka koji je neefikasan, dugotrajan i skup. U Predlogu zakona koji smo dali i koji se nalazi pred vama, poštovani narodni poslanici, ti troškovi ne postoje. Dakle, oni nisu izloženi bilo kakvim troškovima, što je, složićemo se, jako dobro za te porodice.

U predlogu zakona koji se nije našao na dnevnom redu zato što je bila svađa do krvi, ili kao što bi teoretičarka zavere rekla, do koske, međusobne između opozicije, bilo je da taj zakon važi samo za decu do navršenih 18 godina.

Mi smo uzeli mnogo širu definiciju, tako da danas imate do 26 godina, kako bi obezbedili bezbednost i sigurnost tokom školovanja. To je takođe izuzetno bitna razlika i pokazuje predanost i posvećenost predsednika Aleksandra Vučića ovoj temi. Za razliku od vas, koji ste pokušali politički da zloupotrebite tu temu pa ni oko toga niste mogli da se dogovorite, nego je opet bila važnija vaša mržnja i vaše svađe od toga da zaštitimo majke i decu. Ali, dobro, nema veze, šta da se radi. Zato smo mi tu i predsednik Vučić da ispravimo te stvari.

Takođe, opet u skladu sa razlikama između naše i vaše politike, mi smo vodili računa da Republika Srbija, da budžet svih građana može da se obezbedi sigurno i stoprocentno. Takvo obezbeđenje nije postojalo u predlogu zakona koji ste vi imali, zato što je tada bilo da bi se pravo na regres ostvarivalo u upravnom postupku pred organima nadležnog ministarstva, gde imate mogućnost bezgraničnih žalbi i pokretanja upravnih sporova. Dakle, Republika Srbija se verovatno nikada ne bi naplatila. To vama u 12 godina vaše vladavine nikada nije bilo ni bitno. Na kraju krajeva, zato ste i doveli zemlju do bankrota.

Sa druge strane, u ovom Predlogu zakona koji se nalazi na dnevnom redu a koji je inicirao i pisao Aleksandar Vučić sa timom ljudi, takođe iz Ministarstva pravde, iz Ministarstva za brigu o porodici, iz Ministarstva finansija itd, vi ovde imate ograničenje da regresni postupak nikada ne zastareva i da se naplaćuje sa kamatom, tako da taj koji duguje državi ne može iz toga da se izvuče.

Evo vam samo nekoliko razlika, bitnih razlika, suštinskih razlika. Ali, šta ćete, kad nema ko da pročita zakon.

I još jednom, poštovani građani Republike Srbije, i sami su priznali, stenobeleške od sednica 22. aprila 2024. godine, predsednik Republike Srbije Aleksandar Vučić rekao je da podržava usvajanje tih zakona. SNS je takođe rekla da je spremna da prihvati ove zakone. Nismo išli na dnevni red, nismo mogli da postignemo konsenzus, zato što su neke opozicione stranke bile stava da to ne podrže. Hvala lepo. Hvala vam što ste mi dali šansu.

Kada govorimo o daljim tezama šampionke u teorijama zavere Republike Srbije, na širem Balkanu i svakako, sigurna sam, evropske šampionke, gde su migranti koje smo naseljavali tokom pandemije korona virusa? Gde su migranti? Gde je droga koju je vojska Republike Srbije gajila u Moroviću? Gde je? Gde su platne kartice koje je Banka Poštanska štedionica štampala za migrante koje smo naseljavali? Gde? Ili ste lagali? Ne čujem. Nema dobacivanja. Nemate ništa da mi kažete. Lagali ste i to je to. Hvala vam na tome što ste to sada priznali pred čitavom javnošću Republike Srbije.

Što se tiče organizovanog kriminala, samo da vam kažem da je ovo bio jedinstven slučaj u svetu da onaj koga optužujete da je najgori kriminalac i narko diler, predsednik Republike Aleksandar Vučić kao premijer bio taj koji je inicirao potpisivanje sporazuma o operativnoj i strateškoj saradnji između MUP Republike Srbije i Evropola 2014. godine. Time je tada kada je Aleksandar Vučić bio predsednik Vlade Republike Srbije Srbija postala operativni partner ove organizacije, Evropola, verovatno da bi mu bilo lakše da ga uhapse. Otišao je valjda tamo sam da se prijavi. Od tada se najobimnija i najvažnija saradnja sa Evropolom odvijala u okviru operativne Radne grupe "Limit" koju čine, zamislite, Belgija, Holandija, Francuska i Evrodžast. Ta Francuska koja teoretičarki zavere daje informacije vezano za podatke do kojih se došlo analizom komunikacije koja je ostvarivana među članovima dve suprotstavljene organizovane kriminalne grupe Kavač i Škaljari.

U oktobru 2022. godine predsednik agencije EU za saradnju u oblasti krivičnog pravosuđa Eurodžast Ladislav Hamran je izjavio da je Srbija pouzdan partner u borbi protiv organizovanog kriminala i da je u proteklih godinu i po dana srpska policija značajno doprinela zajedničkim međunarodnim operacijama protiv svih oblika kriminala.

I, ko je sada kriminalac - onaj koji je Srbiju učlanio i zahvaljujući kome je Srbija postala operativni partner Evropola ili onaj zbog koga je predsednik Eurodžast-a pohvalio Srbiju pred čitavom Evropom?

Dosta laži, dosta laži, dosta gluposti, dosta teorija zavere! Ako nemate politiku, ćutite, ali nemojte da lažete i uznemiravate javnost više.

Hvala.

PREDSEDAVAJUĆA: Reč ima Miroslav Aleksić.

Izvolite, narodni poslaniče.

(Marinika Tepić: Replika.)

A po kom osnovu?

(Marinika Tepić: Spomenuta sam.)

Samo trenutak, molim vas. Ni jednom jedinom rečju niste pomenuti.

Dakle, mora direktno da vas pomene da biste stekli pravo na repliku.

Izvolite, narodni poslaniče.

Reč ima Miroslav Aleksić.

(Marinika Tepić: Povreda Poslovnika.)

Po Poslovniku, Marinika Tepić.

Izvolite.

MARINIKA TEPIĆ: Zahvaljujem.

Znači, izbegavate da mi omogućite…

PREDSEDAVAJUĆA: Izvinite, samo koji član?

MARINIKA TEPIĆ: Po Poslovniku, član 27, 81.

Ne primenjujete Poslovnik, ne stvarate se u redu na sednici, hoćete da napravite nered zato što ne možete da izdržite da dozvolite dva minuta replike da odgovorim, iako su mi se direktno obraćali i Milenko Jovanov, i citirali me, i Ana Brnabić.

Dakle, ja vas molim da mi date repliku. Ako ne, nastaviću u okviru reklamacija Poslovnika da kažem ono što imam, pa mi oduzmite vreme ako smatrate da treba da me kaznite, jer imam pravo na repliku i vi to dobro znate.

Da li ćete mi dati pravo na repliku?

PREDSEDAVAJUĆA: Pravo na repliku imate samo u slučaju kada vas neko direktno opomene.

MARINIKA TEPIĆ: Nije tačno. Ne znate Poslovnik.

PREDSEDAVAJUĆA: Niste direktno pomenuti.

MARINIKA TEPIĆ: Nije tačno, ne znate Poslovnik.

Citirali su me. Lično su me prozivali.

PREDSEDAVAJUĆA: Da li želite da se Skupština izjasni o ovome?

MARINIKA TEPIĆ: Ne, želim onda da nastavim.

Imam još minut vremena.

PREDSEDAVAJUĆA: Zahvaljujem.

Reč ima narodni poslanik Miroslav Aleksić.

Gospodine Aleksiću, da li želite reč?

Izvolite, gospodine Aleksiću, ukoliko želite reč.

(Marinika Tepić: Poslovnik.)

Izvolite.

MARINIKA TEPIĆ: Hvala.

Čl. 103 i 104. Pravo na repliku.

Ne znam zašto hoćete da napravite haos, jer sam želela da se zahvalim i Milenku i Ani i da ovo čuju građani Srbije.

Evo, upravo je objavljen još jedan snimak.

Molim kameru RTS-a da…

Znači, da, paketi sa drogom, sa likom Aleksandra Vučića.

Ja ne tvrdim da je verodostojan snimak. Tražim da se tužioci pozabave ovim, ali ovde postoji jasan snimak i ljudi će ga videti na društvenim mrežama i, kažem, tražim da se tužilaštvo time pozabavi.

Na španskom govori čovek. Ima jako puno paketa kokaina i treba da se reaguje. Vi to izbegavate sve vreme i to je bilo sve što sam htela da kažem, a vi bežite od teme.

Ja građane pozivam svakoga dana na sajtu ssp.rs/dosijei. Možete čitati skaj komunikaciju između Novaka Nedića, između Relje Ognjenovića sa najbližim saradnicima Filipa Koraća i o povezanosti organizovane kriminalne grupe Andreja i Aleka sa drugim organizovanim kriminalnim grupama.

Izvolite.

Hvala.

PREDSEDAVAJUĆA: U skladu sa članom 103. stav 8. ovo se oduzima od vremena vaše poslaničke grupe.

Reč ima Milenko Jovanov.

Izvolite.

MILENKO JOVANOV: Dakle, kao ovlašćeni predlagač akta koji je na dnevnom redu.

Dakle, prvo, ja vas molim, predsedavajuća, da ubuduće kad god traže replike da im date repliku, jer to što oni sami sebi mogu da urade, ja koliko se god trudio ne mogu ni pola od toga da uradim.

Dakle, nerealno je to koliko oni uspevaju autogolove da daju. Ja znam da se dešava u fudbalu da neko pogreši, pogrešno šutne loptu i da ta lopta završi iza leđa sopstvenog golmana, ali da neko daje autogolove makazicama u rašlje, to vidim samo od opozicije. To nigde nisam video.

Dakle, sada imamo novi dokaz za ono što su svi živi rekli i videli da je laž – ali, evo, pojavilo se na društvenim mrežama itd. Pre toga su nam čitali odlomke iz štiva koje se zove tabloid Milovana Brkića i to nam se citira kao najveći i najvažniji izvor informacija u Srbiji. To je, prosto, neverovatno čemu mi prisustvujemo. Sada možete da uzmete da snimite šta god hoćete, da okačite na društvene mreže i da kažete – evo, ja ne tvrdim da je to tačno, ali pojavilo se na društvenim mrežama. Šta sad to govori? Pozivamo da tužilaštvo reaguje? Pa, ja pozivam tužilaštvo da reaguje i da istraži one koji su to radili, koji su to snimali i one koji su to objavljivali, pa da vidimo da li je to sve tačno ili je neko napravio video klip da sebe pokrije i sebe spase od KRIK-a i Tanje Vojtehovski.

Meni je odvratno da učestvujem sada na istoj strani sa KRIK-om i Tanjom Vojtehovski u kritici i zato se uzdržavam koliko je god moguće, jer ja sam kritikovao i kada su se izmišljale kokoške u Moroviću, a oni su je lupali po ramenu i kao – to, samo udri. Ja sam kritikovao i kada se izmišljala beba oslobodilac Kikinde. Ja sam kritikovao i kada se lagalo ovo o čemu je gospođa Brnabić pričala.

(Marinika Tepić: Bežite od teme Skaj.)

Bežimo od teme Skaj? Pa mi pričamo danas o alimentacionom fondu, a onda kažu – a što spajate tačke dnevnog reda? Pa, zato što vama tačke dnevnog reda ne znače ništa, zato što vam tačke ne znače ništa, zato što vi dođete ovde da biste pričali ono što ste naumili, a ona je danas odlučila da se obrati Tanji Vojtehovski i KRIK-u i da kaže: „Nemojte me više, ljudi, ja sam vaša. Evo, vidite, ovo sve što ja pričam, to ima osnova. To nema veze sa tim što ste vi rekli da sam ja pogrešila. Nisam pogrešila, ja sam pričala ono kako jeste. Nisam vam upropastila vašu šire planiranu akciju protiv predsednika Republike“. Ne, nego je genijalno smislila da predsednik Republike diluje drogu sa čovekom koji je pretio da će da mu ubije sina. To je genijalni plan. Da bi valjda zamaskirao svoju saradnju sa ovima, on je onda… e onda je sarađivao sa jednim klanom protiv drugog klana, onda s drugim klanom protiv prvog klana itd, itd. Onda čitate šta oni pričaju u svedočenju o prisluškivanim razgovorima, napadaju Vučića, govore ovako, govore onako o njemu. Potpuno ludilo. Dakle, potpuna papazjanija.

Uveli su, dakle, u prethodnom mandatu, pa bogami i u ovom, ali u prethodnom više Veljka Belivuka. Sada uvode Filipa Koraća u parlament, a sve u želji da oni ne znam ni ja šta postignu.

(Marinika Tepić: Promašio si metu.)

Promašio sam? Pa, važno je da ste vi pogodili. Vi ste pogodili tačno tamo gde treba da pogodite i pokazali ste ko ste i šta ste. Pokazali ste kakva ste vi osoba koja je totalno nepouzdana, kojoj niko normalan u ovoj zemlji više ne može da veruje, jer to što ste vi slagali, to baron Minhauzen nije mogao da smisli. To ne postoji lažov koji… Pa, vi da se takmičite u onom takmičenju lažova, vas bi diskvalifikovali kao prekvalifikovanu.

Pristojan čovek posle svega ovoga bi ćutao, sagao glavu i ćutao. Ne, ona nastavlja i izmislila kako držim sednicu Odbora da joj oduzmem imunitet isto pre tog 15. marta. Izmislila žena. Potpuno izmislila sve. A kada kažem nema sednice, ona kaže – a, uhvatili smo te, sada si otkazao.

Da li ste vi, ljudi, normalni?

Ja razumem da to ne može drugačije, da mozak tako funkcioniše, ali da nema nikog da joj kaže – aman, ženo, prekini, ajde bar proveri i raspitaj se da li je to tako.

Ja danas se pripremam i zovem sa pet strana juče kada sam pisao odgovor na genijalne spekulacije kako smo osvojili manje glasova nego na prethodnim izborima u Kosjeriću i Zaječaru, svako biračko mesto proveravam tri puta, sabiram, oduzimam da ne bih za jedan glas pogrešio, a ona lupi, brate, kao da nema veze. Šta ćemo sa tim? Pa, nema izvini, nema nazad, nego sutra nova laž, prekosutra nova laž, posle toga nova laž i idemo, od Morovića do dana današnjeg.

Nema kraja i neće ga ni biti. Zašto? Neću više ni da se bavim tim.

(Marinika Tepić: Gde je Novak Nedić, to nama kaži.)

Pa, eno ga u gradu. Juče sam ga sreo u gradu, na ulici.

Aman, bre, ljudi. Pa, nemojte izmišljati.

Nemojte prepričavati tračeve kao informacije. Ko boga vas molim, prekinite s tim. Pa, vi nama prepričavate tračeve.

Ovaj priča o tome kakve Vučić nosi patike, vi pričate ko je gde, čuli ste u gradu, neko je ispričao, ej ovaj se sakrio ispod, ej znaš gde je, pa eno ga u gradu. Jel treba sada da mu kažem da dođe ispred da vas sačeka i da vam se javi, da vam mahne ovako iz ćacilenda? Aman, bre ljudi više.

Šta je poenta, da završim s tim? Poenta je u tome što se ovde igra predstava ona po onom starom nazivu filma, „Igrala je samo jedno leto“, e to leto vam je bilo sedamnaesto na osamnaestu, kada je bila ikona protesta i sad je više niko ne ferma ni za suvu šljivu, ali bi da se vrati opet da bude ikona protesta. Pa nema, kada izmislite vremeplov, kada izmislite vremeplov, onda možete i u Kosjerić da se vratite i da dozvolite tih 60 glasova, pa da pobedite na izborima. Hvala.

PREDSEDAVAJUĆA: Zahvaljujem.

Reč ima narodni poslanik Miroslav Aleksić.

Izvolite.

MIROSLAV ALEKSIĆ: Zahvaljujem.

Poštovani građani Srbije, predstavnici Vlade, kolege narodni poslanici, 13 godina vladate Srbijom, 13 godina donosite suverene odluke o svemu što se dešavalo u tih 13 godina i samim tim imate odgovornost za sve ono što se dešava danas u državi Srbiji, apsolutno sve, institucije, životni standard građana, stanje u društvu, korupcija i tako dalje.

Na dnevnom redu ove današnje sednice, ja bih grupisao to u tri teme - finansije, mediji, korupcija, sveto trojstvo SNS, to je temelj vašeg funkcionisanja u prethodnih 13 godina.

Kada ste došli, gospodo, na vlast 2012. godine, u avgustu mesecu, ministre, da mi ne kažete posle da sam govorio o kraju 2012. godine, javni dug je bio 15 milijardi evra države Srbije, danas po vašim projekcijama je 42 milijarde projektovan do kraja 2025. godine, verovatno će biti i 45 milijardi zbog EKSPO i ostalih projekata, dakle, sa 15 milijardi na 42 ste podigli javni dug države Srbije i njenih građana.

Na ovoj sednici ste predvideli nova zaduženja 2,2 milijarde. Od početka godine, gospodine ministre Mali, zadužili ste državu Srbiju za pet milijardi, milijardu mesečno u prvih pet meseci i to građani Srbije moraju da znaju. I kada počnete da govorite o procentima, udelu javnog duga u BDP-u i tako dalje, i tako dalje, problem je samo jedan što fingirate taj BDP, problem je što malo-malo, pa Republički zavod za statistiku radi reviziju kako biste mogli da smanjite taj procentualni udeo javnog duga i tako dalje i tako dalje, ali pare su pare i neko će to morati da vraća, a vraćaće, nažalost, građani Srbije.

Znate, dok je javni dug galopirajući i sve što ste uradili u Srbiji za vreme vaše vladavine ste zadužili građane Srbije. Ništa niste napravili od novostvorene vrednosti, od rasta BDP, ništa, nijedan most, nijedan put, nijednu školu, nijednu prugu, samo zaduženja, krediti, zaduženja, krediti. Za to vreme, kada govorite da smo mi najjača sila, evo kako izgleda to u regionu.

Prosečna plata u Sloveniji 1.500 evra, minimalna 930, ali ovo je važno, udeo troškova ishrane u prosečnoj potrošnji u Sloveniji 18,8%. Hajde, Slovenija je EU. Hajdemo da vidimo Crnu Goru, u Crnoj Gori 1.000 evra prosečna plata, 750 minimalna, 30% je udeo troškova ishrane u prosečnoj potrošnji, a Srbija 920 evra plata, 40% je udeo hrane u potrošnji. Da ne govorim o minimalnoj zaradi koja je duplo niža u odnosu na sve druge zemlje.

U državi Srbiji građani Srbije danas preko 1,2 miliona prima medijalnu zaradu 80.000 dinara ili niže od toga. Svaki peti stanovnik Srbije je u riziku od siromaštva.

Javni dug raste, životni standard pada. Zašto? Pa, evo zašto? Kupili ste „Rafale“ za 2,7 milijardi evra od Francuza, te iste „Rafale“ su Hrvatska i Grčka platile duplo jeftinije nego Srbija. Odgovorite građanima Srbije zašto, zašto mi plaćamo skuplje? Imate neke obaveze možda prema Francuzima?

Dalje, Moravski koridor, a i drugi koridori, isto važi i za Koridor Beograd-Zrenjanin-Novi Sad, procenjena vrednost je bila osam miliona evra po kilometru, došli smo do 25 miliona evra po kilometru. Ista je stvar i sa Beograd-Zrenjanin-Novi Sad. Znate li koliko koštaju kilometri puta u drugim zemljama? Najskuplji autoput u Evropi koji se gradi je autoput u Crnoj Gori. Košta manje, 24 miliona evra po kilometru, najzahtevniji autoput u ovom trenutku koji se gradi u Evropi.

U Hrvatskoj prosečna cena kilometra autoputa je 10 miliona evra, u Bugarskoj 3,1 milion evra, u Rumuniji 6,3 miliona evra, u Grčkoj 10 miliona evra, u Srbiji 25 miliona evra, u dolini Zapadne Morave, ovde kroz Beograd, od Beograda do Novog Sada. Zato nema para, jer kradete, jer ne znate koliko vam je dosta. Pa, čudi se ceo svet.

Nema para ni zato što kada ja pitam tužilaštvo i Agenciju za sprečavanje korupcije, evo ga direktor ovde, kad pitam ministra Sinišu Malog – jel ovo vaša prepiska sa Zvonkom Veselinovićem, vezano za autoput Ruma-Šabac-Loznica. Jel ovo vaša prepiska? Evo, vi sa Zvonkom – super, guramo, obezbeđene pare, ja sam svoje završio, vi sada radite. Kaže vaš Papić, koji je uhapšen. Možda ćete sad reći – uhapsili su ga. Kaže da 25 miliona evra treba da se podignu vrednost radova na jednoj deonici gde se rade iskopi, dogovoreno, pa 10 miliona stranci, pet miliona, ne znam, Zvonku, ovom, onom itd. Šta se s tim dešava?

Gradite stadion i EKSPO, gradite autoput, hvalite se. Prodali ste, gospodo, PKB sa 17 hiljada hektara zemljišta u centru Beograda za 105 miliona evra. Prodali ste za 4700 evra hektar zemlje PKB-a. A znate šta sad radite, Siniša? Recite to građanima. Platili ste „Al Dahri“, kojoj ste prodali zemlju PKB za 4700 evra po hektaru, sad je njima plaćate pola miliona evra za EKSPO. Dakle, 500 hiljada evra plaćate ono što ste prodali za 4700. Koliko plaćate za eksproprijaciju za taj autoput? Pa, znalo se da će on da se gradi. Zašto ste prodali zemlju na kojoj će država da gradi autoput? Plaćate deset puta skuplje zemljište nego što ste ga prodali Arapima. Kako se to zove? Jel to korupcija? Jel to pljačka? Šta je to?

Pravite stadion, milijardu evra trošite za taj stadion, milijardu evra. Znate, mi smo kao Narodni pokret Srbije predložili da svi učenici u osnovnim i srednjim školama imaju besplatne udžbenike. Za to bi trebalo 50, 60 miliona evra godišnje. Petnaest godina bi roditelji u Srbiji mogli da imaju manji trošak zato što bi deca imala besplatne udžbenike.

Predlažemo povećanje godinama budžeta za poljoprivredu, zato što nam je hrana važna, zato što nam je važan opstanak sela. Nemate. Zašto? Pa, ne možete da kradete. Tamo gde ne možete da kradete, tu se ne ulaže. Investira se samo tamo gde su veliki projekti, gde se slikate i govorite kako radite i kako gradite.

Sad dolazimo do one glavne stvari, druge tačke, a to je korupcija. Znate, korupcija razara državu i što je još gore, korupcija ubija građane Srbije.

Slušajte me, direktore Agencije za sprečavanje korupcije, na osnovu izveštaja „Transparensi Internešnal“, Srbija je u Evropi druga od pozadi, jedino je BiH ispod nas. Od 2012. godine do dana današnjeg svake godine nazadujemo. Došli ste na vlast na krilima borbe protiv korupcije, a vi ste je sada legalizovali.

U Srbiji se krade u skladu sa propisima i zakonima koje ste vi usvojili. Dakle, vi ste legalizovali korupciju. To je postalo deo našeg života i kao ništa nikom, to je sve u redu, podrazumeva se da se krade. Pošto nema tužilaštva, nema ničega. Ja sam se sa kolegama iz Narodnog pokreta Srbija bavio time. Imamo 50 prijava koje smo dobili od građana Srbije, predali smo to tužilaštvima, predstavljamo to građanima Srbije, a vide to i neke institucije.

Na primer, Državna revizorska institucija je za 2024. godinu jasno navela da je milijardu evra potrošeno mimo propisa o javnim nabavkama, milijardu evra za jednu godinu.

Dakle, ja sam navodio te primere ranije. Recimo, firma vašeg jurišnika Vlade Mandića, odnosno njegovog kuma „TM solušn“. U jednoj godini ta firma, to je onaj što je organizovao dovođenje ljudi iz Republike Srpske ovde da glasaju, naseljavao kod sebe u stanu, za jednu godinu je čovek od države Srbije dobio oko 150 miliona evra. Znate za koje poslove? Četke i metle, čišćenje, pranje veša, ishrana, kontrola video nadzora. Od koga? Sve od države. Svi poslovi od države. U 90% slučajeva javnih nabavki sam i ponuđač.

Dakle, tu je Republički fond za zdravstveno osiguranje, PIO fond, EPS, grad Beograd, Nacionalna služba za zapošljavanje, milioni i milioni i Nacionalna služba za zapošljavanje, rekao sam i te kako. Grad Beograd dve milijarde je isto dao za poslove čišćenja, obezbeđenja, video nadzora.

Dalje, preduzeće „Magna farmacija“. Ne znam da li je to Siniši Malom poznato. Gospodine Mali, da li poznajete tu firmu, vezuje se i ona nešto za vas? Dakle, u periodu od 2021. do 2024. godine preko 1.130 javnih nabavki su dobili. Dakle, jedan tender svakog dana. Zamislite vi sada firmu koja u periodu od četiri godine svaki dan dobije jedan tender, u 90% slučajeva jedini ponuđač, i to je u redu, niko se time ne bavi. Znate, to vredi 40 milijardi, 40 milijardi para. Radi se o trgovcima, trgovcima, ne proizvođačima medicinskom opremom. Da ne govorim u vreme kovida šta su radili sa centrima itd.

Kako izgledaju javne nabavke u Srbiji? Evo jedan primer. Ministarstvo za rad zapošljavanje, boračka i socijalna pitanja, zapisnik o otvaranju ponuda 6. decembar 2024. godine, jedan ponuđač, ugovoreno 417 miliona dinara, usluga - nabavka sistema za zaštitu i automatizaciju instrumenata socijalne zaštite. Ko je ponuđač? Firma u kojoj je brat premijerke bio direktor - „Aseko“ sa kao „Ti KEM“ i još jednom firmom, jedan ponuđač.

Drugi isto 12. decembar, u istom danu, 193 miliona, platforma za podršku rada korisnicima socijalnog osiguranja sa PDV-om 232 miliona, ista firma. U jednom danu pet miliona evra, nema problema. Idemo dalje.

Dakle, ono što je zanimljivo što moram da vam kažem i da bi građani čuli. Što se tiče firme „TM solušn“, zaboravio sam, a ne bih smeo, firma „TM solušn“ kuma Vlade Mandića 12. decembra 2024. godine, dobro slušajte, je potpisala ugovor i dobila tender za čišćenje objekata infrastruktura Železnica gde je i ona nažalost železnička stanica u Novom Sadu gde je poginulo 16-toro naših građana. Znate koliko su dobili za 19 dana čišćenja? Četrdeset miliona, 40 miliona ste im dali u 2024. godini za 19 dana čišćenja i u 2025. godini 120 miliona. Tako to izgleda, dragi prijatelji, dragi građani Srbije u Republici Srbiji.

To ne čudi kada imate ministra finansija, čoveka koji je sinonim za korupciju. Dakle, to vam je kao da date kozi da čuva kupus, otprilike taj nivo i sada kaže za školovanje dece dao 235.000 evra, pisao „Krik“, on priznao. Rekao, kaže – školarine za njegovu decu iznose 60.000 evra godišnje. Znate vi, gospodine Siniša Mali, da je to mnogo više od toga, ali barem ste priznali za ovo što kažete ovde.

Znate, kako vi to uspevate sa vašom platom ministra finansija? Ko pomaže? Kaže – pomažu prijatelji. Prijatelji, firma „Alezio investment“, vaša firma 130.000 evra je uplatila, firma koja vam je za ofšor zonu uplaćivala po pola miliona evra u jednoj transakciji, firma sa kojom ste uzimali i kupovali zemljište po Srbiji, vezana za vašu porodicu. Gde je tužilaštvo? Gde je Agencija za sprečavanje korupcije? Šta radite, ljudi? Zašto vi postojite ovde? Zašto vas plaćaju građani Srbije? Da slušate ovo što mi pričamo, pa vi mislite da ja nemam šta preče da pričam, nego o tome šta on radi, nego su to pare građana Srbije. Svaka firma, svaki ozbiljan posao je u vezi sa ministrom finansija. Ako govorimo o „Alta banci“, ako govorimo o Milenijum timu, ako govorimo o bilo kojim sumnjivim firmama, eto tu njega, pa koliko vam treba još, Siniša? Kada ćete da završite tu kuću u Abu Dabiju, i vi, i to naselje u Abu Dabiju? Kada završavate to? Hajde da završite više i da ne kradete pare više od građana Srbije. Dosta više. Napravite te kuće, spremite odstupnicu za Abu Dabi, završite to već.

Šta je uradila država Srbija i Agencija za sprečavanje korupcije po pitanju provere imovine funkcionera? Evo, ja bih to pitao direktora. Meni ste, gospodo, ispitivali poreklo imovine u periodu od 2010. do 2020. godine. Agencija za sprečavanje korupcije, poreska uprava, privredni kriminal, svi i ja ovde sada stojim pred svima i građanima Srbije i dobio sam izveštaj da nikakvih nepravilnosti nema.

Šta ste uradili sa ministrom Malim? Šta ste uradili sa Bratislavom Gašićem? Ovaj pravi kuće u Abu Dabiju, a Gašić na Sani biču. Šta je sa njegovim kućama dole? Tri sina, tri kuće. Jel se neko bavi time? Odakle to? Šta se to dešava? Ko krade? Opozicija krade. Opozicija koja nije na vlasti, 13 godina nije na vlasti i vi optužujete da je neko drugi kriv i da neko drugi kao krade. Ne, vi kradete, vlast krade, sve vreme krade.

Naravno, ne bi to moglo dešavati da nam stub korupcije nisu mediji i i mediji koji su, takođe, ogrezli u korupciju. Ti mediji kojima vi dajete pare građana Srbije i to je tako godinama unazad. Dakle, medijske trovačnice plaćaju građani Srbije. Ovako to izgleda. Radio televizija Srbije je 50 miliona dao tabloidima za reklamiranje, RTS daje „Informeru“ i „Kuriru“ novac. Što se tiče državnih preduzeća, pogledajte ovo: RTS „Novostima“ šest miliona i 700, Lutrija Srbije četiri miliona i 900 „Informeru“, „Pošta“ dva i po miliona „Alo“, EPS „Kuriru“ tri i šesto itd. Gradovi. Svaki grad i opština u Srbiji daje novac – 168 miliona ste prebacili tabloidima „Alo“, „Novosti“, „Kurir“ itd, i onda to ide na ove vaše elektronske medije, gospodine ministre novi, koji to koriste i dalje tu temu razvlače o kojoj ovi pišu.

Dakle, država Srbija je ogrezla u korupciju. Sve se raspada. Vi građanima Srbije predstavljate lažnu sliku 13 godina i sada kada se sve ruši pokušavate daljom represijom da opstanete na vlasti. Nema više podrške u Srbiji, a bogami nema ni spolja, jer kako mi se čini naljutio vam se i Tramp, a naljutio vam se i Putin, a naljutila vam se i Evropa. Putin kaže – izgleda da prodajete njegovu vojnu opremu, naoružanje, avione, Ukrajincima to dajete. Tramp se naljutio zbog ovog Generalštaba. Evropa već gura svoju priču, pokušavate tu nešto da im nudite litijum itd, ali gotovo, završena priča, gospodo, ne mrcvarite više Srbiju, raspišite izbore, pa da vidimo šta misli Srbija i pod ovim vašim uslovima kakvi jesu.

PREDSEDNIK: Hajde da vidimo kako ovde cveta hiljadu cvetova.

Član 106. Poslovnika, sećate se ova knjiga, Poslovnik o radu Narodne skupštine Republike Srbije, govornik može da govori samo o tački dnevnog reda o kojoj se vodi pretres. Mi danas imamo 46 tačaka dnevnog reda. Vi ste 20 minuta potrošili i nijednu jedinu tačku dnevnog reda današnje sednice vi niste pomenuli, ali nijednu od 46, nijednu. Ni u jednom trenutku vas nisam prekinula. Dakle, ovo je Narodna skupština, nije ovde kolegijum magazina „Tabloid“, znate, pa da vi pričate šta god vam padne napamet.

Moram da vas upozorim. Molim vas, pretvarajte se, makar se pretvarajte da se pozivate na neku tačku dnevnog reda zato što ovo nikakvog smisla nema.

Reč ima Milenko Jovanov.

Izvolite.

MILENKO JOVANOV: Meni je bilo jako žao, gde prekinu kod geopolitike. U uvo sam se pretvorio da čujem njegovu analizu o geopolitici, da jedan znalac nama predstavi kako našu situaciju u odnosima sa Rusima, sa Kinezima, sa Putinom, sa Trampom. Ko to drugi da nam predstavi nego on, čovek prošao sveta, svi ga znaju, odlično čita. Da je Kisindžer živ vratio bi se u grob od sramote da ga čuje kako analizira svetsku mapu i geopolitiku.

Javni dug sam objašnjavao na 100 dinara, ali sam izgleda pogrešio. Treba na 10 dinara da objasnim. Znači, onaj ko je ponavljao, odnosno bio na pola da ponavlja razred, ipak moramo imati u vidu i to, znači na 10 dinara ako ste dužni pet dinara, to znači da ste opterećeni 50%, ali ako vam zarada skoči na 20 dinara, a vi budete dužni, ne znam, šest ili sedam dinara, samim tim procenat pada i onda više nemate tu zaduženost. Ali, to je sada komplikovano. Pričati o apsolutnom brojevima i pričati o procentima tek je to viša matematika.

Idemo sada na genijalno pitanje i to je ključno pitanje koje je postavljeno i jako je važno da građani čuju - zašto plaćamo „Rafale“ više nego Hrvati? To je jako važno, zato što mi kupujemo nove, a Hrvati kupili polovne.

Kad kupujete nov auto on je obično skuplji od polovnog koji možete da kupite. To je obično tako. Nekad može da se desi i drugačije, ali ako kupite oldtajmer, mi jedino da smo kupili one dvokrilne avione, oldtajmere, pa bi to onda imalo nekog smisla. Ne znam da li je „Rafal“ to pravio, odnosno da Hrvati kupe polovne avione „Rafal“ sa početka 20. veka, pa da onda kažu - e, to je sada oldtajmer „Rafal“ pa je skuplji od novog „Rafala“. E, tako bi imalo smisla.

Na kraju, nema ničeg lepšeg kad vam onaj ko je priznao da je korumpiran drži lekciju o korumpiranosti. Znači, on je čovek priznao. Na zapisnik dobio presudu prekršajnu. Samo je molio da ne odgovara krivično za svoju korupciju. Prekršajno može, plati 50 hiljada i onda nastavi tamo gde je stao. I, on pošten do panja, što bi se reklo, nama drži lekciju o tome ko je korumpiran i ko nije korumpiran.

Šta bi bilo da je Vladi Mandiću našao tasta koji ima nevladinu organizaciju, pa otimaju pare? Ovako došao do kuma, pa se ovako jadan sablaznio. Šta bi bilo da je na tasta naišao, mogu samo da zamislim, pa šlog bi ga strefio kada bi takvu korupciju imao prilike da vidi. Hvala.

(Borislav Novaković: Gde je Maca?)

A, što se Mace tiče pa, izađi, Boro, znaš u čemu je razlika između tvojih laži i istine, ti Boro, mene nikad niko osim tebe nije zvao Kucom i jako mi je neprijatno, jako mi je neprijatno. Samo ne znam da li si naučio druge muškarce da zoveš Kuca u zatvoru, kao što se priča, ili je to ostalo od Pajtića. Mada, on više priča o srndaćima, ali dobro, to Kuco, Maco…

Nego, reci ti meni što ti tu moju korupciju nisi spomenuo negde van ove sale gde te ne štiti imunitet? Kada ćeš ti da pričaš o mojih 500 hiljada evra, Boro Novakoviću? Evo ti prilike za repliku.

Još da dam pravu repliku, pošto mora uvredljivo da se izjasni o poslaniku, da bi imao pravo na repliku. Dokazani lopov po sopstvenom priznanju Bora Novaković da održi konferenciju za štampu gde će da priča o korupciji i to kako sam ja oteo 500 hiljada evra sa firmom, nevladinom organizacijom Dragane Dukić, pod nadimkom Maca, jel tako, preko „Panonske inicijative“.

Sada lepo da objasniš to, ali ne ovde, tamo gde mogu da te tužim Boro, ne ovde, Boro nego da te tužim Boro, da to dokažeš na sudu. Pa, nemoj sad tu, konferenciju za novinare, ne ovde.

Znaš u čemu je razlika između tebe i mene, Boro? Što ti lažeš o mojoj korupciji, a svoju si priznao, Boro, svoju si priznao.

Za razliku od tebe, lopužo jedna, koji si dvoje ljudi, lopužo jedna, oterao nevinih u zatvor, da bi svoju zadnjicu spasao da bi mogao da lažeš ovde. Zato što nisi hteo da pustiš menice Borovici, pa si ukrao bulevar, a onda si optužio izvršnu direktorku koja je ostavila decu i možeš da spavaš noću i sada ćeš tako kao što si lagao za nju da lažeš za mene. Pa, nema problema, samo to uradi van sale. Uradi tamo gde te ne štiti imunitet, pa, se pozovi kao ovaj do tebe kada ga tuži „Milenijum tim“, pa se onda poziva na imunitet. Ali, daj mi priliku da te tužim, daj priliku. Pa imaš dokaze Boro. „Panonska inicijativa“, ja ukrao sa Macom 500 hiljada evra, jel tako? Hajde da vidimo to. Reci javno negde van ove sale. Lopužo i bitango lažljiva.

PREDSEDNIK: Gospodine Novakoviću, stekli su se svi uslovi za repliku. Izvolite.

BORISLAV NOVAKOVIĆ: Istina je istina bez obzira da li se istina govori u sali ili se govori ispred sale ili se govori na ulici.

Dakle, držim u ruci sledeću stvar – „Panonske inicijative“ Dragane Dukić je od Ministarstva za brigu o porodici i demografiji dobila 317 hiljade evra za poslove za koje ne postoji nijedna validna dokumentacija da su utrošene na ono za šta su tražene, a pored tih 317 hiljada, koje je dobila od Ministarstva za brigu o porodici i demografiji, preko jednog uticajnog kikindskog političara je uspela do 500 hiljada evra između 2019. i 2020. godine preko svoje firme „Panonske inicijative“ opere i cela Kikinda zna ko je Maca, ko je Kuca.

U jednom trenutku Maca kaže kuci – Kuco, ja više ne mogu, a Kuca kaže – Maco, izdrži još malo i počnu i dalje da peru. Znate kada su prestali da peru? Kada je Krik izašao sa analizom i kada je raskrinkao ovu poslovnu romansu u kojoj Milenko Jovanov, Kuca, nabacuje pare Dragani Dukić, Maci, a Maca pere. Peri, suši, peri, suši dok Krik nije objavio i raskrinkao ovu poslovnu brljotinu i sada se on nervira iz razumljivih razloga, jer je uhvaćen i cela Kikinda zna šta su radili Dragana Dukić, Maca, i Milenko Jovanov, Kuca. Prali su pare i to na najdrskiji mogući način i to zna Kikinda. To zna tužilaštvo. To zna policija, ali ne smeju da reaguju, jer ispred sebe imaju Milenka Jovanova.

Nema više – peri, suši. Nema više – peri, suši. Uskoro ćeš da odgovaraš i da završiš u zatvoru.

PREDSEDNIK: Vrlo bizarno sve ovo postaje.

(Borislav Novaković: Maca pojela jezik? Ajde Kuco.)

Gospodine Novakoviću, jel možete da se smirite? Jel možemo da se smirimo?

(Borislav Novaković: Uzmi Macu u zaštitu. Što ćutiš?)

Samo jedan sekund. Dakle, smirili smo se? Smirili smo se? Ohrabrujuće.

Gospodine Jovanov, izvolite.

MILENKO JOVANOV: Mene stvarno zabrinjavanja, iskreno rečeno, ova potreba čoveka da mi se non stop obraća sa Kuco i opet kažem da je to verovatno naučio u zatvoru od strane čoveka koji se zove Zoran i dolazi iz Kaća, koga je retko kad viđao jer mu je dolazio uglavnom sa leđa.

Tako da to ko je kome bio Kuca, a ko Maca, to utvrdi. To zna ceo Novi Sad. Nemoj o Zokiju tako. To je pod jedan.

Pod dva, period o kome govori Zokijev Kuca ili Maca ili šta je već, 2019. 2020. ja čak nisam ni narodni poslanik. Moćni političar 2019. i 2020. je bio poslanik u Skupštini Vojvodine. Dakle, nikakvog uticaja sve i da sam hteo nisam mogao da imam ni na jedno ministarstvo, ali to polazi od svoje psihologije. Znači, 2020. moj prvi mandat u Skupštini Srbije je 2020. gde sam bio poslanik, tu sam sedeo, dakle, ne šef grupe, ne zamenik šefa grupe, ne predsednik bilo kog odbora, samo to, i zato kažem ajde lepo to reci negde napolju da mogu lepo kao čoveka da te tužim, ako si čovek.

Ovako da lažeš i da ponavljaš urlajući, skačući tu u klupi, osim što groteskno izgleda, možeš da lažeš do prekosutra. Cela Kikinda priča. Policija ima dokaze. Okej, gde su ti dokazi, gde je krivična prijava, gde je bilo šta? Ajde podnesi krivičnu prijavu. Pošto nemaš hrabrosti da to što govoriš ovde kažem u holu da mogu da te tužim, evo podnesi krivičnu prijavu. Evo podneću ja sam protiv sebe krivičnu prijavu na osnovu tvojih navoda. Ne, ne, ne, u koje god hoćeš tužilaštvo.

(Borislav Novaković: Po mestu izvršenja.)

Po mestu izvršenja. Koja je to?

(Borislav Novaković: Pa sve poseduješ, i policiju i tužilaštvo si prisvojio u Kikindi i niko ne sme da ti se suprotstavi.)

Ja, ma jel moguće?

(Borislav Novaković: Ti sada hoćeš po mestu izvršenja krivičnog dela da je podnesem tužbu.)

Ne, podnesi gde god hoćeš. Evo, ja prihvatam nadležnost bilo kog suda. Bilo kog suda. Znači, evo, to ti dajem reč. Podnesi krivičnu prijavu, evo imaš javno reč. To ako slažem, znači potpuno si me uništio politički za sva vremena.

Dakle, ti podneseš krivičnu prijavu bilo kom tužilaštvu u Srbiji, moj advokat ne traži promenu nadležnosti, prihvatam sud koji god hoćeš da dokažeš to što si tvrdio. Bilo koji sud u ovoj zemlji. Bilo koji. A, to što lažeš…

S druge strane, to što ti misliš da ću ja svojih prijatelja da se odreknem, neću, nikada. Za razliku od tebe, koji si nevine ljude trpao u zatvor da bi se spasavao, moji prijatelji će mi ostati prijatelji, ma ko ih napadao, a posebno kad ih napada neko poput tebe i to se neće promeniti i neću ih se odreći.

To što optužuješ ljude da su prali pare, to ćeš dokazati kad-tad. To ćeš, Boro, dokazati kad-tad.

(Borislav Novaković: Prali su, i to tebi u korist, i to zna cela Kikinda.)

U redu, nema problema, to zna cela Kikinda, to ćeš da dokažeš. Evo, imaš 50.000 svedoka koji će to da ti potvrde. Da vidimo gde sam ja to mogao 2019. i 2020. godine da utičem na… Koje ministarstvo 2019. i 2020. godine?

(Borislav Novaković: Ministarstvo za brigu o porodici.)

Koje ministarstvo? Ko je vodio ministarstvo?

(Borislav Novaković: Ne želim da se bavim time.)

Ko je vodio ministarstvo?

(Borislav Novaković: Znaš ti dobro.)

Da nije Ratko Dmitrović?

(Borislav Novaković: Pitaj Macu.)

Da nije Ratko Dmitrović? Kakve veze ja sa Ratkom Dmitrovićem imam, kad nikad u životu nije bio član naše stranke?

(Borislav Novaković: Da li imaš veze s Macom?)

U poslovnom smislu nikakve, nikad sarađivali nismo, nemam udeo u njenim firmama, nemam ništa. Apsolutno, Boro, to ćeš ti da dokažeš. To ćeš, Boro, ti da dokažeš.

(Borislav Novaković: Lažeš!)

Ne lažem, Boro, ti lažeš.

(Borislav Novaković: Narod vidi, pa nabedi.)

Boro, ti lažeš. To ne priča niko, osim tebe i polusveta koji si okupio tamo i zoveš ga svojom strankom, poput onog idiota Vlajnića.

(Borislav Novaković: Saplićeš jezikom. Lažeš samog sebe.)

Boro, nemoj da brineš ništa, sapleo si me jako, saplićem se sam, sve je propalo, gotovo, uhvatio si me u korupciji. Sad mi samo reci – kad ćeš da podneseš krivičnu prijavu, Boro? Kad ide krivična prijava protiv mene ili protiv Mace, kako god hoćeš? Gde je krivična prijava, Boro?

(Borislav Novaković: Kad se promeni vlast, po službenoj dužnosti.)

A kad se promeni vlast? A, kad se promeni vlast. Aha, dobro. Znači, dok se ne promeni vlast, ti ćeš da pustiš da neko krade. Ti ćeš, znači, Boro, dok se ne promeni vlast da pustiš da se peru pare i ne znam šta da se radi.

Dakle, ajde da još jednom samo objasnimo, zbog građana, pošto ovo već drugi put laže, kako su tu stajale stvari. Dakle, 2019. i 2020. godine, za vreme za koje mi govori da sam ne znam šta radio, prao pare sa Macom Dukić, dakle da smo prali pare, ukupno 800 i nešto hiljada evra, jel tako?

(Borislav Novaković: Petsto hiljada evra.)

Petsto hiljada, pola miliona evra sam oprao. Dakle, te pare će Bora Novaković da dokaže na sudu kad-tad, jer će ili on podneti krivičnu prijavu protiv mene ili ću je ja podneti sam protiv sebe, sa njim kao svedokom, ovaj put ti obećavam, a onda ćeš odgovarati za lažno prijavljivanje i za sve laži koje si izneo.

Znači, odgovaraćeš, Boro, ponovo će da bude škljoc. Ponovo ćeš, Boro, da sretneš Zokija, ti znaš kako to izgleda. Vidim klimaš glavom, setio si se Zokija. Setio si se Zokija i osmeh si razvukao, bilo ti je lepo. Znači, to ćeš lepo sve da objasniš tamo, a pošto nemaš ti hrabrosti da to izjaviš tamo gde te imunitet ne štiti, to ću ja da uradim umesto tebe, evo, sad imaš moju reč.

(Borislav Novaković: Učini to odmah.)

Pa, ne mogu odmah. Mislim, ono, uradiću čim budem…

(Borislav Novaković: Večeras.)

Pa, ne mogu ni večeras. Znači, moram da zovem svog advokata, da uzmem tvoj stenogram, pa ne piše tu ništa, vidi, to čime ti meni mašeš, u tom „Kriku“ ne piše ono što ti govoriš.

(Narodni poslanici opozicije: Vreme.)

Pa imam deset minuta, ja sam ovlašćeni predlagač tačke dnevnog reda, čoveče. Ovlašćeni predlagač, objedinjena rasprava. Šta da radimo?

Znate šta, ja sam jako alergičan, nemam nikakav problem kad me optužujete za sve i svašta. Nema šta niste izgovorili za mene u ovih deset godina, nema gadosti koju niste izrekli. Ali da me lopov, dokazani lopov, čovek koji je sam sebe oglasio lopovom, da bi prekršajno odgovarao, da bi pobegao od krivične odgovornosti, čovek koji je ležao u zatvoru jer je lopov, čovek koji je dvoje nevinih ljudi strpao u zatvor, uništio im porodice da bi sakrio svoj lopovluk, da me on proziva za korupciju, e, s tim imam problem. Imam problem zato što to neće da saopšti bilo gde, gde može da odgovara za to, onako kako časni ljudi rade.

Dakle, na isti način na koji je lagao kako sam dolazio u njegovu kancelariju itd, i to sam ga molio da kaže negde javno, da sam dolazio…

(Borislav Novaković: Sram te bilo, rekao si za Vučića da je psihopata.)

Evo, to je to. Evo, i to te pozivam da kažeš javno.

(Borislav Novaković: Rekao si da je psihopata, da moramo zajedno da se borimo, dok si bio u DSS-u.)

Dobro, Boro. Evo, vidi. Nisam bio u DSS-u, Boro, tada, bio sam u SNS-u, i ti si došao kod mene u kancelariju, kao što dobro znaš.

PREDSEDNIK: Hajde polako sad da se vraćamo na raspravu, molim vas.

MILENKO JOVANOV: Samo da završim, dakle, Boro, i to si slagao, ali nikad nisi dozvolio da te tužim, pa da dođu radnici iz Skupštine da svedoče ko je kod koga dolazio u kancelariju, pa da vidimo snimke, Boro, sa kamera, jer kao što znaš, kamere postoje, pa da vidimo ko je kod koga dolazio u kancelarije. Ja pripremio sve, ali ti nikad nisi, Boro, smeo da izađeš u hol i da kažeš da sam ja dolazio kod tebe u kancelariju, jer to bi za mene bila uvreda, ja bih te tužio za uvredu. A ti to nisi uradio.

(Borislav Novaković: Nije uvreda, to je istina.)

To je, Boro, uvreda za mene, zato što je bilo sve obrnuto.

A to što ti nemaš problem nikakvu laž da izgovoriš i da blatiš ljude, pa ja od tebe ne očekujem bilo kakvu čovečnost. Čoveče, dve porodice si upropastio, majku dece si strpao u zatvor. Strpao si ženu nevinu u zatvor da bi svoju zadnjicu spasao.

(Borislav Novaković: Zašto lažeš? Sve vreme lažeš.)

Sram te bilo, Boro. Sram te bilo. Sram te bilo, Boro.

Prema tome, da zaključim, što se tiče moje odgovornosti za „Panonsku inicijativu“, ide krivična prijava protiv mene, sam je podnosim, Bora Novaković svedok, a ja ću obaveštavati javnost kako se dalje…

(Borislav Novaković: I Maca.)

Pa ona mora biti pozvana svakako, tako da, u tom smislu, to ćemo da raščistimo. Na ovome ostati neće, jer ja ne dozvoljavam da mi osuđeni i dokazani lopovi, po sopstvenom priznanju, govore da sam bilo šta proneverio i da on koji je trčao kod sudije za prekršaje, da ne bi odgovarao krivično, on koji je nevine ljude trpao u zatvor da bi danas mogao ovde da sedi i da laže, nekog da proziva itd. Ovo ćeš, Boro, na sudu dokazivati ovako ili onako. A ja ti garantujem da ćeš vrlo brzo biti pozvan, kao svedok, da ti objasniš i tužilaštvu i sudu gde sam ja to…

(Borislav Novaković: Krao si sa Macom.)

Odlično, Boro, to ćeš da dokažeš. To ćeš, Boro, da dokažeš.

(Borislav Novaković: Peri-suši, 500.000 evra.)

Boro, dobro, peri-suši, to je otprilike ono što si ti radio, stisni-otpusti, stisni-otpusti, jel tako, sa Zokijem, jel? To je samo malo obrnuto. Šta si radio? Jesi li stiskao ili si puštao? Je li, Boro? Je li, Boro? Šta si radio?

PREDSEDNIK: Dobro, hajmo, ljudi, molim vas.

MILENKO JOVANOV: Prema tome, uskoro ovo dobija epilog i uskoro će Bora Novaković biti pozvan na sud.

PREDSEDNIK: Hvala.

Reč ima Tatjana Marković Topalović, povreda Poslovnika.

TATJANA MARKOVIĆ TOPALOVIĆ: Tako je.

Reklamiram član 27. stav 2.

(Milenko Jovanov: Za ovo se nećeš izvući.)

Jel možete da uredite, ja vas molim? Ne mogu da pričam kada gospodin Jovanov istovremeno priča.

PREDSEDNIK: Ja vas molim da pričate, tražili ste reč, pričajte.

TATJANA MARKOVIĆ TOPALOVIĆ: Tako je, onda uredite sednicu.

Znači, član 27, predsednik Narodne skupštine stara se o primeni ovog Poslovnika. Uvažena predsedavajuća, vaš posao je da održavate red na ovoj Skupštini. Član 109. stav 5, opomena se izriče narodnom poslaniku, a to je gospodin koji ima manir prekoputa nas da se neposredno stalno obraća drugom narodnom poslaniku, uz to prekida govornike u izlaganju ili dobacuje, ometa govornika.

Ja vas molim, to je vaš posao, vi ste već dugo u ovoj Skupštini i počnite da radite svoj posao. Zaista mislim da maltretirate građane Srbije vašim ličnim razgovorima. To u hodniku, a za sada, ovo nije cirkus i ova Skupština nije lakrdija i mislim da treba da se vratimo onome što radimo. Hvala lepo.

PREDSEDNIK: Hvala vam mnogo. E, neka ste se setili. Neka ste se setili.

TATJANA MARKOVIĆ TOPALOVIĆ: Kako vas nije sramota? Vi treba da se setite.

PREDSEDNIK: Da li želite da se izjasnimo?

TATJANA MARKOVIĆ TOPALOVIĆ: Želim!

PREDSEDNIK: Dobro je, u redu, nemojte da se ljutite. Želite – želite, sve je okej. Izjasnićemo se. Šta se ljutite odmah?

Narodni poslanik Radoslav Milojičić ima reč.

RADOSLAV MILOJIČIĆ: Dame i gospodo narodni poslanici, ministri, poštovani narode, da krenemo od jedne lepe vesti. Narodna banka Srbije je upravo objavila da smo kao država prvi put u svojoj istoriji prešli 50 tona zlata i to su lepe stvari i to je još jedan od dokaza da ova država napreduje i da se ekonomski razvija.

Hvala vam na oduševljenju kada sam ustao da govorim vama prekoputa, ali danas imamo pred sobom izuzetno važne zakone, pre svega Zakon o Alimentacionom fondu, onda set medijskih zakona, onda Zakon o vazduhu i svi zakoni su ovde izuzetno važni.

Pre svega bih govorio o Zakonu o Alimentacionom fondu, koji je izuzetno važan zakon zato što se tiče naše dece, a sa našom decom i njihovom sigurnošću, njihovom budućnošću, nema igre. Tako da vas pozivam da se urazumite i pozivam vas da u danu za glasanje glasate za ovaj zakon koji se tiče svakog deteta.

Ovim zakonom se postiže i to da deca imaju sigurnost, čak i kada roditelj ne izvršava svoju obavezu a postupak prinudne naplate nije moguće sprovesti.

Imamo podatak da 320 hiljada žena i 90 hiljada muškaraca samostalno brinu o svojoj deci, a da polovina od tog broja, što je negde oko 200 hiljada, ne plaća alimentaciju. Sada će država da preuzme stvari u svoje ruke, država će da se pozabavi time i zato vas molim da usvojite ovaj zakon.

Ovo je rešenje jednog velikog problema i hvala predsedniku Aleksandru Vučiću koji je predložio, ne formalno jer je to nemoguće, ali koji je radio na ovom zakonu i rekao još pre šest meseci da će ovaj zakon doći u Skupštinu. Ostavite partijske i sitnopolitičarske razlike po strani i glasajte za ovaj zakon, glasajte za svu našu decu.

Što se tiče seta medijskih zakona, mi pre svega želimo da unapredimo slobodu medija, a to želimo zato što radimo transparentno, zato što radimo čista obraza i čista srca i zato što nema razloga da se bilo šta krije. Želimo da osnažimo naše medije.

Takođe je važno istaći da ispunjavamo i jedan od uslova za otvaranje Klastera 3, nadamo se da će to biti vrlo brzo, da neće biti u septembru, kao što smo dobili obećanja i to je naravno jedan od uslova u pregovorima sa EU. Javna rasprava o sva tri ova zakona traje od 2023. godine i nije tačno, kao što ste rekli, da nije održana. Održana je u četiri grada i moram da istaknem da su primedbe unete u ova zakonska rešenja. To je ozbiljan i odgovoran pristup prema medijima.

A da vidimo kakav je vaš pristup prema medijima. Vi ovde niste neka deca iz obdaništa koja ste sada došli, probudili se, ušli u ovaj parlament i iznosite svakoga dana ogromnu količinu laži i niko od vas za to ne odgovara jer se pozivate na imunitet. Svakoga dana lažete, pre svega o predsedniku Vučiću, njegovoj porodici i svima nama koji ga podržavamo i zato ne odgovarate jer to radite u parlamentu.

Vaš odnos prema medijima, nažalost, i ovim medijskim zakonima govori to da je juče održana sednica Odbora za kulturu i informisanje, Odbor koji je usvojio ove zakone. Od šest člana i šest zamenika, tj. od 12 ljudi, narodnih poslanika opozicije, samo jedan se udostojio da dođe na sednicu Odbora. Toliko je vama stalo do medijskih zakona.

Upravo vi koji nam spočitavate nešto ste 12 godina vodili ovu državu i 12 godina ste vodili medije. Od države smo jedva uspeli da sačuvamo i "d". Aleksandar Vučić je došao na golo i morao je državu da digne iz pepela posle vaše korumpirane, bahate, osione pljačke.

Šta o vama kažu iz EU, do koje vam je toliko stalo? Kažu iz Skupštine evropske federacije novinara, 19. januara 2011. godine - novinari u Srbiji su osiromašeni, ućutkani, poniženi i uplašeni. Kažu dalje - grupa novinara koja nije bila, to kažu iz Evropske federacije novinara, po meri vlastodršcima je premeštena na niže radno mesto, na mesto pomoćnika novinara i pomoćnika snimatelja, a da oni novinari koji su odbili da potpišu aneks ugovora su ostajali bez posla.

Kako ste vi, baš lično vi koji sedite tu rukovodili medijskom slikom 12 godina govori izveštaj Verice Barać. Samo jedna stvar. Jedan od vas, u tom trenutku gradonačelnik Beograda i vlasnik "Multikom" kompanije, kao gradonačelnik Beograda sklopi ugovor sam sa sobom pošto je bio vlasnik "Multikom" kompanije, pa ta kompanija potpiše ugovor, opet sa njim, sa gradom Beogradom i milione evra uzmu od grada Beograda, Skupštine grada Beograda, GO Novi Beograd, GO Surčin, GO Voždovac, Ateljea 212, Zvezdara teatra, Jugoslovenskog dramskog pozorišta, Turističke organizacije u Beogradu, Biblioteci grada Beograda, Kulturnom centru grada Beograda, Domu omladine grada Beograda, Domu zdravlja Rakovica grada Beograda, Istorijskog muzeja grada Beograda, Pedagoškog muzeja, Narodnog muzeja, Muzeja istorije Jugoslavije i SANU. Čovek kao gradonačelnik sam sa sobom kao vlasnikom firme potpisuje ugovore, krade novac i ošteti budžet za 11 miliona evra samo ovim koruptivnim ugovorom. I to nismo rekli mi iz SNS, to je rekla Verica Barać.

Vaš odnos prema medijima je isti i danas. Vaši mediji čereče svakoga ko drugačije misli i ko drugačije govori. Vaši mediji čereče porodice, vređaju decu, vređaju majke, vređaju očeve. Vaši mediji su toliko zla, mržnje i neistine izgovorili o Aleksandru Vučiću da bi vam pozavideo i sam Gebels na tome. Vaši mediji veličaju ustaše. Vaše fabrike zla, N1 i Nova S veličaju Kurtija, veličaju sve mrzitelje Srbije. Vaši mediji su uvek protiv srpske crkve, srpske porodice, srpske vojske i srpskog predsednika. Zašto? Zato što su to četiri institucije sa najvećim poverenjem srpskog naroda u njih. Vašim medijima su uvek krivi Srbi, srpski narod i srpska država.

Ono što vi ne možete, ne možete da pobedite ljubav koju svi mi imamo prema Srbiji. Vama ni u Zaječaru, ni u Kosjeriću, nisu uspeli da pomognu ni ovi, ovakvi mediji, ni N1, ni Nova S, koje su dokazane fabrike zla.

Ali, šta o izborima kaže mašinski mozak? Citiraću, pošto je to nemoguće ponoviti - Vučić i SNS imaju ovakav pad kao u Kosjeriću i Zaječaru u svim opštinama i gradovima. Pa, sada draga gospodo da mi vidimo taj naš pad gde smo pre četiri godine u Zaječaru imali 10.838 glasova, a sada smo pali kako kaže mašinski mozak, pa imamo 14.199 glasova. Objasnite mašinskom mozgu da je to 3.361 glas više, a ne manje uz činjenicu da imamo 3.000 birača manje u Zaječaru. Imali smo pre četiri godine 24 mandata, sada imamo 27 mandata. Objasnite mašinskom mozgu da je 27 veće i više od 24.

Što se tiče Kosjerića, takođe u Kosjeriću imamo 600 glasova više nego što smo imali na izborima 2023. godine 17. decembra. Četrnaest odborničkim mandata od 27 imamo u Kosjeriću. Ja se zahvaljujem našem narodu i u Kosjeriću, i u Zaječaru što je podržao Aleksandra Vučića, što je podržao Srbiju i što nije dozvolio vama takvima kakvi ste da na prevarama i lažima dođete na vlast.

Daj Bože da imamo pad, konstantan i uvek kao što to kaže, mašinski mozak, što imamo pad u ove dve opštine. Nadam se da će nam se te želje ostvariti.

Da vam kažem nešto, pošto dobacujete, još gore biste prošli na predsedničkim i parlamentarnim izborima, jer na ovim izborima Aleksandar Vučić je učestvovao u kampanji, dva sata u Zaječaru i dva sata u Kosjeriću. Ovo nisu bili izbori za njega, i ako budu izbori za njega i kada budu, još ćete proći gore, a mi ćemo ipak uprkos našoj pobedi raditi na sebi, edukovati se, sagledati naše greške kako bismo još ubedljivije nastavili da vas pobeđujemo.

Šta je suštinska razlika između nas i vas? Suštinska razlika je da ste vi na samu pomisao, da ste pobedili u osam sati i tri minuta kada još nisu ni otvorene kutije krenuli da nam pretite, da nas vređate kako ćete nas juriti, kako ćemo bežati, kako ćemo plivati, kako će svako da nađe svog naprednjaka. Evo, potvrđujete itd.

Pa, da vam kažem nešto – nećemo nikada i nigde da bežimo od vas, neće nikada i nigde da bežimo od vas i nećemo nikada i nigde da bežimo od vas, jer vama takvima kakvi ste Srbiju nikada ne smemo da prepustimo ne zbog vlasti već zbog budućnosti Srbije i zbog budućnosti naše dece. Uprkos našoj sjajnoj pobedi mi smo vama pružili ruku pomirenja. I, predsednik Vučić vas je te večeri isto pozvao na razgovor. Vi ste kršili zakon, kršili izbornu ćutnju, kupovali glasove, dovodili bugarske motocikliste, dovodili vaše javne ličnosti, dovodili ste celokupnu vašu šizofrenu bulumentu iz svih političkih partija, maltretirali građane, upadali im u kuće, presretali ih, tukli ih i tukli žene u Kosjeriću, tukli ste žene u Kosjeriću, dovodili ste kako vi kažete – ratne vojne veterane i Crvene beretke i svaki je ratni vojni veteran kako se lažno predstavlja on je Crvena beretka, pa toliko specijalnih jedinica nemaju ni Kina, Amerika i Rusija zajedno. Da smo imali toliko vojnika u Crvenim beretkama koji su sada kako vi kažete – ratni veterani, pa Srbija bi bila do Tokija to još jedna od vaših laži koju svakodnevno servirate kako biste lagali naš narod.

I, sve ste pokušali i svakoga dana lažete, obmanjujete, tučete, maltretirate, vređate, samo niste pokušali jedno, niste pokušali da budete normalni, niste pokušali da dođete ovde sa idejom, planom, programom, dolazite sa lažima, vređate i lažete konstantno i u Skupštini i van nje i zbog toga narod nikada neće da glasa za vas, a zbog toga vas ne žele ni blokaderi, pa su vam rekli da nikoga od vas ne žele da vide. Tako da pozdravite se sa ovom Skupštinom ne znam što prizivate izbore moći ćete da je vidite samo preko razglednice kada se budu održali sledeći izbori?

I, da mi vam nudimo ruku pomirenja i želimo da razgovaramo zato što nam je stalo do države, zato što nam je stalo do Srbije, ali u tim razgovorima neće biti kompromisa oko Srbije to je jedina stvar oko koje nema kompromisa.

Želim da se zahvalim našem narodu koji je sa predsednikom Vučićem pobedio „obojenu revoluciju“, ali pred nama je još teži zadatak sada moramo da pobedimo i duboku državu. Želim da se zahvalim i mladim ljudima, želim da se zahvalim i mladim ljudima poput Miloša Pavlovića i njegovim kolegama koje vi targetirate, koje vi ismevate, koje vi maltretirate, koje su tukli samo zato što žele da uče, koje su tukli samo zato što su otišli u kafić da popiju piće, to nije Srbija na kakvu ćemo pristati, to nije Srbija za kakvu se zalažemo i treba da vas bude sramota, jer se nijedne sekunde niste udostojili da uputite izvinjenje toj mladoj deci i zato što podržavate nasilje, nasilje ne sme da se podržava, mir nema alternativu i država nije igračka, država nije igračka, država nije igračka, zakoni ove države moraju da se poštuju i odgovaraćete i svi vi koji ste kršili zakon odgovaraće i svi oni vaši sledbenici koji su kršili zakon i odgovaraće rektor Đokić koji je uništio Univerzitet koji konstantno krši član 43. Zakona o visokom obrazovanju stav 10. koji je pretvorio naše univerzitete u opštinske i gradske odbore i koji je ukrao našoj deci ono što je najvrednije, a to je njihova budućnost. Rektor Đokić je ukrao našoj deci njihovu budućnost.

Sedam meseci pumpate, lažete, vređate, gađate, tučete i da vam kažem da nikoga niste uplašili Srbija je umorna od vaših podela, Srbija je umorna od vašeg nasilja, Srbija je umorna od vaših blokada, Srbija želi da radi, Srbija želi da gradi, Srbija da se razvija.

Pobedili smo i pobedićemo opet, jer narod ne da državu, narod ne želi da mu strana čizma komanduje, narod ne želi da se opet na vlast vratite vi koji ste dobijali instrukcije i naredbe iz stranih ambasada. Vaša politika je politika mržnje, vaša politika je politika nasilja i politika laži, a naša politika je politika ljubavi i politika razvoja.

Na samom kraju hvala vam poštovani narode, živela Republika Srbija, živeo predsednik Aleksandar Vučić.

PREDSEDNIK: Hvala vam.

Reč ima prvi potpredsednik Vlade ministar finansija Siniša Mali.

Izvolite.

SINIŠA MALI: Hvala puno.

Poštovani narodni poslanici imali smo priliku tokom današnje rasprave da čujemo veliki broj samoproizvoljnih komentara i rekao bih poluistina ili pogrešnih interpretacija pojedinih podataka. Naravno mene to ne iznenađuje s obzirom na to da osobe koje su o tome govorile pogotovo kada su javne finansije Republike Srbije u pitanju su osobe koje su imale dvojku u srednjoj školi iz matematike. Tako da mi nije čudno što ne mogu ni par brojki i par cifara da ni da uporede, a sa druge strane ni da saberu ni ili oduzmu.

U svakom slučaju želim da vas podsetim na 2012. godinu kada je većina ljudi koja sedi sa moje leve strane, dakle, većina ljudi iz opozicije je bila u vlasti to su godine najvećeg probadanja naše Srbije, to su godine kada je pola miliona ljudi ostalo bez posla, pola miliona ljudi ostajalo je bez posla, to su bile godine kada je stopa nezaposlenosti u Srbiji bila čak 25,9%. Dakle, svaki četvrti u Srbiji bio je bez posla, to su godine kada su fabrike bile zatvarane i zakatančene, a to su sa druge strane uvaženi građani Srbije godine kada su svi oni uključujući i lidere opozicije i lidere njihovih poslaničkih grupa veliki novac stavili sebi u džep i obogatili se.

I, sami to priznaju, sami to govore kao da je 619 miliona evra koje je jedan od vođa opozicije zaradio dok je vodio grad Beograd i pohvalio se i hvalio se time kao da je time sebe opravdao, a u stvari je primer korupcije i svega onoga što je Srbiju oslikavalo do 2012. godine.

I te iste 2012. godine, pa ću sada polako da odgovaram na jednu po jednu stvar koju smo imali priliku da čujemo, BDP u Srbiji dragi prijatelje, dakle sve ono što se te godine proizvelo u našoj zemlji, bilo je oko 33 ili 34 milijardi evra. Znate koliki je danas BDP naše Srbije?

On je preko 90 milijardi evra, tri puta više. Dakle, za samo 13 godina, nakon decenije i više, njihove nesposobne i lopovske vlasti, mi smo doveli naš BDP do iznosa rekordnog ikada preko 90 milijardi evra i to je vredno svega što se u Srbiji proizvede i roba i usluga i tokom ove godine, a idemo kao što znate na preko 100 milijardi i to nam je cilj i taj cilj ćemo ostvariti, već do kraja 2027. godine.

Zašto mi je to važno? To mi je važno zbog dve teme koje ste imali priliku da čujete, odnosno tri teme, a odnose se na prosečnu zaradu u Republici Srbiji, odnose se na minimalnu zaradu i odnosi se na javni dug. Naime imali ste priliku da čujete da je minimalna zarada u Srbiji, i citiram – duplo niža od svih ostalih. Minimalna zarada u Republici Srbiji danas je 457 evra, ili 53 hiljade i 592 dinara, a u njihovo vreme, vreme tih koji su to pominjali, minimalna zarada u Srbiji je bila 15. 700,00.

Dakle, da ponovim još jednom, 15 hiljada i 700 dinara, uz rekordnu nezaposlenost od 25,9 posto i to je rezultat njihove politike i navodno njihove ogromne brige za dobrobit građana i njihov životni standard.

Sa druge strane u ovom trenutku, poslednji podatak iz marta meseca ove godine je da prosečna zarada u Srbiji 922 evra, a do kraja godine kao što smo obećanje dali i ispunićemo ga, mi ćemo u decembru mesecu imati prosečnu zaradu u Srbiji od 1000 evra, tačnije negde oko 1020 evra.

Zašto mi je to važno? Dakle, 2019. godine kada je predsednik Aleksadnar Vučić rekao da će prosečna zarada u Srbiji biti preko 500 evra, kažem to je bila misaona imenica u njihovo vreme, tada su se smejali neki iz opozicije i rekli su nećemo ni da se bavimo politikom, ukoliko se to desi.

Interesantno, poštovani građani Srbije, desilo se, mi smo 2019. godine prešli tu granicu od 500 evra prosečne zarade u Srbiji.. Malopre sam rekao, sada smo na 922 evra, a do kraja godine bićemo na preko 1000 evra.

Da li smo zadovoljni time? Pa, ne, nismo i zato hoćemo da dve i po godine od danas, do kraja 2027. godine, prosečna zarada bude u Srbiji najmanje 1.400 evra, pa onda uporedite njihovu 329 sa minimalnom zaradom od 15.700 dinara sa našom prosečnom zaradom u ovom trenutku od 922 evra i kažem do kraja godine 1.000 evra.

Kažem, da li smo zadovoljni ili nismo, pa, naravno, nismo, ali zato ćemo dalje da nastavimo da radimo, da se borimo i da svaki dinar koji uštedimo, štedimo i svaki dinar vrednosti koju napravimo kroz rast našeg bruto domaćeg proizvoda da podelimo sa građanima Srbije i kroz povećanje plata i kroz povećanje penzija i minimalne zarade, a naravno i kroz sve one investicije koje radimo i koje sprovodimo već godinama unazad.

Takođe ću vas podsetiti da u junu mesecu 2012. godine, dakle na kraju mandata prethodne vlasti, od G17+ i ovih ostalih koji su bili u njoj, dakle, na računu budžeta je bilo negde oko 70 miliona evra. Samo tog meseca za penzije bilo je potrebno 350 miliona evra da se isplati. Dakle, oni su ne ostavili praznu kasu, ne ostavili bankrot od države, nego nije bilo tog meseca ni za isplatu penzija, što me dovodi do sledeće teme, a to je javni dug.

Malopre ste imali priliku da čujete jedan podatak koji kaže da je 2012. godine javni dug u evrima u Srbiji bio 17,7 milijardi evra, 17,7 milijardi evra, ali ono što su zaboravili da vam kažu da su tokom svoje vladavine prethodnih godina, od 2008. pa do 2012. godine, uspeli da naprave minus u kasi, naravno, plus u svom džepu, ali minus u kasi od 750 milijardi dinara, što je po tadašnjem kursu 7,4 milijardi evra, pa smo mi morali onda da se zadužimo da bi vratili njihove dugove i tako je narastao javni dug na 24, odnosno na 25 milijardi evra.

Da, gospodo, samo zbog toga što ste vi ovajdili državnu kasu, ostavili dugove, ostavili minus, samo zbog toga je javni dug porastao na preko 25 milijardi evra. Dakle, vaš dug, gospodo, koji ste ostavili je 25 milijardi evra. Znate, kada se to uporedi sa vrednošću koju ste stvorili te godine, malopre sam rekao 33-34 milijardi evra, to je preko 70%. Vi ste tada nama ostavili zemlju koja je ne samo u bankrotu, koja je bio prezadužena i zato smo morali da sprovodimo teške mere fiskalne konsolidacije, da se izvučemo iz blata u koja ste nas uvukli i do kog ste nas doveli.

U ovom trenutku danas, poštovani građani Srbije, udeo javnog duga u BDP-u je 44,3%. Nivo mastrihta je 60%. Prosek u Evropi je 88% - 89%. Srbija je po prvi put u svojoj istoriji dobila investicioni kreditni rejting.

Imamo pohvale MMF-a o finansijskoj stabilnosti naše ekonomije. Pa, ne dobija se to ako imate proizvoljne procene s vaše strane i gluposti koje pričate da je Srbija prezadužena ili ne znam šta da se dešava sa našim javnim dugom. Veoma pažljivo i veoma odgovorno vodimo ekonomsku politiku. Veoma pažljivo i veoma odgovorno upravljamo našim javnim dugom, ali ono što je posebno važno i taj javni dug, svaki dinar kredita koji uzmemo ide u ono što građanima treba od čega se njihov kvalitet života poboljšava, a to su novi kilometri puteva, novi kilometri brzih saobraćajnica, brzih pruga, nove bolnice, škole, novi vrtići, energetika.

Čuli ste od jednog od poslanika malopre, citiram, kaže: „Niste ništa napravili, ni auto-put, ni bolnicu“, a onda u drugoj rečenici priča o Moravskom koridoru, kojim verovatno ide u tazbinu ili kući, gde već, i kako eventualno taj auto-put košta više. Pa, dobro, jesmo ga napravili ili ga nismo napravili? Da li smo napravili bilo šta drugo, pošto ja mislim da svaki građanin Srbije i golim okom može da vidi i nove puteve i nove saobraćajnice i nove kliničke centre i, na kraju krajeva, skoro pet stotina fabrika koje smo otvorili u prethodnih 13 godina, za razliku od svih onih vaših koje ste zakatančili i zatvorili.

Pomenuli ste minimalnu zaradu. Malopre sam to i rekao. Kaže, minimalna zarada je duplo niža od svih ostalih. Ovo mi je veoma važna tema i narednih nekoliko minuta ću posvetiti njoj.

Naravno, opet je laž, pošto u Makedoniji minimalna zarada je 396 evra, u Albaniji 359, u Bugarskoj 428 evra, a u Srbiji je trenutno 457 evra, ali ono što smo rekli pre nekoliko nedelja u razgovorima sa sindikatima i predstavnicima poslodavaca, mi ćemo ići na vanredno povećanje minimalne zarade. Već od oktobra meseca ove godine, idemo na 500 evra minimalnu zaradu od 1. oktobra ove godine, a onda ćemo dodatno povećati tu minimalnu zaradu na 550 evra već od 1. januara naredne godine. Dakle, u narednih šest meseci imaćemo dva povećanja minimalne zarade. Jedno povećanje će biti 9,7%, a drugo povećanje 10,1%.

Podsetiću vas sve ovde prisutne da smo minimalnu zaradu u Srbiji poslednji put povećali 1. januara ove godine za čak 13,7% i da smo po prvi put prešli tu granicu od 450 evra. Sada minimalna zarada, kažem, iznosi 457 evra.

Poređenje, još jedanput da se podsetimo minimalne zarade u njihovo vreme, 15.700 dinara. Dakle, toliko o toj brizi koju pokazuju i koju su pokazivali u to vreme za sve građane Srbije.

Dakle, idemo sa dva povećanja minimalne zarade i ono što nam je cilj koji smo obećali, a koji je vezan za projekat „Skok u budućnost“ 2027 i koji je vezan za EKSPO koji će se desiti u Beogradu 2027. godine, dakle, hoćemo da nam minimalna zarada bude do kraja 2027. godine 650 evra. Sa ova dva povećanja i dva dodatna povećanja koja planiramo i o kojima smo razgovarali sa predstavnicima sindikata i predstavnicima poslodavaca, mi ćemo do kraja 2027. godine, dakle, 1. januar 2028. godine, imati minimalnu zaradu od 651 evro. Dakle, još jedno obećanje koje smo dali i to obećanje ćemo ispuniti.

Kao što vidite, veoma odgovorno se bavimo tim pitanjem i na veoma odgovoran način s jedne strane vodimo ekonomsku politiku, ali s druge strane pokazujemo brigu o onima kojima je ta briga potrebna, a to su upravo oni sa najnižim primanjima.

Inače, jedan podatak, takođe, uz to da su izgubili ili ostavili pola miliona ljudi bez posla do 2012. godine, želim takođe da vas podsetim da je u tom trenutku negde 600 hiljada ljudi zaposlenih bilo na minimalcu. Danas je taj podatak da je 91.000 zaposlenih na minimalnoj zaradi i prima minimalnu zaradu. Dakle, mnogo, mnogo manje nego tada, ali i dalje sa tim nismo zadovoljni. Zato idemo sa ovim vanrednim povećanjem i u oktobru. Zato idemo sa još jednim povećanjem od 1. januara i zato ciljamo tu minimalnu zaradu od 650 evra do kraja 2027. godine. zašto je to važno? Zato što svako povećanje minimalne zarade direktno utiče i na povećanje prosečne zarade u Republici Srbiji i onda vidite kako ne samo da obećanja koja dajemo, ispunjavamo, nego kako ga odgovorno i dajemo i zašto, jer ovo povećanje minimalne zarade, uz inače rast plata u privatnom sektoru i same mehanizme tržišta rada, s obzirom na nikada nižu nezaposlenost u našoj Srbiji od 9,1% u prvom kvartalu ove godine, dakle, imaćemo zaradu u proseku do kraja 2027. godine. Dakle, ne za 10, 15 godina od danas, nego za 2,5 godine od preko 1.400 evra. Dakle, još jedno obećanje koje smo dali i to obećanje ćemo ispuniti.

Takođe, velika i važna vest za naše najstarije sugrađane, kao što je predsednik Vučić i obećao. Do kraja godine ići ćemo i sa povećanjem naših penzija za naše najstarije sugrađane, veoma važno, i to povećanje neće biti manje od 8%. Dakle, sve ono što je vezano za podizanje životnog standarda građana Srbije, za rast plata, za rast penzija, za rast minimalne zarade, tim se veoma aktivno i odgovorno bavimo. Na kraju krajeva, ako pogledate svaki izveštaj koji je vezan za kreditni rejting Republike Srbije ili svaki izveštaj MMF-a, kao najvažnije finansijske institucije u svetu, reći će vam da je rast domaće tražnje jedan od stubova naše ekonomske politike zajedno sa ili paralelno sa investicijama u infrastrukturu koja potpuno podiže kvalitet života građana Srbije i, naravno, čini naše tržište i našu privredu atraktivnijom i konkurentnijom.

Posebno mi je važno ono o čemu je guvrnerka Narodne banke Srbije juče govorila, dakle, mi ćemo već ove godine imati stopu inflacije koja će biti ispod 3%, tako da sva ova povećanja o kojima govorim, povećanje minimalne zarade samo ove godine od 13,7%, pa 9,4%, 10,1% je već povećanje od skoro 30%, tako da sa te strane daleko, daleko su nam već povećanja od nivoa inflacije, što znači da realan dohodak građana Srbije raste i, naravno, time smo mnogo ponosni.

Imali smo priliku da čujemo i komentar da nam budžet za poljoprivredu se nije povećao. Dakle, potpuni nonsens jedan. Te godine, 2012. godine, verovali ili ne, budžet za poljoprivredu, za subvencije bio je 40 milijardi dinara, negde 360 miliona evra. Za ovu godinu u budžetu imamo 150 milijardi dinara ili 1,3 milijardi evra budžet za poljoprivredu. Kažem, to su oni koji školu nisu učili kada su trebali da uče, tako da ne možemo da ih krivimo.

Još par stvari hoću da kažem i da završim svoje obraćanje. Dve tačke koje su danas na dnevnom redu upravo pokazuju tu brigu za građane Srbije, upravo pokazuju tu odgovornu politiku kojom se bavimo, upravo pokazuju da nam je najvažnije šta i kako će građani da žive, da žive bolje, naravno. Da li smo zadovoljni time? Ponavljam još jednom, nismo i zato se borimo i za svako novo radno mesto i za svaki novi kilometar autoputa i za svaki novi dinar i minimalne zarade i povećanje minimalne zarade, povećanje penzije i povećanje prosečne zarade.

Veoma mi je važno da građani Srbije znaju za Alimentacioni fond. Mi ove godine izdvajamo 500 miliona dinara u taj fond. Veoma mi je važno da vide da brinemo čak i o tim roditeljima koji ne primaju alimentaciju, da li su majke ili očevi, svejedno, i da će država da pomogne onima kojima je to veliki problem, upravo na takav način pokazujući brigu o onima kojima je ta briga potrebna.

Takođe, Zakon o mladima i jeftinim stambenim kreditima za naše najmlađe. Dakle, nemojte da zaboravite, to je možda najvažniji, najbolji zakon sa kojim je Vlada Republike Srbije izašla u ovom mandatu ili u prethodnim mandatima čak kada su naši mladi u pitanju. Preko pet i po hiljada mladih već se prijavilo za te kredite, preko 1.000 ih je dobilo.

Dakle, izmene ovog zakona koji su danas pred vama upravo će nam omogućiti da se i veći broj mladih prijavi da ubrzamo proceduru i da ovaj veliki program završimo ili odradimo na pravi način kako bi, kažem, naši mladi pod nikada boljim uslovima došli do svoje prve nekretnine.

Konačno, sa time sam i počeo današnje izlaganje i želeo bih da završim, današnji dan je veoma, veoma važan kada je specijalizovana izložba „EKSPO 2027“ u pitanju. Dragi prijatelji, poštovani građani Srbije, uvaženi narodni poslanici, predstavnici čak 154 zemlje su danas u Beogradu i u našoj Srbiji, provešće ovde nekoliko dana, plus pet međunarodnih organizacija, dakle, samo po sebi to je već najveći događaj ikada organizovan u našoj zemlji. Godine 2027. smo domaćini najveće svetske manifestacije koja je ikada organizovana u ovom regionu, najveće svetske manifestacije te godine u svetu.

Ovo je za nas nikada veća razvojna šansa, nikada veća prilika da kroz bilateralne razgovore, da se kroz predstavljanje sebe i svega što smo uradili, predstavimo na pravi način celom svetu i da konačno dođemo i do tog cilja koji smo rekli, a to je da će nam do kraja 2027. godine naš BDP biti veći od 100 milijardi evra, da će nam plate biti veće od 1400 evra, da će nam penzije biti u proseku veće od 650 evra i da će nam minimalna zarada biti veća od 650 evra.

To je najbolji odgovor svima onima koji osim napretka, osim želje da nam Srbija bude svake godine, svakog meseca, svakog dana sve bolja i bolja, da rastemo, da napredujemo, da mladi imaju jasnu i bolju budućnost, želja da nam se Srbija, kao što je neko rekao, raspadne, da Srbija stane ili da nestane i osim reči mržnje i osim nasilja koji pokazuju u poslednjih par meseci, ništa drugo nemaju da pokažu, niti da prikažu građanima Srbije. Ali, od naše odgovorne politike i politike našeg predsednika nećemo odustati. Konkretne su stvari o kojima danas diskutujemo, konkretne i prave, ispravne cifre sam vam dao i sa našom politikom i pokazivanjem brige prema onima prema kojima je ta briga najvažnija, najpotrebnija, nećemo odustati.

Ostajem na raspolaganju za svako dodatno pitanje koje imate. Hvala puno.

PREDSEDNIK: Hvala.

Završavamo rad za danas.

Nastavljamo sutra u 10.00 časova.

Hvala vam.

(Sednica je prekinuta u 18.00 časova.)